އިކްރާމްގެ ދިފާއު: "ހަމަލާއެއް ނުދެން، ވީ ތަދުން ސާމްޕަލް ނެގި ކުއްޖާގެ އަތް ދުރަށް ޖައްސާ ނަމަކީ ކޮބައިތޯ އެހިން" | | Sangu News\nއިކްރާމްގެ ދިފާއު: "ހަމަލާއެއް ނުދެން، ވީ ތަދުން ސާމްޕަލް ނެގި ކުއްޖާގެ އަތް ދުރަށް ޖައްސާ ނަމަކީ ކޮބައިތޯ އެހިން"\n10 އޮކްޓޯބަރ 2020 - 13:25\nމާފަންނު މަދަރުސާގެ ފްލޫ ކްލިނިކް ތެރޭގައި ކޮވިޑް-19 އަށް ޓެސްޓު ކުރުމަށް ސާމްޕަލް ނަގާ ކުއްޖަކަށް ދިއްގަރު ދާއިރާގެ މެންބަރު އިކްރާމް ހަސަން ހަމަލާދީ މާރާމާރީ ހިންގިކަމަށް ބުނެ ކުރަމުންދާ ތުހުމަތުތައް އޭނާ ދޮގުކޮށްފިއެވެ.\nކޮވިޑަށް ޓެސްޓު ކުރާ ރެޕިޑް ރެސްޕޮންސް ޓީމުގެ އޮފިޝަލަކަށް އިކްރާމް ހަމަލާދިން ކަމަށް ބުނެ ވާހަކަތައް ދެކެވުނީ ރޭގެ ވަގުތެއްގައެވެ. މައްސަލައިގައި އެންމެ ފުރަތަމަ ސޯޝަލް މީޑިއާގައި އާއްމުވީ ޕޯސްޓެއްގައި ބުނެފައިވަނީ ރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އިކްރާމް ހަސަން، މާފަންނު މަދަރުސާގައި އާރްއާރުޓީ ސާމްޕަލް ނަގާ ކުއްޖަކަށް ހަމަލާދީފައިވާ ކަމަށެވެ. އަދި ހަމަލާ ދިނީ އަންހެން ކުއްޖަކަށް ކަމަށާއި، އެ މައްސަލަ ފުލުހަށް ވެސް ހުށަހަޅާފައިވާ ކަމަށެވެ.\nއިކްރާމްއަށް ފާޑުކިއުންތައް ރައްދުވަމުން ދަނިކޮށް، އޭނާގެ ސޯޝަލް މީޑިއާ ހޭންޑަލްތަކުގައި ކުރި ޕޯސްޓެއްގައި ބުނީ އެއީ އެކަން ހިނގައިދިޔަ ގޮތް ނޫން ކަމަށެވެ. އަދި މާފަންނު މަދަރުސާގައި ސާމްޕަލް ނެގީ ވަރަށް "އަނިޔާވެރިކޮށް" ކަމަށް އޭނާ ބުންޏެވެ.\nނެފަތުގެ ތެރެއަށް ކަފަބުރުލާ، އެ ތަޅުވައިގަތުމުން އެ އަންހެން ކުއްޖާގެ އަތް ހުރީ މޫނާއަށް ދިމާލަށްވެފައި އަތް ދުރަށް ޖައްސާލިކަމަށް އިކްރާމް ވިދާޅުވިއެވެ. އެ ވަގުތު ވީ ތަދުން ހަމައެކަނި ބުނެފައިވާނީ "އެހާ އަނިޔާވެރިކޮށް ސާމްޕަލް ނަގާ ބަޔަކު ބައިތިއްބަން ނުވާނެ" ކަމުގައި ކަމަށް އިކްރާމްގެ ޕޯސްޓުގައި ވެއެވެ. އޭގެ އިތުރުން އެއީ ކޮން ނަމެއް ކިޔާ ކުއްޖެއް ތޯ ސުވާލު ކުރިކަމަށާއި، އެހެން ނަމަވެސް ނަން ހާމައެއް ނުކުރިކަމަށް އިކްރާމް ވިދާޅުވެފައިވެއެވެ.\n"ނޭފަތު ތެރެއަށް ސާމްޕަލް ނަގާ އެތި ލައްވާފަ ތަޅުވައިގަތީމަ ތަދުވިވަރުން އެ ކަފަ ބުރު ނެރުމަށް މޫނާ ކައިރީގަ އިން އޭނާގެއަތް ދުރަށްލިން، އަދި ވަރަށް ރުޅި އައިސް ބުނެވުނު މިހާ އަނިޔާވެރިކޮށް ސާމްޕަލް ނަގާ ކުދިން ސާމްޕަލް ނެގުމަށް ބައިތިއްބަން ނުވާނެ ކަމަށް،......މިއަށް ވުރެ ބޮޑު ކަމެއް ނުހިނގާ" އިކްރާމް\nއިކްރާމް ވިދާޅުވީ މީގެ ކުރިން ވެސް އޭނާ ޕީސީއާރު ޓެސްޓު ހަދާފައިވާނެ ކަމަށާއި، އައިޖީއެމްއެޗުގައި އެކަން ކުރިޔަށް ގެންދިޔައީ ވަރަށް އޯގާތެރިކޮށް ކަމަށެވެ. އެހެން ކަމުން މާފަންނު މަދަރުސާ ތެރޭގައި ހުރި ސީސީޓީވީ ފުޓޭޖު ބެލިޔަސް، އޭނާ އާރުއާރުޓީ ޓީމުގެ ކުއްޖަކަށް އަނިޔާއެއް ނުދޭކަން ސާފުވާނެ ކަމަށް ވިދާޅުވިއެވެ.\nMaafannu madharaa kan higaa dhiya goii. pic.twitter.com/vPZbQJWhxF\n— Ikram Hassan MP (@ikramhassan) October 9, 2020\nމި މައްސަލައިގައި އިކްރާމްއަށް ދަނީ ވަރަށް ބޮޑެތި ފާޑުކިއުންތަކެއް އަމާޒުވަމުންނެވެ. ހާއްސަކޮށް ކޮވިޑުގެ ބަލިމަޑުކަމުގެ ތެރޭގައި ސާމްޕަލް ނެގުމާއި، އަދި ބަލި މީހުން އުފުލުމުގައި ހަރަކާތްތެރިވާ ޓީމުތަކުން ދަނީ އޭނާއަށް ފާޑުކިޔަމުންނެވެ. އޭގެ ތެރޭގައި ބައެއް ނަރުހުން ވެސް ހިމެނެއެވެ.\nއިކްރާމްގެ ޓްވީޓަށް ރައްދު ދިން ބައެއް ފަރާތްތަކުން ވަނީ، އާރުއާރުޓީ ޓީމުތަކުން މި މަސައްކަތް ކުރާތާ އެތައް މަހެއްވެފައިވާ ކަން ފާހަގަކޮށްފައެވެ. އެހެން ކަމުން އެ ޓީމުގެ މެމްބަރުންނާއި ހަރުއަޑުން ވާހަކަ ދައްކަންޖެހޭ އެއްވެސް ސަބަބެއް ނެތް ކަމާއި، އަދި އިކްރާމްގެ ސާމްޕަލް ނެގި އަންހެން ކުއްޖާގެ ނަން ހޯދަން ނުޖެހޭނެ ކަމަށް ބައެއް މީހުން ބުނެފައިވެއެވެ.\nފްރަންޓްލައިނުގައި މަސައްކަތް ކުރާ ފަރާތްތަކަށް ދިމާވާ ފުރައްސާރަތައް ފާހަގަކޮށް އިކްރާމްގެ ޓްވީޓަށް ރައްދު ދިން މީހަކު ބުނެފައި ވަނީ، އެންމެންގެ ތެރޭގައި އެގޮތަށް ސާމްޕަލް ނެގި ސްޓާފްއަކަށް އަމާޒުކޮށް ހަރުއަޑުން ވާހަކަ ދައްކަން ނުޖެހޭނެ ކަމަށެވެ. އަދި ސާމްޕަލް ނަގާ ކޮންމެ ކުއްޖަކު ވެސް ސާމްޕަލް ނަގާނީ، މިއީ ކިހާ ވޭން ހުރި ކަމެއް ކަމާއި، އަދި ސަމާލުވާންވީ ކަންކަން ރަނގަޅަށް ކިޔައިދިނުމަށް ފަހު ކަމަށެވެ. އޭގެ އިތުރުން އެއީ ކުރާ ގައުމީ މަސައްކަތެއް ކަމާއި، ފްރަންޓުލައިނުގައި މަސައްކަތް ކުރާ ޓީމުތަކަށް ކުޑަ މުސާރައެއް ދީ، ރައްޔިތުންގެ ޓެކްސް ފައިސާއިން މެމްބަރުން ބޮޑު މުސާރަ ނަގަން ލަދު ގަންނަން ޖެހޭނެ ކަމަށް ރައްދުގައި މީހަކު ބުނެފައިވެއެވެ.\n"އެ ކުދިން އެ ކުރަނީ ގައުމީ މަސައްކަތެއް. ލަދެއް ނުގަނޭ އެ ކުދިންގެ ޓެކްސް ފައިސާއިން ބޮޑު މުސާރަ ނަގައިގެން އެ ކުދިންނަށް ބިރު ދައްކަން." އިކްރާމްއަށް ރައްދު ދީ މީހަކު ބުނެފައިވެއެވެ.\nބައެއް ފަރާތްތަކުން ވަނީ، އިކްރާމް މި މައްސަލައިގައި ދިފާއަށް ނިކުތުމަށްވުރެ އެންމެ ރަނގަޅީ މާފަށް އެދުން ކަމަށް ބުނެފައެވެ. އަދި ސާމްޕަލް ނަގާއިރު އެތައް ބަޔަކަށް ދަތިވާ ކަމަށާއި، އެހެން ނަމަވެސް އެއްވެސް ބަޔަކު އެކަމާއި ނުރުހުން ފާޅުކޮށް ސާމްޕަލް ނަގާ މީހަކަށް އަނިޔާއެއް ނުދޭ ކަމަށް ވަނީ ބުނެފައެވެ.\nއިކްރާމަށް އަމާޒުވާ ފާޑުކިއުންތަކުގައި ގިނަ މީހުން ފާހަގަކޮށްފައިވަނީ ރާއްޖެއިން ލައްކައަކަށް ވުރެ ގިނަ ސާމްޕަލް ނެގިއިރު މީގެ ކުރިން މިފަދަ އެއްވެސް މައްސަލައެއް ދިމާވެފައި ނުވާ ކަމެވެ. އަދި ރައްޔިތުންގެ މަޖިލީހުގެ މެމްބަރަކަށްވުން އެއީ، އާރުއާރުޓީ ޓީމަށް ފުރައްސާރަ ކުރަންޖެހޭ ސަބަބެއް ނޫން ކަމަށް ބުނެފައި ވެއެވެ.\nމި މައްސަލަ ފުލުހުން ވެސް ތަހުގީގު ކުރަން ފަށާފައިވާއިރު މޯލްޑިވްސް ހެލްތު ޕްރޮފެޝަނަލްސް ޔޫނިއަން (އެމްއެޗްޕީޔޫ) އިން ވެސް ވަނީ އެ މައްސަލަ ވަރަށް ބޮޑަށް ކުށްވެރިކޮށްފަ އެވެ. ހެލްތް ޕްރޮފެޝަނަލް ޔޫނިއަންއިން ބުނެފައިވަނީ ރެޕިޑްރެސްޕޮންސް ޓީމްގެ މެންބަރަކަށް ދިން ހަމަލާ، ހަރުކަށި އިބާރާތުން ކުށްވެރި ކުރާ ކަމަށެވެ. އަދި އެ އަމަލަކީ ވަރަށް ނާތަހުޒީބު އަމަލެއް ކަމަށް ބުންޏެވެ. އެ ޔޫނިއަންއިން ބުނެފައިވަނީ ރައްޔިތުންގެ ރައްކާތެރިކަން ކަށަވަރުކޮށް ދޭން މަތިކޮށްފައިވާ ފަރާތެއްގެ ކިބައިން އެފަދަ އަމަލެއް ފެނުމަކީ ބަލައިގަނެވޭނެ ކަމެއްނޫން ކަމަށެވެ.\nކޮވިޑުގެ ފްރަންޓް ލައިނުގައި މަސައްކަތް ކުރާ ފަރާތްތަކަކީ އާއްމުންގެ އިހުތިރާމާއި ލޯބި ލިބިފައިވާ ބައެކެވެ. ފާއިތުވީ އަށް މަސް ދުވަސް ވަންދެން ކޮންމެ ދުވަހަކު ވެސް ސާމްޕަލް ނެގުމުގައި ހަރަކާތްތެރިވަމުން އަންނަ ޓީމުތަކަށް ކުރާ ފުރައްސާރަ އާއި، އަދި ރިސްކު އެލަވެންސްގެ މައްސަލައިގައި އާއްމުން އަޑުއުފުލާފައިވެއެވެ.


Ibu ge cabinet, 22 Ministry himanaigen ekulavailanee | Mihaaru\nމާލޭގެ މަގުތަކުގެ މައްސަލަ ހައްލުކުރަން ހިޔާލު ހޯދަން "ޖަޒީރާ ހޮޅުއަށި" ނަމުގައި ބޭއްވި ބައްދަލުވުމުގައި އިބޫ ވާހަކަ ދައްކަވަނީ: އެމަނިކުފާނުގެ ކެބިނެޓް އެކުލަވާލުމުގެ މަސައްކަތް ވަނީ ފަށާފައި. -- ފޮޓޯ: ހުސެން ވަހީދު /މިހާރު\nއިބޫގެ ކެބިނެޓް، 22 މިނިސްްޓްރީ ހިމަނަައިގެން އެކުލަވައިލަނީ\n08 ނޮވެމްބަރ 2018 - 11:55 67 comments\nއިބޫގެ ތަރުޖަމާން، މައްޗަންގޮޅީ އުތުރު ދާއިރާގެ މެމްބަރު މާރިޔާ އަހްމަދު ދީދީ މިއަދު ވިދާޅުވީ "ސަރުކާރު އެކުލަވައިލުމުގެ މަޝްވަރާތައް ކުރި އަށް އެބަދާ" ކަމަށެވެ. ތަފްސީލެއް ނުދެއްވަ އެވެ.\nއިބޫގެ ކެބިނެޓަށް މިނިސްޓަރުން އައްޔަންކޮށް ނިމިފައިވާ ކަމަށް ސޯޝަލް މީޑިއާގައި ވާހަކަ ފެތުރުނަސް އިތުބާރު ހުރި ފަރާތަކުން "މިހާރު" އަށް ވިދާޅުވީ އާއްމުވެގެން އުޅެނީ ކަށަވަރު ނަންތަކެއް ނޫން ކަމަށެވެ. ސަރުކާރު އެކުލަވާލަން، ޚިޔާލު ހޯދަން ބޭއްވި ބައްދަލުވުމަށް ފަހު، ޕާޓީތަކުން ކެބިނެޓުގައި ހިމަނަން ބޭނުންވާ ބޭފުޅުންތަކެއްގެ ނަން ފޮނުވަން ޕާޓީތަކަށް އިބޫ ވަނީ އިޚްތިޔާރު ދެއްވައިފަ އެވެ.\nއެ މަނިކުފާނުގެ ކެބިނެޓް އެކުލަވާލައްވާނީ، ޕާޓީތަކުން ފޮނުވާ ނަންތަކުގެ ތެރެއިންނެވެ. ކޯލިޝަންގައި ހިމެނެނީ އެމްޑީޕީ އާއި ޖުމްހޫރީ ޕާޓީ އާއި ކުރީގެ ރައީސް މައުމޫން އަބްދުލްގައްޔޫމްގެ އިތުރުން އަދާލަތު ޕާޓީ އެވެ.\nއިބޫ، ކޯލިޝަން ލީޑަރުންނާ އެކު: މި ސަރުކާރުގައި 22 މިނިސްޓްރީ އުފައްދަން މަޝްވަރާކޮށްފައިވާއިރު މިއީ، ރައީސް އަބްދުﷲ ޔާމީންގެ ސަރުކާރަށް ވުރެ އިތުރު އަދަދެއް. --ފޮޓޯ: ހުސެއިން ވަހީދު/މިހާރު\nކެބިނެޓް އެކުލަވައިލަން ނިންމާފައި ވަނީ، ރިޔާސީ އިންތިޚާބުގެ ކުރިން އިދިކޮޅު ހަތަރު ލީޑަރުންނާއި އިބޫއާ އެކު އެއްބަސްވެފައިވާ ގޮތަށް، ސަރުކާރުގައި ޕާޓީތައް ހިއްސާވާ ގޮތުގެ ނިސްބަތުންނެވެ. އެއީ، އެމްޑީޕީ އަށް 40 ޕަސެންޓާއި ޖުމްހޫރީ ޕާޓީ އަށް 25 ޕަސެންޓާއި ކުރީގެ ރައީސް މައުމޫން އަބްދުލްގައްޔޫމަށް 20 ޕަސެންޓާއި އަދާލަތު ޕާޓީ އަށް 15 ޕަސެންޓެވެ.\nއާ ސަރުކާރުގައި 22 މިނިސްޓްރީއެއް އުފައްދަން ވާހަކަ ދައްކާފައިވާ އިރު، ރައީސް އަބްދުﷲ ޔާމީންގެ ސަރުކާރުގައި އުފެއްދީ 15 މިނިސްޓްރީ އެވެ. އެކަމަކު ފަހުން ޓްރާންސްޕޯޓް މިނިސްޓްރީ އުވާލުމާއެކު ވަޒީރުންގެ އަދަދަކީ 14 އެވެ.\nމި އަދަދަށް ވުރެ، އިބޫގެ ސަރުކާރުގެ މިނިސްޓްރީތައް އިތުރުވެ، ސިޔާސީ މަގާމްތައް ގިނަވެ، ޚަރަދު ބޮޑުވެދާނެ ކަމުގެ ކަންބޮޑުވުން ދަނީ ފާޅުކުރަމުންނެވެ. މިނިސްޓްރީތަކުގެ އަދަދު އިތުރު ކުރުމުގައި، ޕާޓީތަކުގެ އިސް ބައެއް ބޭފުޅުންގެ ވެސް ޚިޔާލު ތަފާތެވެ.\nކެބިނެޓް އިއުލާންކުރައްވާ ގޮތަށް، އޮތީ މި މަހު 17 ގައި އިބޫ ވެރިކަމުގެ ހުވާކުރެއްވުމަށް ފަހު އެވެ.\nއިތުރު ލިޔުންތައް ކެބިނެޓް ގާސިމް އިބްރާހިމް ސަރުކާރު ރައީސް އިބްރާހިމް މުހައްމަދު ސޯލިހް ރައީސް އަބްދުﷲ ޔާމީން


FaceApp ge massala thahugeegu kuran govaalaifi\nފޭސްއެޕްގެ މައްސަލަ ތަހުގީގު ކުރަން ގޮވާލައިފި\nއެމެރިކާގެ ސެނެޓުގެ މައިނޯރިޓީ ލީޑަރު ޗަކް ޝުމާ\nޒުވާނުން މުސްކުޅި ވުމުން ހުންނަ ގޮތް ދައްކުވައިދޭ ގޮތް އަންގައިދޭ އެޕްލިކޭޝަނެއް ކަމަށްވާ "ފޭސްއެޕް" ގެ މައްސަލަ ތަހުގީ ގުކޮށްދިނުމަށް އެމެރިކާ ސެނެޓުގެ މައިނޯރިޓީ ލީޑަރު ޗަކް ޝުމާ (ފޮޓޯގައި) ގޮވާލައްވައިފި އެވެ.\nފޭސްއެޕްގެ މައްސަލަ ތަހުގީގު ކޮށްދިނުމަށް އެދި ވަޑައިގެން ކަމާބެހޭ ފަރާތްތަކަށް ޝުމާ ފޮނުވި ސިޓީގައި ވިދާޅުވީ، ފޭސްބުކުގައި ދައުރުވަމުންދާ ފޭސްއެޕް މެދުވެރިކޮށް ޒުވާނުން އެމީހުން މުސްކުޅިވުމުން ހުންނާނެ ގޮތް ފޭސްބުކުގައި އާންމު ކުރަމުންދާ ކަމަށެވެ. އޭގެ ސަބަބުން އެމެރިކާގެ ރައްޔިތުންގެ މައުލޫމާތު ބޭރު ގައުމުތަކަށާއި، ޖާސޫސީ އިދާރާތަކަށް ލިބި އެމެރިކާގެ ގައުމީ ސަލާމަތަށް ނުރައްކާވުމުގެ ފުރުސަތު ސިޓީގައި ޝުމާ ވިދާޅުވި އެވެ.\nއެމެރިކާއިން މިހާރުވެސް ދަނީ ރަޝިއާގެ ޖާސޫސީ އިދާރާތަކުން އެމެރިކާގެ ރައްޔިތުންގެ މައުލޫމާތު އެއްކުރަމުންދާ ކަމަށް ތުހުމަތު ކުރަމުންނެވެ. ފޭސްއެޕް އަކީ ރަޝިއާގެ ޓެކްނެލޮޖީ ކުންފުންޏަކުން އުފައްދާފައިވާ އެޕްލިކޭޝަން އެކެވެ.\nއެމެރިކާގެ ތުހުމަތު ފޭސްއެޕް އިން ވަނީ ދޮގުކޮށްފަ އެވެ. އެމެރިކާގެ ކުންފުންޏެއް ކަމަށްވާ ވަޔަލެސް ލެބް އިންވެސް ބުނީ، ފޭސްއެޕް އަކީ ފޮޓޯ ސޭވް ކުރެވޭގޮތަށް ޑިވޮލޮޕް ކޮށްފައިވާ އެޕެއް ނޫން ކަމަށެވެ. އަދި އެޕް މެދުވެރިކޮށް މައުލޫމާތުވެސް ނުފޮނުވޭނެ ކަމަށެވެ.\nނަމަވެސް ޝޫ ފަހުން ވިދާޅުވީ، ފޭސްްއެޕް އަކީ ރަޝިއާގެ ކުންފުންޏެއްގެ ޕްރޮޑަކަޓް އަކަށްވުމުން، އެކަން ކަމާގުޅޭ ފަރާތަކުން ތަހުގީގުނޮކޮށް ދޫކޮށްލައިގެން ނުވާނެ ކަމަށެވެ.\nގޫގަލް އިން ވާވޭއާއި ގުޅުން ކަނޑާލަނީ\nބޭނުމީ ރައީސްގެ މަތިންދާބޯޓު "އެމެރިކާ ކޮށްލަން"!


Adduge baeh gethakuge furaalhah gellun libijje\nއައްޑޫގެ ބައެއް ގެތަކުގެ ފުރާޅަށް ގެއްލުން ލިބިއްޖެ\nރާއްޖެއަށް މިހާރު ކުރަމުންް އަންނަ ވިއްސާރައާ ގުޅިގެން އައްޑޫ ސިޓީގެ 54 ގެއަކަށް ގެއްލުންތަކެއް ލިބިއްޖެއެވެ.\nއައްޑޫ ސިޓީ ކައުންސިލުން ކުރި ޓްވީޓެއްގައި ބުނީ، އެސިޓީއަށް ކުރަމުން އަންނަ ވިއްސާރައިގައި އެކި އަވަށްތަކުން 54 ގެއެއްގެ ފުރާޅަށް އެކި ވަރުގެ ގެއްލުންތައް ލިބިފައިވާ ކަމަށެވެ. އަދި ބައެއް ގެތަކުގެ ފުރާޅު އެއްކޮށް ހަލާކުވެފައިވާ ކަަމަށްވެސް އެރަށު ކައުންސިލުން ވަނީ މައުލޫމާތު ދީފައެވެ.\nއައްޑޫ ކައުންސިލުން ބުނީ ވިއްސާރައާ ގުޅިގެން ފުރާޅަށް ގެއްލުން ލިބުނު ގެތަކުގެ ތެރެއިން 11 ގެއެއްގެ ފުރާޅު މަރާމާތު ކޮށްދިނުމުގެ މަސައްކަތް ނިމިފައިވާ ކަމަށާ، ބާކީ ގެތަކުގެ މަސައްކަތްވެސް ކުރަމުން އަންނަ ކަމަށެވެ.\nވިއްސާރައާ ގުޅިގެން ލިބުނު ގެއްލުންތަކުން އަރައިގަތުމަށް އެމްއެންޑީއެފްގެ އޮފިޝަލުންނާއި، ފުލުހުންވެސް އަންނަނީ ގުޅިގެން މަސައްކަތްތަކެއް ކުރަމުންނެވެ. އައްޑޫއަަށް ކުރަމުން އަންނަ ވިއްސާރައިގައި ގެތަކުގެ ފުރާޅަށް ގެއްލުން ވުމުގެ އިތުރުން ބޮޑެތި 35 ގަސްވެސް ވަނީ ވެއްޓިފައެވެ. އެގަސްތައް މިހާރު ވަނީ ނަގާފައެވެ.\nމޫސުމާއި ބެހޭ ގައުމީ އިދާރާއިން މިއަދު ބުނީ، އައްޑޫ ހިސާބަށް މިއަދު މޫސުން ރަނގަޅުވާނެ ކަމަށެވެ. އެހެންނަމަވެސް އުތުރާއި މެދުތެރެއަށް ވިއްސާރަ ކުރާނެ ކަމަަށް ވަނީ ލަފާ ކޮށްފައެެވެ.\nއައްޑޫ ޓާޝަރީ ހޮސްޕިޓަލު ހުޅުވުން ފަސްކޮށްފި012 hours ago\nމޭޔަރު ކަމަށް އަންނަންވީ އަބުރުކަތިލައިގެނެއްނޫން: ޝިފާ 13days ago\nސަރުކާރުތަކުން އައްޑޫއަށް ވަނީ އިހުމާލުވެފައި، ހެޔޮ ބަދަލެއް ގެންނަންޖެހޭ: ނިޒާރު26 days ago\nއައްޑޫ ސިޓީ ކައުންސިލަށް ވާދަކުރައްވަން ނިޒާރު ވިސްނަވަނީ02 weeks ago\nއައްޑޫ ޕަބްލިކް ވޯކްސްގެ މުވައްޒަފުން ސިޓީ ކައުންސިލަށް ވަދެއްޖެ01 month ago\nއައްޑޫގެ އާ ހޮސްޕިޓަލްގައިވެސް ފެންބޮޑުވެފައި!02 months ago


Jaluga Thibi Dhebaikulha Ehbai Meehun Masthuvaathakethi Beynun Kurey: Ali Hussain - Vaguthu\nރާއްޖޭގެ ޖަލުތަކުގައި ތިބޭ މީހުންގެ ދެބައިކުޅަ އެއްބައި މީހުން މަސްތުވާކެތި ބޭނުން ކުރާ ކަމަށް ރައްޔިތުންގެ މަޖިލީހުގެ ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސެއިން ވިދާޅުވެއްޖެއެވެ.\nމަސްތުވާތަކެތީގެ މައްސަލަތަކުގައި ހިމެނޭ މީހުން މުޖުތަމައު އަށް ދޫވާ މައްސަލައިގައި މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު ހުށަހެޅުއްވި މައްސަލަ އަށް ބަހުސްކުރައްވަމުން އަލީ ހުސެއިން ވަނީ އެފަދަ މައްސަލަތަކުގައި ޖަލަށްލާ މީހުން ރަނގަޅުވެ އަނބުރާ މުޖުތަމައު އަށް ނުކުމެވޭ ފަދަ ފުރުސަތެއް ނެތް ކަން ފާހަގަ ކުރައްވައިފައެވެ. ޖަލުތަކުގެ ނިޒާމް އޮތް ގޮތުން މަސްތުވާތަކެތީގެ ބޮޑެތި މައްސަލަތަކުގައި ހިމެނޭ މީހުން ޖަލަށް ލުމަކީ ހައްލެއް ނޫން ކަމަށް އޭނާ ވަނީ ފާހަގަ ކުރައްވައިފައެވެ.\n"ޝަރުއީ މަރުހަލާއިން ދޫކޮށް ހުކުމް ކުރިޔަސް ޖަލަށް ލިޔަސް ރަނގަޅެއް ނުވޭ. 10 އަހަރު ޖަލުގައި ބެހެއްޓިއަސް ރަނގަޅެއް ނުވޭ. ޖަލުގެ ނިޒާމް އޮތީ ފެއިލްވެފައި. ރިޕޯޓްތަކުން އެބަ އެނގޭ ޖަލުގައި ތިބޭ މީހުންގެ ދެބައިކުޅަ އެއްބައި މީހުން މަސްތުވާތަކެތި ބޭނުން ކުރާކަން." އަލީ ހުސެއިން ވިދާޅުވިއެވެ.\nއަލީ ހުސެއިން ވަނީ ގާނޫނީ ގޮތުން ފުރިހަމަ ކުރަން ޖެހޭ ކަންކަން ފުރިހަމަ ނުވެގެން މިފަދަ މައްސަލަތަކުގައި މީހުން ދޫވާ މައްސަލަ ހައްލު ކުރުމަށް މިފަދަ މައްސަލަތަކާއި މެދު އަމަލު ކުރާ ގޮތް ހަރުކަށި ކުރުމާ މެދު ގޮތެއް ނިންމަން ޖެހޭ ކަމަށް ވިދާޅުވެފައެވެ. އޭނާ ވިދާޅުވީ އެފަދަ މައްސަލަތަކާ މެދު ހާއްސަ އުސޫލަކުން އަމަލުކުރެވިދާނެ ކަމަށެވެ.\n"ހާއްސަ ގޮތަކަށް އަމަލުކުރަން ފަށާނީތޯ މަސްތުވާތަކެތި ޓްރެފިކްކުރުމާއި ވިޔަވާރި ކުރާ މައްސަލަތަކާ މެދު. އަޅުގަނޑުމެންނަށް އެބަ އެނގޭ ޔޫރަޕާއި އެމެރިކާގެ އިޖުރާއަތުތަކާއި ތަފާތުކަން. އެމެރިކާގެ އިޖުރާއަތުތައް ފޮޅުވަތުން ފޮޅުވަތަށް ފޮލޯކުރަން ޖެހޭ އިރު ކޮންޓިނެންޓަލް ޔޫރަޕްގައި ބައެއް ގައުމުތަކުގައި އިޖުރާއަތަކީ އެކަށީގެންވާ މިންވަރަށް އިންސާފު ގާއިމްކުރެވޭނަމަ އިޖުރާއަތުތައް ބައެއް ކަންކަމަށް އަމަލު ނުކުރެވުނު ނަމަވެސް އެ މީހެއްގެ މައްޗަށް ކުށް ސާބިތު ކުރާ ކަންކަން ވެސް އެބަހުރި." އޭނާ ވިދާޅުވިއެވެ.\nމިއަދު މަޖިލީހުގައި މެމްބަރުން ވަނީ ވައްކަމުގެ ކުދި މައްސަލަތަކުގައި ހިމެނޭ މީހުންނަށް ނިސްބަތުން ބޮޑެތި ހުކުމްތައް އަންނަ އިރު މަސްތުވާތަކެތީގެ ބޮޑެތި މައްސަލަތަކުގައި ހިމެނޭ މީހުން ޖަލަށް ނުލެވި މިނިވަންވާ މައްސަލައާ މެދު ކަންބޮޑުވުން ފާޅުކުރައްވާފައެވެ. އަދި އެކަން އެގޮތަށް ވަނީ ފަނޑިޔާރުންގެ އިހުލާސްތެރިކަން ނެތުމުން ކަމަށް ބައެއް މެމްބަރުން ފާހަގަކުރެއްވި އިރު ބައެއް މެމްބަރުން ވަނީ އިދާރާތައް ހަރުދަނާ ކުރަން ޖެހޭ ކަމަށް ވަކާލާތު ކުރައްވައިފައެވެ.\nއޮކްޓޯބަރ 19, 2021 16:36\n9،8 ގައާއި އޭގެފަހުން މުޒާހަރާތަކުގަޔާ އެހެންގޮތްގޮތުން ފުލުހުންނާ ސިފައިންނައް އަނިޔާކޮއް، ގަނާކޮއް ތަންތާ ހުޅުޖަހާ އުޅުނީވެސް އެމީހުންދޯ


Sarukaaruge siyaasathuthah masverin balaeh nugaiy: Raees Solih\nސަރުކާރުގެ ސިޔާސަތުތައް މަސްވެރިން ބަލައެއް ނުގަތް: ރައީސް ޞާލިޙް\n-3weeks ago6- މުއައްލިމް އިބްރާހިމް\nމި ސަރުކާރުގެ ސިޔާސަތުތައް މަސްވެރިން ބަލައިގަނެފައި ނުވާާކަން ލޯކަލް ކައުންސިލް އިންތިޚާބުގެ ނަތީޖާއިން ދޭހަވާ ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވެއްޖެއެވެ.\nމިއަދުގެ ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ރައީސް ޞާލިޙު ވިދާޅުވީ މީގެ ކުރިން އެމްޑީޕީގެ ތާއިދު ވަރަށް ބޮޑަށް މަސްވެރި ރަށްރަށުންވެސް ގޮނޑިތައް ގެއްލިފައިވާކަމަށެވެ. އަދި ސަރުކާރުން މަސްވެރިކަމަށް ގެނައި ސިޔާސަތުތައް މަސްވެރިން ބަލައިނުގަތް ކަމަށް ގަބޫލު ކުރައްވާކަމަށް އެމަނިކުފާނު ވަނީ ވިދާޅުވެފައެވެ.\nއެކަންކަން ބަދަލުކުރުމަށް ކުރަންޖެހޭ މަސައްކަތްތައް ކުރައްވާނެކަމުގެ ޔަގީންކަންވެސް ރައީސް ޞާލިހް ވަނީ ދެއްވާފައެވެ.\nއެންމެ ފަހުން ބޭއްވި ލޯކަލް ކައުންސިލް އިންތިޚާބުގައި އެމްޑީޕީއަށް ވަނީ އެ ޕާޓީއަށް މީގެކުރިން ބޮޑު ތާއިދެއް އޮތް މަސްވެރިކަން ކުރާ ރަށްރަށުގެ ބައެއް ގޮނޑިތަކެއް ގެއްލިފައެވެ. އޭގެ ތެރޭގައި ތިލަދުންމައްޗާއި ހުވަދޫގެ ބައެއް ރަށްތައް ހިމެނެއެވެ.\nސިޔާސަތެއް ނެތީމަނުން ބޮންދުން ނަށް މިޤައުމުގަ މަސްދޯ ތަކުގަ އުފުމުގެ ހުއްދަ ދިނީ، ބޮންދުން އުނދަގޫ ބޮޑުވެ މިޤައުމު މިއޮތީ ސަލާމަށް ނުވާ ހިސާބުގަ، ބޮލަކަށް މަހަކު 400$ ގެ ރޭޓުން ބެލިޔަސް 300ހާސް މީހުން މަށްޗައް 120$ މިލިއަން ޤައުމުން ބޭރު އެބަ ކުރޭ ! އެއީ މިޤައުމަށް ވަންނަ ޑޮލަރު ކޮޅު މުޅިންހެން . ކާކު މިކަންކަން ބަލަނީ؟\nސިޔާސަތޭ! ކަލޭ ތީ ސިޔާސަތެއް އޮތް މީހެއްތަ؟ ޒަހާ ބޭރުކުރަން މޮޅު ވާހަކައެއް ފަޅާލީ އޮތަ!\nމަސްވެރިކަން އެކަންޏެއް ނޫން ދަނޑު ވެރި ކަމުގެ ސިޔާސަތު ވެސް ކަމަކު ނުދިޔަ ދަނޑު ވެރިކަމައްް އެތެރެ ކުރެވޭ ތަކެތިން ޑިއުޓީ ކަނޑާލާނެ ކަމައްވެސް ބުނި އެކަމަކު ތަކެތީގެ އަގުތައް ދިޔައީ މައްޗައް ވ ސަލާމް\nމަނިކުފާނު. ށިޔާސަތެއްނެތޮއްޔާ ދެން ބަލައިގަންނާމީ ކޯއްޗެއްތޯ. އަންނިގެ ޑްރާ ކުޅުން ނޫންކަމެއް ނެތެއްނޫންތޯ


Fiyavalhu elhee salaamathah: shaikh-al sudais – Iru\nރައީސް ސޯލިހު ވޯޓު ލައްވައިފި\nބައެއް ފޮށިތަކުގެ ވޯޓުލުން ނުފެށިފައި\nފިޔަވަޅު އެޅީ ސަލާމަތަށް: ސުދައިސް\nމުސްލިމުންގެ އެންމެ މުގައްދަަސް ދެ މިސްކިތް ކަމަަށްވާ މަސްޖިދުލްހަރާމް އަދި މަސްޖިދުއްނަބަވީގައި މިހާރު އަޅާފައިވާ ފިޔަވަޅުތަކަކީ ހުރިހާ ރައްޔިތުންގެ ސަލާމަތާ ރައްކާތެރިކަމަށް އަޅާފައިވާ ފިޔަވަޅުތަކެއް ކަމަަށް މައްކާގެ ހަރަމްފުޅުގެ އިސް އިމާމު އަދި ދެ ހަރަމްފުޅު ބަލަހައްޓާ އިދާރާގެ ރައީސް ޝަައިހް އަބްދުއްރަހްމާން އަލް ސުދައިސް ވިދާޅުވެއްޖެ އެވެ.\nމުޅި ދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަހާ ގުޅިގެން ސައުދީ ސަރުކާރުން ވަނީ ދެ ހަރަމްފުޅުގައިވެސް ވަރުގަދަ ފިޔަވަޅުތަކެއް އަޅާފައެވެ. އެގޮތުން އުމްރާގެ އަޅުކަން އަދާ ނުކުރެވޭ ގޮތަށް ވަނީ ހަމަޖައްސާފައެވެ.\nއަދި ދެ ހަރަމްފުޅުވެސް އިޝާއަށް ފަހު ބަންދުކުރުމާއި، ކައުބާ ވަށަައިގެން ތޮވާފްކުރާ ސަރަހައްދުގެ ބޮޑު ބައެއް ބަންދު ކުރުމާއި، ޒަމްޒަމް ފެން ލިބޭ ގޮތަށް ހަރަމްފުޅުގެ ވަށައިގެން ހުރި ހުރިހާ އިސްކުރުބަރިތައް ބަންދު ކުުރުމާއި، ހަރަމްފުޅަށް ކާބޯތަކެތި ވެއްދުން މުޅިން މަނާކޮށްފައެވެ.\nއެ ފިޔަވަޅުތަކާ ގުޅިގެން ގިނަ ބަޔަކު ކަންބޮޑުވުން ފާޅުކޮށްފައިވެއެވެ. އަދި ބައެއް ފަރާތްތަކުން ގެންދަނީ ސައުދީ ސަރުކާރާ ގުޅުވާ ތަފާތު ވާހަކަތައް ދައްކަމުންނެވެ.\nމީގެ އިތުރުން އާދިއްތަ ދުވަހުގެ ހަވީރު ބަޔަކު މީހުން ވަނީ ގަދަކަމުން ހަރަމްފުޅުތެރެއަަށް ވަދެގެންފައެވެ. އެމީހުން ހަރަމްފުޅުތެރެއަށް ވަދެގެންފައިވަނީ ސިފައިންގެ ސަފުތައް ފަޅާލާފައެވެ.\nއެ އަމަލަށް އިޝާރާތް ކުރައްވާ ދެ ހަރަމްފުޅުގެ އިމާމް ޝައިހް ޝުދައިސް ވަނީ ރޭގެ އިޝާ ނަމާދަށް ފަހު ހަރަމްގައި ވާހަކަފުޅު ދައްކަވާފައެވެ. ޝައިހް ވިދާޅުވީ މިހާތަނަށް އަޅާފައިވާ ކޮންމެ ފިޔަވަޅަކީވެސް އެންމެންގެ ރައްކާތެރިކަމަށް އަޅާފައިވާ ފިޔަވަޅުތަކެއް ކަމަށެވެ. އަދި އެ ހުރިހާ ކަމަކަށް ހުރިހާ ރައްޔިތުންވެސް އިހްތިރާމް ކުރުމަށް އެދޭ ކަމަށެވެ.\nއަދި ކޮރޯނާގެ ނުރައްކާތެރިކަން ނެތިގެން ދިއުމާއެކު ހަރަމްފުޅު ހުޅުވާ އާންމު އުސޫލުން ކަންކަން ހަމަޖެހިގެންދާނެ ކަމަަށެވެ.


BREAKING NEWS: Saudi Gai Raees Yameen Aai Gulhey Vaahaka Eh Nudhakkan - Nasheed - Vaguthu\nސައުދީގައި ރައީސް ޔާމީން އާއި ގުޅޭ ވާހަކައެއް ނުދައްކަން - ނަޝީދު\nސައުދީ އަރަބިއްޔާއަށް ކުރެއްވި ދަތުރުފުޅުގައި ރައީސް އަބްދުﷲ ޔާމީން އާއި ގުޅޭ އެއްވެސް ވާހަކައެއް ދެކެވިފައިނުވާ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ ސައުދީ އަރަބިއްޔާގެ ވަލީއަހުދު މުހައްމަދު ބިން ސަލްމާން އާއި ބައްދަލުވެ ދެކެވުނު ވާހަކަތަކުގެ ތެރޭގައި، ރާއްޖެއާ ގުޅޭގޮތުން ދެކެވުނު ވާހަކަތަކުގައި ވިދާޅުވީ ސައުދީން ގުޅުން ބާއްވަން ބޭނުންވަނީ އެ އިރެއްގައި އޮންނަ ސަރުކާރަކާއެކު ކަމަށެވެ.\n"ރައީސް ޔާމީން އާއި ގުޅޭ އެއްވެސް ވާހަކައެއް ވިދާޅެއް ނުވޭ" ރައީސް ނަޝީދު ވިދާޅުވިއެވެ.\nAlhugadai Saudi Walee Ahudh Mohamed Bin Salman aai bahdhaluve dhekevunu vaahakathakuge thereyga, Raajje aai gulhey vaahaka thakugai vidhaalhuvee KSA in gulhun baavvan beynunfulhuvanee eiregga onna sarukaara ekuga kamah. Raees Yameen aai gulhey evves vaahakaeh vidhaalheh nuvey\n— Mohamed Nasheed (@MohamedNasheed) October 17, 2018\nރައީސް ނަޝީދު ސައުދީ އަށް ވަޑައިގެންނެވީ، އެގައުމުގެ ވަލީއަހުދު މުހައްމަދު ބިން ސަލްމާންގެ ދައުވަތަކަށް ކަމަށްވާއިރު އެގައުމަށް ކުރެއްވި ދަތުރުފުޅަށްފަހު ނަޝީދު މިއަދު ހެނދުނުގެ ވަގުތެއްގައި ވަނީ އިނގިރޭސިވިލާތަށް ވަޑައިގެންފައެވެ.\nމި ދަތުރުފުޅުގައި މަޝްވަރާ ކުރެވުނު ކަންތައްތަކާ ގުޅޭގޮތުން އެއްވެސް ފަރާތަކުން އަދި މައުލޫމާތެއް ހާމަކުރައްވާފައެވެ.\nއޮކްޓޯބަރ 17, 2018 13:54\nސައުދީއިން ރޔާމީންއަށް އެންގީ ބަލިޤަބޫލްކޮށްފަ އިސްތިއުފާދެން.. ވަރަށް އަވަހަށް ރޔާމީން އިސްތިއުފާދޭނެ..\nމައިބަދަ ރަނގަޅުވީތޯ އެހީ\nއޮކްޓޯބަރ 17, 2018 14:07\nނަޝީދަކީ ވެސް ހަމަ އާދައިގެ ދިވެހި ރައްޔިތެއް. ދައުލަތުގެ އެއްވެސް ކަމަކާ ބަސްބުނެވޭނެ މީހެއް ނޫން. ހަމައެކަނި ތަފާތަކީ އޭނަ ރައީސް ކަން ކުރިކަން.\nއެކަމަކު ބޮޑުވަޡީރު ހެދިފައި ގޮސް މަތިން ބައިންޖެހިގެން އުޅޭނީ ކީޢްވެ.\nމިކަލޭގެ އަތުއޮޅުވާލެވެއްޖެއްޔާ ގައުމު ދަވާލެވޭނެކަން އިނގޭތީ ހުރިހާ މީހުން ރައީސްކަމަށް ހޮވުނު މީހާޔަށްވުރެ ބޮޑަށް މީނަ ފަހަތުން ދަނީ.\nއޮކްޓޯބަރ 18, 2018 07:55\nކަލޭމެން ހާދަ ރުޅިޔެކޭ ދޯ ތި އަންނަނީ ރައީސް ނަޝިދު ދެކެ. ކޮންމެ ގޮތއްވިޔަސް ރައީސް ނަޝީދު ދެކެ ދިވެހި ރައްޔުތިންގެ ގިނަމީހުން ވާލޯބި ޔާމީނަކަށް ނުހޯދުނު. ތިމީހުންނަކަށްވެސް ޔާމީނު ދެކެ އެފަދަ ލޯތްބެއް ނުވެވުނު. އެކަމު ދެން ކޮރަޕްޝަނާ ކޮރަޕްޝަނާ ގުޅޭނޭ. އެދެން ޔަގީން\nއޮކްޓޯބަރ 17, 2018 16:19\nހެހެހެ އެހެންވެތާ ސައުދީން އެބުނީ ތިމަންނަމެން އަބަދުވެސް އެއިރެއްގެ އޮންނަ ސަރުކާރާއޭ ގުޅުން ބާއްވާނީ ނަޝީދަކާއެއް ނޫނޭ. ދެން އެމީހުން ބުނިއެތީގެވެސް އެއްބައި ފޮރުވައިގެން އެއުޅެނީ. އެއްވެސް ކަހަލަ ހައިސިއްޔަތެއް ނެތް ޟިހަކު ވަލީ އަހުދާ ބައްދަލުކުރަން ދިޔައީމަދޭނެ ޖަވާބެއް އެދިނީ… ހެހެހެހ… އިބޫ ހޮވުނީ..ނަޝީދެއްނޫން.\nއޮކްޓޯބަރ 17, 2018 14:08\nމިސްކިތުގަ ހުޅުޖެހީ އަހަންނޭ އެބަ ކިޔާތަ؟\nއޮކްޓޯބަރ 17, 2018 14:10\nތި ކަލޭގެ ލިބުނު ފުޞަތުގައި ޢުމުރާ ވިބާ\nއޮކްޓޯބަރ 17, 2018 14:11\nކަލޭ ގޮސް އެވާހަކަ ނުދެއްކިޔަސް ހެޔޮ... ތީ އެހާ މުހިއްމު މީހެެއް ނޫން... ދުވަސް ކޮޅަކުން ތިޔަ ބަ..ރި ސިފްޓް ޑިލީަޓް ވާނެ..\nއޮކްޓޯބަރ 17, 2018 14:16\nތިޔަ ބުނާ ބައްދަލުވުމާ ބެހޭގޮތުން ސަޢޫދީގެ އެއްވެސް މީޑިއާއަކަުން ރިޕޯޓްކޮށްފައެއްނުވޭ. ޥަކިން ޚާއްޞަކޮށް ޝާހީ ޢާއިލާއާ ގުޅޭ ޚަބަރުތައް ގެނެސްދޭ ސަޢޫދީ ޕްރެސް އޭޖެންސީއިން ވެސް ރިޕޯޓްކޮށްފައިނުވޭ.\nއޮކްޓޯބަރ 17, 2018 16:24\nއެބުނީތާ ސައުދީން ބާއްވާނީ އެއިރެއްގަ އޮންނަ ސަރުކާރަކާއޭ ގުޅުން. މާނައަކީ ނަޝިދަށް ދިން ޖަވާބު އެއީ. ވިސްނާލާ.. އެއްވެސް ޚަބަރަކަށް އަރާނީ ކަމެއް ހިނގީމަތާ. ހަމަ އެހެންދެން ފަރުދަކު، ޚާއްސަކޮށް ޖަލުހުކުމާ ފިލައިގެން އުޅޭ ކުއްވެރިއަކު ބޭރަށްގޮސް އެއްޗެކޭ ބުނީމަ އަހަރުމެން ދެންވީ އޭތި ގަބޫލުކުރަން.\nއޮކްޓޯބަރ 17, 2018 15:11\nމި ދަނޑިވަޅުގަ ރ ނަޝީދު އިސްވެ މާ ބޮޑެތި ވާހަކަ ދައްކަން އުޅުން ރަނގަޅެއް ނޫން. ރައިސް އަކަށް ދެން ހުންނާނީ އިބޫ. ނަޝީދަކީ ވެރިކަން ކުރި ރައިސެއް. އިބުއާ އެކު އިއްތިހާދުން ވެރިކަން ކުރިޔަދީ. އިބޫއަށް ވޯޓުދީފައިވަނީ އިއްތިހާދުން ނެރުނު އިއްތިހާދީ ވެރިޔަކަށް. އެމްޑީޕީއަކަށްނޫން. އެކަން އެއްވެސް މީހަކު އޮޅުވާނުލުން ބުއްދިވެރި.\nއޮކްޓޯބަރ 17, 2018 15:17\nނަސީދު ސައުދީ ރަސްގެފާނު ކުރިމައްޗައް އަންނަން ހާޒިރުވާން އަންގާ އަމުރުކުރީ. އެއީ ދިން ދައުވަތެއްނޫން އެއީ ސައުދީން ނަސީދައް ކުރި އަމުރެއް. އެއަމުރައް ނަސީދު ޖެހޭނީ ތަބާވާން ނޫނީ މިހާރު އުޅޭގޮތައް ނޫޅެވޭނެ ކަމައް އެންގީ. ސައުދީން ބުނީ ރ.ޔާމިން ވެރިކަމުގަ ފ އަތޮޅައް ސައުދީން ގެންނަން އުޅުނު އިންވެސްޓްމަންޓް ރައްޔިތުންެތެރޭ ފިތުނަ އުފައްދައިގެން އެކަމައް ހުރަސް އެޅީ މޑޕ ނޫން ހޭ. އެހްންވީމަ ދެން ހަމަ އެއިންވެސްޓްމަންޓް ފ އަތޮޅައް ގެންނާނީ އިންތިހާބީ ސަރުކާރުގެ ދައުރުތެރޭން ހަމަ މޑޕ ލައްވާ އޭރުކީ ރައިވަރު ފަރިއްސައް ބަދަލު ކުރުވައިގެންނޭ. އެވާހަކަ އަންގާލަން ނަސީދު ސައުދީ އައް ހާޒިރުކުރީ.\nއޮކްޓޯބަރ 17, 2018 18:16\nކަލޭ ނުދައްކަމޭ ބުނެފިއްޔާ ޔަގީނުންވެސް ދައްކާނެ\nއޮކްޓޯބަރ 18, 2018 08:16\nމިހާރު އޮތް ސައޫދީ ރަސްކަމާއި ނަޝީދު އާއި އެއްވެސް ތަފާތެއް ނެތް. ތިއީ ހަމަ އެއްބައެއް.


ހެޔޮ ޢަމަލުތަކުގައި އިޚުލާސްތެރިވުން. – DhiSalafiyyah\n20/01/2017 އެހެނިހެން, ފިޤުހާއި އޭގެ ޢިލްމުތައް, ދީންއައްޝައިޚު ޢަބްދުއްރަޙީމް ބިން މުޙައްމަދު\nހެޔޮޢަމަލުކުރުމުގައި އިޚުލާސްތެރިވުމަކީ ވަރަށް މުހިންމު ކަމެކެވެ. އެހެނީ ކޮންމެ ހެޔޮޢަމަލެއްވެސް ޤަބޫލުކުރެއްވުން ހިމެނެނީ އިޚުލާސްތެރިކަން ހިމެނޭނަމައެވެ. އެހެންކަމުން އިޚުލާސްތެރިކަމަކީ ކޮބައިކަން އެނގުމަކީ ވަރަށް މުހިންމުކަމެކެވެ.\nﷲ ސުބުޙަނަހޫ ވަތަޢާލާ ވަޙީކުރައްވާފައިވެއެވެ.\n(مَن كَانَ يُرِيدُ الْحَيَاةَ الدُّنْيَا وَزِينَتَهَا نُوَفِّ إِلَيْهِمْ أَعْمَالَهُمْ فِيهَا وَهُمْ فِيهَا لَا يُبْخَسُونَ، أُولَـٰئِكَ الَّذِينَ لَيْسَ لَهُمْ فِي الْآخِرَةِ إِلَّا النَّارُ، وَحَبِطَ مَا صَنَعُوا فِيهَا وَبَاطِلٌ مَّا كَانُوا يَعْمَلُونَ)\nމާނައީ: “ދުނިޔޭގެ ދިރިއުޅުމާއި ދުނިޔޭގެ ޒީނަތްތެރިކަމަށް އެދޭމީހާއަށް، އެބައިމީހުންގެ ޢަމަލުތައް ތިމަންއިލާހު އެއުރެންނަށް އެތާނގައި ހަމަޔަށް ފުއްދަވައި ދެއްވާހުށީމެވެ. އަދި އެއުރެންނަށް އެތާނގައި އުނި ނުކުރައްވާހުއްޓެވެ. އެބައިމީހުންނީ އާޚިރަތުގައި ނަރަކަ ނޫން އެހެންތަނެއް އެއުރެންނަށް ނުވާ މީހުންނެވެ. އަދި އެބައިމީހުން ކުރި ކަންތައް އެތާނގައި، ބޭކާރުވެގެންވެއެވެ. އަދި އެއުރެން ކޮށްއުޅުނު ކަންތައް ބާޠިލުވެގެންވެއެވެ.”\nނިޔަތް އިޚުލާސްތެރިކޮށް ނަބިއްޔާ ޞައްލަﷲ ޢަލައިހި ވަސައްލަމަ ބަޔާންކުރެއްވި ގޮތުގެ މައްޗަށް ނުކުރާނަމަ ޢަމަލުތައް ޤަބޫލުވެވިގެން ނުވެއެވެ.\n( عن عُمَرَ بْنَ الْخَطَّابِ رَضِيَ اللَّهُ عَنْهُ: قَالَ سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ إِنَّمَا الْأَعْمَالُ بِالنِّيَّاتِ وَإِنَّمَا لِكُلِّ امْرِئٍ مَا نَوَى، فَمَنْ كَانَتْ هِجْرَتُهُ إِلَى اللَّهِ وَرَسُولِهِ فَهِجْرَتُهُ إِلَى اللَّهِ وَرَسُولِهِ، ومَنْ كَانَتْ هِجْرَتُهُ إِلَى دُنْيَا يُصِيبُهَا أَوْ إِلَى امْرَأَةٍ يَنْكِحُهَا فَهِجْرَتُهُ إِلَى مَا هَاجَرَ إِلَيْهِ)\nޢުމަރު ބިން ޚައްތާބު ރަޟިޔަﷲ ޢަންހު ރިވާކުރެއްވިއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާތީ އަޑުއެއްސެވީމެވެ. “ހަމަކަށަވަރުން ޢަމަލުތައް ނިޔަތުގެ މައްޗަށްމެނުވީ ނުވެއެވެ. އަދި ކޮންމެ މީހަކަށްވެސް އެމީހަކު ނިޔަތްގަތް ގޮތެއްގެ މައްޗަށްމެނުވީ އެކަމެއްނުވެއެވެ. ފަހެ ﷲއާއި ރަސޫލާއަށްޓަކައި ހިޖުރަކޮށްފި މީހާގެ ހިޖުރަވަނީ ﷲއާއި ރަސޫލާއަށްޓަކައެވެ. އަދި ދުނިޔޭގެ ކަމެއް ލިބިގަތުމަށް ނުވަތަ އަންހެނަކާ އިނުމަށް ހިޖުރަކޮށްފިމީހާ ފަހެ އެމީހަކަށް އެކަންވަނީ އެހިޖުރަ ކުރިކުރުމުގެ މައްޗަށެވެ.”\n(ޙަދީޘްގައި ނިޔަތުގެ ވާހަކަ ބަޔާންވުމަށްފަހު އެވަނީ ދީނީ ކަމަކާއި ދުނިޔަވީ ކަމެއްގެ މިސާލެއް ގެނެސްފައެވެ. އެކަމުން ކޮންމެ ކަމަކަށްވެސް ނިޔަތުގެ މަތީން އަޖުރު ތަފާތުވެގެންވެއެވެ.)\n(إِنَّ أَوَّلَ النَّاسِ يُقْضَى يَوْمَ الْقِيَامَةِ عَلَيْهِ رَجُلٌ اسْتُشْهِدَ فَأُتِيَ بِهِ فَعَرَّفَهُ نِعَمَهُ فَعَرَفَهَا قَالَ فَمَا عَمِلْتَ فِيهَا قَالَ قَاتَلْتُ فِيكَ حَتَّى اسْتُشْهِدْتُ قَالَ كَذَبْتَ وَلَكِنَّكَ قَاتَلْتَ لِأَنْ يُقَالَ جَرِيءٌ فَقَدْ قِيلَ ثُمَّ أُمِرَ بِهِ فَسُحِبَ عَلَى وَجْهِهِ حَتَّى أُلْقِيَ فِي النَّارِ وَرَجُلٌ تَعَلَّمَ الْعِلْمَ وَعَلَّمَهُ وَقَرَأَ الْقُرْآنَ فَأُتِيَ بِهِ فَعَرَّفَهُ نِعَمَهُ فَعَرَفَهَا قَالَ فَمَا عَمِلْتَ فِيهَا قَالَ تَعَلَّمْتُ الْعِلْمَ وَعَلَّمْتُهُ وَقَرَأْتُ فِيكَ الْقُرْآنَ قَالَ كَذَبْتَ وَلَكِنَّكَ تَعَلَّمْتَ الْعِلْمَ لِيُقَالَ عَالِمٌ وَقَرَأْتَ الْقُرْآنَ لِيُقَالَ هُوَ قَارِئٌ فَقَدْ قِيلَ ثُمَّ أُمِرَ بِهِ فَسُحِبَ عَلَى وَجْهِهِ حَتَّى أُلْقِيَ فِي النَّارِ وَرَجُلٌ وَسَّعَ اللَّهُ عَلَيْهِ وَأَعْطَاهُ مِنْ أَصْنَافِ الْمَالِ كُلِّهِ فَأُتِيَ بِهِ فَعَرَّفَهُ نِعَمَهُ فَعَرَفَهَا قَالَ فَمَا عَمِلْتَ فِيهَا قَالَ مَا تَرَكْتُ مِنْ سَبِيلٍ تُحِبُّ أَنْ يُنْفَقَ فِيهَا إِلَّا أَنْفَقْتُ فِيهَا لَكَ قَالَ كَذَبْتَ وَلَكِنَّكَ فَعَلْتَ لِيُقَالَ هُوَ جَوَادٌ فَقَدْ قِيلَ ثُمَّ أُمِرَ بِهِ فَسُحِبَ عَلَى وَجْهِهِ ثُمَّ أُلْقِيَ فِي النَّارِ)\nމާނައީ: “ހަމަކަށަވަރުން ޤިޔާމަތްދުވަހު އެބައެއްގެ މައްޗަށް އެންމެ ފުރަތަމަ ޤަޟާކުރެވޭ މީސްތަކުންގެ ތެރޭގައި ޝަހީދުވީ މީހާވެއެވެ. ފަހެ އެމީހާ ގެނެވި އޭނާއަށް ލިބެންހުރި ނިޢުމަތްތައް ބަޔާންކޮށްދެވި އެކަން އޭނާއަށް އެނގިގެން ދެއެވެ. ދެންނެވޭނެއެވެ. ތިބާ އެކަމުގައި ޢަމަލުކުރީ ކޮންކަމަކަށް ހެއްޔެވެ؟ ބުނާނެއެވެ. ތިމަންނާ ޖިހާދުކުރީ ﷲއަށްޓަކައެވެ. އެގޮތުގައި ޝަހީދުވެއްޖައުމަށް ދާންދެނެވެ. ﷲ ވަޙީކުރައްވާނެއެވެ. ތިބާ ދޮގުހަދައިފިއެވެ. ތިބާ ޖިހާދުކުރީ މީހުން ތިބާއަކީ ހިތްވަރުގަދަ މީހެއްކަމުގައި ބުނުވުމަށްޓަކައެވެ. އެހެން ހަމަކަށަވަރުން ބުނެވުނެވެ. ދެން އޭނާއާއިގެން މަލާއިކަތުންނަށް އަމުރުކުރެއްވުމުން ނަރަކައަށް އެއްލެވިއްޖައުމަށް ދާންދެން މޫނުވަތަށްވާ ގޮތަށް ދަމާފައި ގެންދެވިއްޖެއެވެ.\nދެން ޢިލްމު އުގެނި އަދި މީސްތަކުންނަށް އުގަންނައި ދީ، އަދި ޤުރުއާން ކިޔަވައި އުޅުނު ޢިލްމުވެރިޔާ ގެނެވޭ ހުއްޓެވެ. ވަޙީކުރައްވާނެއެވެ. އެކަންކުރީ ކޮންކަމަކަށް ހެއްޔެވެ؟ ޢިލްމު އުނގެނި އަދި މީސްތަކުންނަށް އުގަންނައިދީ އަދި ޤުރުއާން ކިޔަވައިހެދީ އިބަ ﷲއަށްޓަކައެވެ. ވަޙީކުރައްވާނެއެވެ. ތިބާ ދޮގުހަދައިފިއެވެ. ނަމަވެސް ތިބާ ޢިލްމު އުގެނުނީ ޢިލްމުވެރިޔެކޭ ބުނުވުމަށްޓަކައެވެ. އަދި ޤުރުއާން ކިޔެވީ ޤާރީއެކޭ މީސްތަކުން ބުނުވުމަށްޓަކައެވެ. (އެބަހީ ނަންހޯދުމަށާއި ދެއްކުންތެރިކަމަށެވެ.) ދެން (މަލާއިކަތް ބޭކަލުންނަށް) އެމީހަކު ގެންދިޔުމަށް އަމުރުކުރެއްވުމުން ނަރަކައަށް އެއްލެވެންދެން މޫނުވަތަށް ދަމާފައި ގެންދެވިއްޖެއެވެ.\nދެން ގެނެވޭހުށީ ﷲ އެމީހަކަށް މުދާ ދެއްވި ހުރިހާ ވައްތަރެއްގެ މުދަލުން ތަނަވަސްކަން ދެއްވި މީހާއެވެ. އެމީހަކު ގެނެސް އެމީހަކަށް (އަޞްލު ރަނގަޅުގޮތުގައި ކުރިނަމަ) ލިބެންހުރި ނިޢުމަތްތައް އަންގަވައި ދެއްވައި އެމީހަކަށް އެނިޢުމަތްތައް އެނގޭހުއްޓެވެ. ވަޙީކުރައްވާނެއެވެ. ތިބާ ތިކަންކުޅައީ ކޮންކަމަކަށް ހެއްޔެވެ؟ ބުނާނެއެވެ. އިބަ ﷲ ހޭދަކުރުމަށް ރުއްސަވާކަމެއް ނަމަ އެކަމަކަށް އިބަ ﷲއަށްޓަކައި ހޭދަކޮށްފައިވާނެއެވެ. ވަޙީކުރައްވާނެއެވެ. ދޮގުހަދައިފިއެވެ. ނަމަވެސް ތިބާ އެކަން ކުރީ މީސްތަކުން ތިބާއަކީ ދީލަތީ މީހެއްކަމަށް ބުނުވުމަށްޓަކައެވެ. ހަމަކަށަވަރުން އެހެން ބުނެވުނެވެ. ދެން އޭނާއާއިގެން އަމުރުކުރެއްވުމުން މޫނު ވަތަށް ދަމާފައި ގެންދެވި އެޔަށްފަހު ނަރަކައަށް އެއްލެވިއްޖެއެވެ.”\n(މިތިން މީހުންނަކީވެސް އިޚުލާސްތެރިނުވެ ދެއްކުމަށާއި ނަން ހޯދުމަށް ކަންކުރި މީސްތަކުންނެވެ. އެހެންކަމުން އެބައިމީހުންނަށް އެނުބައި ނަރަކައިގެ ޖަޒާލިބުނީއެވެ.)\nނިޔަތަކީ ޢަމަލުގެ ބިންގަލެވެ. އެމީހެއްގެ ޢަމަލު ޤަބޫލުވުމާއި ރައްދުވުން ހިމެނެނީ ޢަމަލުކުރާ މީހާގެ ނިޔަތުގެ މަތީންނެވެ. ޢަމަލެއްކުރާ މީހާ ﷲއަށް އިޚުލާސްތެރިވެ އަދި އާޚިރަތުގެ ސަވާބު އެދިގެން އަދި އެޢަމަލު ސުންނަތާއި އެއްގޮތަށް ކޮށްފިނަމަ އެމީހެއްގެ ޢަމަލު ޤަބޫލުވެވިގެންވެއެވެ. އަދި ﷲ ނޫން ފަރާތަކަށް ޤަޞްދުކުރިމީހާ ނުވަތަ ޢަމަލުގައި އިޚުލާޞްތެރިނުވިނަމަ އެހެން ފަރާތަކާއި ޝަރީކުނުކުރިކަމުގައިވިޔަސް، އެމީހެއްގެ ޢަމަލުވަނީ ރައްދުވެގެންނެވެ. އަދިއެކަން ވަނީ އެކަންކުރިމީހާގެ މައްޗަށްވާ ނުރައްކަލަކަށެވެ.\nހ. ޢަމަލު ޤަބޫލުވުމުގެ ޝަރުތުތަކުގެ ތެރޭން އިޚުލާޞްތެރިވުން ހިމެނެއެވެ. އިޚުލާޞްތެރިވުމަކީ ﷲ ސުބުޙާނަހޫ ވަތަޢާލާގެ ވަޖުހުފުޅު ޤަޞްދުކޮށްގެން ކުރުމެވެ.\nށ. އިޚުލާޞްތެރިކަމުގެ މުހިންމުކަން. އެޔާއިނުލާ ޢަމަލުކޮށްފިނަމަ އެއީ ކުރިމީހާގެ މައްޗަށްވާ ނުރައްކަލެކެވެ.\nނ. ޢަމަލުކުރިގޮތް ހަމައެކަނި އެކަން ރަނގަޅުވުމަކަށް ނުފުދެއެވެ.\nރ. ހުރިހާ ޢަމަލެއްގައި ނިޔަތް ރަނގަޅުކުރުމުގެ ވާޖިބުކަމާއި އެކަމަށް ސަމާލުކަން ދިނުމުގެ މުހިންމުކަން. މިކަންކަން އެނގިގެންދެއެވެ.


Palestine Rayyithun Shaheedhu Kohlumun, Netanyahu Ge Thaureef Sifainnah - Vaguthu\nފަލަސްތީނުގެ ރައްޔިތުން ޝަހީދު ކޮށްލުމުން، ނަތަންޔާހޫގެ ތައުރީފު ސިފައިންނަށް\nފަލްސްތީނާއި އިސްރާއީލާ ގުޅޭ ސަރަހައްދީ އިމުގެ ކައިރީގައި ހުކުރު ދުވަހުން ފެށިގެން ކުރިއަށް ގެންދިޔަ މުޒާހަރާއަށް އިސްރާއީލް ސިފައިން ބަޑިޖަހާ ފަލަސްތީނުގެ 17 މީހުން ޝަހީދުކޮށްލުމާއި ގުޅިގެން އިސްރާއީލްގެ ހައްދުފަހަނައަޅާފައިވާ ބޮޑު ވަޒީރު ބެންޖަމިން ނަތަންޔާހޫ ތައުރީފު ކުރައްވައިފިއެވެ.\nމުޒާހަރާގައި ޝަހީދުވީ ފަލަސްތީނުގެ ރައްޔިތުންގެ ޖަނާޒާ އިއްޔެ ބާއްވާފައިވާއިރު ނަތަންޔާހޫ ވަނީ މި އިންސާނިއްޔަތާއި ހިލާފު ޖަރީމާ ދިފާއުކޮށް އިސްރާއީލު ސިފައިންނަށް އެކަމަށް ހިތްވަރު ލިބޭ ގޮތަށް ވާހަކަދައްކާފައެވެ. ނަތަންޔާހޫ ވަނީ އޭނާގެ ސިފައިންނަށް ޝުކުރު އަދާކޮށް އިއްޔެ އާއި މިއަދު އިސްރާއީލުގެ ރައްޔިތުންނަށް މިނިވަންކަމާއެކު ހަފްތާ ބަންދު ހޭދަކުރުމުގެ ފުރުސަތު ލިބުމުން އުފާކުރާ ކަމަށް ބުނެފައެވެ.\nއިސްރާއީލުގެ އުދުވަނީ ސިފައިން ވަނީ ފަލަސްތީނުގެ ރައްޔިތުން ކުރި މުޒާހަރާ ތެރެއަށް ލައިވް ވަޒަން ބޭނުންކޮށްގެން ބަޑިޖަހާފައެވެ. ވަޒަން ޖެހުމުގެ ސަބަބުން 1،500 މީހުން ވަނީ ޒަހަމްވެފައިވާކަމަށް ފަލަސްތީނުގެ ހެލްތް މިނިސްޓްރީން ބުނެއެވެ.\nބައިނަލް އަގްވާމީ ދުނިޔެއިން ވަނީ ކަންބޮޑުވުން ފާޅުކޮށް އިސްރާއީލު ސިފައިންގެ އަނިޔާވެރި އަމަލު ކުށްވެރިކޮށްފައެވެ. އަދި ވިލާތުގެ އިއްތިހާދުންވެސް ވަނީ ފަލަސްތީނުގެ ރައްޔިތުން ގަޔަށް ބަޑިޖެހި މައްސަލައިގެ މިނިވަން ތަހްގީގެއް ހިންގުމަށް ގޮވާލާފައެވެ.


Kaafadharifulhu Raajveer thaaarafkohdhinee Dharmendra\nކާފަ ދަރިފުޅު ރާޖްވީރް ތައާރަފު ކޮށްދިނީ ދަރުމެންދުރަ\nދަރުމެންދުރަގެ ކާފަ ދަރިފުޅު އަދި ސަނީގެ ދަރިފުޅު ރާޖްވީރް ޑެއޯލް\nދަރުމެންދުރާގެ ކާފަ ދަރިފުޅެއް ކަމަށްވާ ރާޖްވީރު ޑެއޯލް ބޮލީވުޑަށް ނުކުންނަން ތައްޔާރުވެއްޖެކަން އިއުލާން ކޮށްފި އެވެ. މިކަން ސޯޝަލް މީޑިއާގައި އިއުލާން ކުރަމުން ދަރުމެންދުރަ ބުނެފައި ވަނީ އޭނާގެ ކާފަ ދަރިފުޅު ރާޖްވީރް ޑެއޯލް މުޅި ދުނިޔެއަށް ތައާރަފުކުރާ ކަމަށެވެ. ރާޖްވީރް ނުކުންނާނީ އަވްނިޝް ބަރްޖަރިޔާ ޑައިރެކްޓަރެއްގެ ގޮތުން އުފައްދާ ފުރަތަމަ ފިލްމުން ކަމަށް ވެސް ދަރުމެންދުރަގެ ޓުވީޓެއްގައި ބުނެފައި ވެއެވެ.\nއޭނާއަށް ބެލުންތެރިން ދިން ލޯތްބާއި އޯގާތެރިކަން ރާޖްވީރް އާއި އަވްނިޝް އަށް ދިނުމަށް ދަރުމެންދުރަ ވަނީ އެދިފަ އެވެ.\nރާޖްވީރް އަކީ ދަރުމެންދުރަގެ ދޮށީ ދަރިފުޅު އަދި މަޝްހޫރު އެކްޓަރު ސަނީ ޑެއޯލްގެ ދެ ފިރިހެން ދަރިންގެ ތެރެއިން ހަގު ދަރި އެވެ.\nސަނީ ވެސް ވަނީ އޭނާގެ ދަރިފުޅުގެ ފުރަތަމަ ފިލްމު ރާޖްޝްރީ ޕްރޮޑަކްޝަނުން ރަސްމީކޮށް އިއުލާން ކޮށްފައިވާތީ އެ ވާހަކަ ސޯޝަލް މީޑިއާގައި ޝެއާ ކޮށްފަ އެވެ. އަވްނީޝް ޑައިރެކްޓްކުރާ މި ފިލްމުގެ ވާހަކަ ލިޔެފައި ވަނީ ވެސް އޭނާ ކަމަށް ވެއެވެ.\nއިންޑިޔާގެ ބައެއް ނޫސްތަކުން މީގެ ދެ ދުވަހެއް ކުރިން ބުނެފައި ވަނީ މި ފިލްމުން ރާޖްވީރު އާއެކު ސަލްމާނަށް ބޮޑުބޭބެ ކިޔާ އަލީޒޭ ތައާރަފްވާނެ ކަމަށެވެ. ނަމަވެސް ފިލްމަށް އަދި ބަތަލާއެއް ހަމަނުޖެހޭ ކަމަށާއި ފިލްމު އުފައްދާ ފަރާތުން މިހާރު ބަތަލާއެއް ހޯދުމަށް މަސައްކަތް ކުރަމުންދާ ކަމަށް މި ޚަބަރުގައި ބުނެފައި ވެއެވެ.\nސަނީގެ ދޮށީ ދަރިފުޅު ކަރަން ޑެއޯލް ވެސް ވަނީ 2019 ގައި ބޮލީވުޑަށް ނުކުމެފަ އެވެ. އެއީ "ޕަލް ޕަލް ދިލް ކޭ ޕާސް" އިންނެވެ. ކަރަން ތައާރަފް ކޮށްދިނުމުގެ ގޮތުން އުފެއްދި މި ފިލްމު ޑައިރެކްޓްކުރީ ވެސް ސަނީ އެވެ. ނަމަވެސް މި ފިލްމު ބޮކްސް އޮފީހުގައި ރަނގަޅު ކާމިޔާބެއް ނުލިބުމުން ގިނަ ބަޔަކު ކަރަން އަށް ވަރަށް މަލާމާތް ކުރި އެވެ.\nމިހާރު ކަރަން މަސައްކަތް ކުރަމުން ދަނީ ކާފަ ދަރުމެންދުރަ އާއި ބައްޕަ ސަނީ އަދި ބޮޑުބޭބެ ބޮބީ އާއެކު "އަޕްނޭ 2" ގައެވެ. މިއީ 2017 ގައި އަނިލް ޝަރުމާ ޑައިރެކްޓްކުރި "އަޕްނޭ" ގެ ސީކުއަލް އެކެވެ.


Passport hahdhan 17,000 application, Immigration ge thaareehugai emme bodu load bodu dhuvasvaru | Mihaaru\nޕާސްޕޯޓު ހައްދަން 17،000 އެޕްލިކޭޝަން، އިމިގްރޭޝަންގެ ތާރީހުގައި ވެސް އެންމެ ބޮޑު ލޯޑު\nޕާސްޕޯޓު ބަލާ އިމިގްރޭޝަނަށް ގޮސް ތިބި ބައެއް މީހުން ކައުންޓަރު ކައިރީގައި: ކޮންމެ ދުވަހަކު ގިނަ އަދަދެއްގެ ޕާސްޕޯޓު އެ އިދާރާއިން ދޫކުރޭ-- ފޮޓޯ: ނިޝާން އަލީ/ މިހާރު\n22 ޖޫން 2022 - 07:34\nއިމިގްރޭޝަންގެ ތާރީހުގައި ވެސް އާންމުކޮށް ކޮންމެ ދުވާލަކު އެވްރެޖްކޮށް ހައްދައިދެމުން އަންނަނީ 200 ވަރަކަށް ޕާސްޕޯޓެވެ. އެކަމަކު، ވޭތުވެދިޔަ މަހެއްހާ ދުވަސް ތެރޭގައި އެ ތާރީހު ބަދަލުކޮށްލައިފި އެވެ. ދުވާލެއްގެ މައްޗަށް 800 ވަރަކަށް ޕާސްޕޯޓް މިހާރު ހައްދައިދޭން ޖެހެ އެވެ. އެ އަދަދަށް ކޮންމެ ދުވަހަކު ވެސް އެތަނަށް އެޕްލިކޭޝަން ލިބެ އެވެ. އެހެންވެ، އެތަނުން ޖެހުނީ، އެކަން ކުރާނެ އިތުރު ގޮތްތަކެއް ހޯދައި، ހިދުމަތް އަވަސްކުރެވޭނެ ގޮތެއް ބަލާށެވެ.\nމިދިޔަ މެއި މަހު އެކަނި ޕާސްޕޯޓު ހެއްދުމަށް 17،000 މީހުން އެޕްލިކޭޝަން ހުށަހެޅި އެވެ. މިއީ އިމިގްރޭޝަންގައި ހުރި ވަސީލަތްތަކުގެ ތެރެއިން ވަރަށް ބޮޑު ލޯޑެކެވެ. އިމިގްރޭޝަނުގެ ޕާސްޕޯޓު ހެއްދުމުގެ ލޯޑަކީ ކޮވިޑްގެ ކުރިން 2019 ވަނަ އަހަރަށް ވުރެ ވެސް ބޮޑު ލޯޑެކެވެ. އޭރު މަހެއްގެ ތެރޭ އެންމެ ގިނަވެގެން ވެސް ހުށަހަޅަނީ 5،000 އެއްހާ އެޕްލިކޭޝަނެވެ. އެހެން ނަމަވެސް މި އަދަދު މިދިޔަ މަހު ވަނީ ގާތްގަނޑަކަށް ތިން ގުނަ އިތުރުވެފަ އެވެ.\nއިމިގްރޭޝަނުން ބުނީ އެޕްލިކޭޝަންތައް ކުއްލިއަކަށް އެހާ ބޮޑަށް އިތުރުވީ މި ދުވަސްވަރު ދިވެހިން އެކި ތަންތަނަށް ދަތުރުކުރާލެއް އިތުރުވެގެން ކަމަށެވެ. އަދި ކޮވިޑާ ގުޅިގެން ގައުމުތައް ބަންދުކޮށްފައި ހުޅުވާލުމާއި ސްކޫލު ޗުއްޓީއާ ދިމާވުން ވެސް އޭގެ ތެރޭގައި ހިމެނެ އެވެ.\nރަސްމީ ގަޑީގައި އެތަނަށް ގޮސް ފޯމް ހުށަހެޅުމުގެ ބަދަލުގައި، "އިމުގާ" ޕޯޓަލް މެދުވެރިކޮށް ކޮންމެ ވަގުތެއްގައި ވެސް އޮންލައިންކޮށް އެޕްލިކޭޝަން ހުށަހެޅޭތީ ވެސް ދުވާލެއްގެ މައްޗަށް ލިބޭ އެޕްލިކޭޝަންތައް އިތުރުވާން ފެށީ ކަމަށް އިމިގްރޭޝަނުން ބުންޏެވެ.\nއިމިގްރޭޝަންގެ ކޮންޓްރޯލާ ޖެނެރަލް މުހައްމަދު އަހްމަދު ހުސެއިން (ހަނަފީ) "މިހާރު" އަށް ދެއްވި އިންޓަވިއުއެއްގައި ވިދާޅުވީ، މިހާ ބޮޑު ޕީކަކަށް އެ އިދާރާ އޮތީ ރެޑީ ނުވެ ކަމަށެވެ. އެކަމަކު، ކުއްލިއަކަށް އުފެދުނު މި ޑިމާންޑަށް އަވަސް ހައްލުތަކެއް ހޯދަން މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ.\nމިހާރު ވެސް ގިނަ ބަދަލުތަކެއް ގެނެސްފައިވާ ކަމަށް އޭނާ ވިދާޅުވި އެވެ. އޭގެ ތެރޭގައި ޕާސްޕޯޓުގެ މަސައްކަތަށް އެހެން ޑިޕާޓްމެންޓްތަކުން މުވައްޒަފުން އިތުރުކޮށް، ޕާސްޕޯޓް ހައްދާ ވަގުތު އިތުރު ކުރުން ހިމެނެ އެވެ. އިމިގްރޭޝަނުން މިހާރު ހެނދުނު 8:30 އިން ރޭގަނޑު 9:30 އަށް ޕާސްޕޯޓު ހެއްދުމުގެ މަސައްކަތްތައް ކުރިއަށް ގެންދެ އެވެ. އަދި ދުވާލެއްގެ މައްޗަށް 500 އަށް ވުރެ ގިނަ ޕާސްޕޯޓު ދޫކުރެ އެވެ.\n"ބޯޑަރު ހުޅުވާލި ފަހުން އެ ލޯޑު އަޅުގަނޑުމެންނަށް ވެސް މިއައީ. އަޅުގަނޑުމެންގެ ވެސް ކެޕޭސިޓީ އެއަށް ތައްޔާރެއް ނޫން. އަޅުގަނޑުމެން ވެސް އުންމީދު ނުކުރާ ވަރުގެ ޕީކެއް މިއައީ. އެކަމަކު މިހާރު ވަގުތު އިތުރު ކޮށްގެން މި ހިދުމަތް ދެނީ،" އޭނާ ވިދާޅުވި އެވެ.\nއިމިގްރޭޝަންގެ ބައެއް ތަފާސްހިސާބުތައް.\nހިދުމަތް އަވަސް ކުރަން ޕާސްޕޯޓް ޕޯޓަލަށް ބަދަލު ގެންނަނީ\nމި ވަގުތު ޕާސްޕޯޓު އާ ކުރާށާއި ޕާސްޕޯޓު ހެއްދުމަށް "އިމުގާ" މެދުވެރިކޮށް އެޕްލިކޭޝަން ހުށަހެޅުނު ނަމަވެސް ފޯމު ހުށަހެޅުމަށް މެނުއަލް ބައެއް ކަންކަަން ކުރަން ޖެހެ އެވެ. ޕާސްޕޯޓް ހައްދަން ޖެހެނީ ފޯމު ޕްރިންޓްކޮށް، މައުލޫމާތުތައް ފުރިހަމަކޮށްފައި އަނެއްކާ ސްކޭންކޮށްފައި ޕޯޓަލަށް އަޕްލޯޑް ކުރާށެވެ.\nހަނަފީ ވިދާޅުވީ އެފްލިކޭޝަންތައް ރިޖެކްޓްވާ ވަރު މަދުކުރަން ޓެކްނިކަލް ޓީމާ އެކު މަސައްކަތް ކުރާ ކަމަށެވެ. އޭނާ ވިދާޅުވީ، އެޕްލިކޭޝަން ހުށަހަޅާ އިރު ފޮޓޯ ރަނގަޅު ނޫން ނަމަ، އެކަން ވަގުތުން އެނގޭނެ ގޮތްތައް ހަދާނެ ކަމަށެވެ.\n"ފޮޓޯގެ މިންގަނޑު ޕާސްޕޯޓަށް އެދި ހުށަހަޅާ ފޯމް އަޕްލޯޑު ކުރާ އިރު، ސީދާ ޕޯޓަލް އިން އެ ފޮޓޯ ރަނގަޅުތޯ ނުވަތަ ނޫންތޯ އެނގޭނެ ސިސްޓަމެއް އެބަ ހަމަޖައްސަން،" އޭނާ ވިދާޅުވި އެވެ.\nއޭނާ ވިދާޅުވީ، ޕާސްޕޯޓު ހެއްދުން ބައެއް ފަހަރު އެހާ ބޮޑަށް ލަސްވަނީ، އެޕްލިކޭޝަންގައި ކަނޑައަޅާފައިވާ އޮންނަ އުސޫލާ އެއްގޮތަށް ބައެއް ޑޮކިއުމެންޓްތައް ހުންނާތީ ކަމަށެވެ.\nހަނަފީ "މިހާރު" އަށް އިންޓަވިއު ދެއްވަނީ: ހިދުމަތް އަވަސް ކުރަން ޕޯޓަލްއަށް ބަދަލު ގެންނާނެ\nޕާސްޕޯޓު ހުށަހެޅުމުގައި ދިމާވާ އެންމެ ބޮޑު މައްސަލައަކީ ހުށަހަޅާ ފޮޓޯ އައިކާއޯގެ މިންގަނޑަށް ނުފެތޭ މައްސަލަ އެވެ. އެ މައްސަލަ ހައްލު ކުރަން އިމިގްރޭޝަނުން ވެސް މަސައްކަތްތަކެއް ފަށާފައިވާ ކަމަށް ހަނަފީ ވިދާޅުވި އެވެ.\nއިމިގްރޭޝަންގެ އަމާޒަކީ މި އަހަރު ނިމުމުގެ ކުރިން ޕާސްޕޯޓު އެޕްލިކޭޝަން ހުށަހަޅާ ޕޯޓަލް އޮޓަމޭޓް ކުރުމެވެ. އެކަން ކުރަން ކުރިއަށް ތިން މަސް ތެރޭ މަސައްކަތްތައް ފަށާނެ އެވެ. އޭރުން ޕީޑީއެފް ފައިލް އަލުން އަޕްލޯޑު ކުރުމުގެ ބަދަލުގައި އޮންލައިންކޮށް ފޯމު ފުރާލެވޭނެ އެވެ. އަދި ޕާސްޕޯޓުގައި އޮންނަ ސޮއި ވެސް ގަނޑެއްގައި ސޮއި ކުރުމަށް ފަހު ފޮޓޯ ނަގާފައި އަޕްލޯޑް ކުރެވިދާނެ އެވެ.\n"މިއީ ރާއްޖޭގައި މިފަދަ ސިސްޓަމެއް ގާއިމް ކުރާ ފުރަތަމަ ފަހަރު. ގިނަ ތަންތަނުން މިހާރު ވެސް ޖެހެނީ ޕީޑީއެފް ފައިލް ފުރަން. އެވެސް ވަނީ ވަރަށް ބޮޑު ތަކްލީފަކަށް،" އޭނާ ވިދާޅުވި އެވެ.\nއިމިގްރޭޝަންގައި ޕާސްޕޯޓު ނަގަން ގޮސް ތިބި ބައެއް މީހުން: މިދިޔަ މަހު އެކަނި 17،000 އެޕްލިކޭޝަން އިމިގްރޭޝަނަށް ލިބުނު-- ފޮޓޯ: ނިޝާން އަލީ/ މިހާރު\nހަނަފީ ވިދާޅުވީ، މިގެންނަ ބަދަލާ އެކު އެޕްލިކޭޝަން ފޮނުވުމަށް ފަހު ފޯމުގައި މައްސަލައެއް އުޅޭތޯ އަވަހަށް ދެނެގަނެވޭނެ ކަމަށެވެ.\n"ބައެއް ފަހަރު އެބަ ޖެހޭ އެއް ޕާސްޕޯޓް އެޕްލިކޭޝަނަށް ހަ ފަހަރު، ހަތް ފަހަރު މުވައްޒަފަކު އެޓެންޑްވާން،" އޭނާ ވިދާޅުވި އެވެ.\n"ކިރިޔާ ވެސް ގަބޫލު ކުރެވޭ މިންގަނޑަކަށް ފޮޓޯ އޮވެއްޖިއްޔާ އެ އެކްސެޕްޓް ކުރާނަން."\nއިމިގްރޭޝަން މޯލްޑިވްސް އިމިގްރޭޝަން ޕާސްޕޯޓް މުހައްމަދު އަހުމަދު ހުސައިން (ކޮންޓްރޯލަރު)\n25 ކޮމެންޓް, 11 ރިއެކްޝަންސް\nމީނަ ހުރެގެން މިތަން ނުވާނެރަގަޅެއް…..\nލާރި އެބައޮތް ބޯކޮށް ކީކޭ ކިޔަން ތިޔައުޅެނީ. ދިވެހިންނަކީ މުސަދިންނޭ\nއަދާލަތު ދަރި- ހަނަފީމަޒުހަބު\nއިމިގްރޭޝަނުން ފޮޓޯ އޭކިޔާފައި ދައްކާ ވާހަކަ ބަލައިގަންނަން އުނދަގޫވޭ! ޓެކްނިކަލް ގޮތުން މާ ފުރިހަމައަށް ހުންނަ ފޮޓޯ ވެސް ގަބޫލުނުކުރޭ! އެކަމަކު ބައެއްފަހަރު މާކަޑަ ފޮޓޯ ވެސް ގަބޫލު ކުރޭ! ކޮންމެ އެޕްލިކޭޝަން ފޯމެއް6ފަހަރު7ފަހަރު ހުށަހެޅުމުން އެއީ7އެޕްލިކޭޝަން ކަމަށް ގުނައިގެން ތިއަދަދު އަންނަނީ.\nމާލެ ނޫން ރަށްރަށުގަވެސް ޕާސްޕޯޓުހެދެންޖެހޭ މިހާރު. ކޮންމެ ައަތޮޅެއްގެ ވެރިކަންކުރާ ރަށުގައި މި ހިދުމަތް ލިބެންޖެހޭ\n17 މިލިއަންގެ އާމްދަނީއެއް ސަރުކާރަށް ތިޔަ ލިބުނީ\nއިމިގްރޭޝަން ގެ ވެސް ފަރުވާ ކުޑަ ކަމުން ވާ ކަމެކެވެ. ކުރިއަށް އޮތް ތަނުގަ ޕާސްޕޯޓް މުއްދަތު ހަމަވާން ކައިރި ވީމަ ފޯން އަށް ނޯޓިފިކޭޝަން އެއް ފޮނުވާ ލަން ވީ އެވެ. މިއީ ޓެކްނޮލޮޖީ ބޭނުން ކޮށްގެން ރައްޔިތުންނަށް ފަސޭހަ ކޮށްދޭން ވީ އެވެ. ދައުލަތުގަ ހުރީ ރައްޔިތުންގެ ފައިސާ އެވެ. ކުޑަ ހަރަދެއް ކޮށްގެން ރައްޔިތުންނާ ކައިރިން ހިދުމަތް ދެވިދާނެ އެވެ. އަދި ބާރު ބޮޑު ވުން ވެސް ކުޑަ ކުރެވިދާނެ އެވެ.\nތި ދެން ބޮޑުވަރު. ޢަމިއްލަ ޒިންމާެއެއް ނެތް ދޯ. ކުޑަކަމު ދާން ހަނދާންކޮށްދޭން ވެސް ދައުލަތުން މެސެޖެއް ދޯ ފޮނުވަންވީ.\nމަބުނީ، އިންޑިއާގަ ނިއުދިއްލީގޭގޭ ކޮޓަރިކުއްޔަށްގިފައިގެންތަ ރައްޔިތުންނަށް ޕާސްޕޯޓު ހެއްދެނީ.\nތީގެ ތެރެއިން ކިތައްމީހުންބާ އިންޑިއާއަށް ދަނީ؟\nހަރަދުކުޑަކުރާށޭ. އެހެރަ ވިލާގަނޑު ބޯމަތިވަނީއޭ. ކޮޅިގަނޑު ލައިގަތީމަ ދިވެހިންގެ އާންމު އުސޫލުން ގިނަމީހުން ދުވަންފަށާނެ އެކަކު ފަހަތުން އަނެކަކު ފަހަތުން.\nފަސް ލައްކަ މީހުންގެ އާބާދީއަކަށް ބަލާނަމަ ދުވާލަކު (އަހަރުތެރޭ އަންނަ ޗުއްޓީ ދުވަސްތައް ކެނޑުމަށްފަހު) ގާތްގަނޑަކަށް 420 ޕާސްޕޯޓް ކޮންމެ ދުވަހަކު ހަދަންޖެހޭ. އެއީ އާބާދީގެ ކޮންމެ މީހަކުވެސް ޕާސްޕޯޓް ހައްދާނަމަ. 420 އެއީ ޑެއިލީ އެވަރެޖް. ޕާސްޕޯޓަކީ ސީޒަނަލް އެއްޗެއް. އެއް ޙައްލަކީ ޕާސްޕޯޓްގެ އެކްސްޕަޔަރީ ހަތެއް ނުވަތަ ދިހަ އަހަރަށް ބަދަލުކޮށްލުން.


Priyanka Chopra ge varah jazubaathee roaleh | Mihaaru\n"ދަ ސްކައި އިޒް ޕިންކް" ގައި ޕްރިޔަންކާގެ ޖަޒުބާތީ ރޯލެއް\n10 ސެޕްޓެމްބަރ 2019 - 13:34\nތިން އަހަރު ފަހުން ހިންދީ ސިނަމާ އަށް ޕްރިޔަންކާ ޗޯޕްރާ އެނބުރި އަންނަ ފިލްމު "ދަ ސްކައި އިޒް ޕިންކް" އަކީ ބެލުންތެރިން ރޮއްވައިލާނެ ވަރަށް ޖަޒުބާތީ ފިލްމެއްކަން އޭގެ ފުރަތަމަ ޓްރެއިލާ އިން ވެސް ވަނީ ފެނިފަ އެވެ.\nމި ފިލްމުގައި ޕްރިޔަންކާ ކުޅެފައި ވަނީ ޒުވާން ދެ ކުދިންގެ މައެއްގެ ރޯލެވެ. އޭނާގެ ދަރިންގެ ރޯލް ކުޅެފައި ވަނީ "ޑަންގަލް" އިން ވިދައިލި ބަތަލާ ޒާއިރާ ވަސީމާއި "ޑިއާ ޒިންދަގީ" އާއި "ހިޗްކީ" ފަދަ ފިލްމުތަކުން ފެނިފައިވާ ރޯހިތު ސަރަފެވެ.\nމި ފިލްމުގައި ޕްރިޔަންކާގެ ފިރިމީހާގެ ރޯލު ކުޅޭނީ ފަރްހާން އަޚްތަރެވެ.\nމި ފިލްމުގެ ހާއްސަ އެއް ކަމަކީ ޕްރިޔަންކާގެ އެ ދައުރު، ތަފާތު ލުކްތަކާ ވެސް އެކު ފެނުމެވެ. "ދަ ސްކައި އިޒް ޕިންކް" އަކީ މިދިޔަ ޖޫން މަހު ރިލީޒްކުރި ސަލްމާން ޚާންގެ "ބާރަތު" ދޫކޮށްލާފައި ޕްރިޔަންކާ ކުޅުނު ފިލްމު ވެސް މެ އެވެ.\nއެހެންވެ އެއީ ވެސް މި ފިލްމުގައި އޭނާ ކުޅެފައިވާ ކެރެކްޓާ ބަލައިލަން ބެލުންތެރިން ވަރަށް ޝައުގުވެރި ވާނެ ސަބަބަކަށް ވާނެ އެވެ.\nޝޮނާލީ ބޯސް ޑައިރެކްޓްކޮށްފައިވާ މި "ދަ ސްކައި އިޒް ޕިންކް" އަކީ 2015 ގައި މަރުވެފައިވާ އިންޑިއާގެ ޒުވާން މޯޓިވޭޝަނަލް ސްޕީކާ އަދި ލިޔުންތެރިޔާ އައިޝާ ޗައުދަރީގެ ބައޮގްރަފިކަލް ޑްރާމާއެކެވެ. މި ފިލްމު ސިނަމާތަކަށް އަންނާނީ އަންނަ މަހުގެ 11 ގަ އެވެ.\nމިހާރު ކުރިއަށްދާ ޓޮރޮންޓޯ އިންޓަނެޝަނަލް ފިލްމު ފެސްޓިވަލް (ޓީއައިއެފްއެފް) ގައި އަންނަ ހުކުރު ދުވަހު "ދަ ސްކައި އިޒް ޕިންކް" ޕްރިމިއާ ކުރަން ވެސް ހަމަޖެހިފައިވެ އެވެ.\n"ދަ ސްކައި އިޒް ޕިންކް" ޓޮރޮންޓޯ ފިލްމު ފެސްޓިވަލަށް


Karantu ge massala halukurumah fenakaage teameh Nellaidhoo ga\nކަރަންޓް މައްސަލާގައި ނެއްލައިދޫގައި ކުރި މުޒާހަރާގެ ތެރެއިން--\nކަރަންޓް މައްސަލަ ހައްލުކުރުމަށް ފެނަކައިގެ ޓީމެއް ނެއްލައިދޫގައި\nހދ ނެއްލައިދޫއަށް ދިމާވެފައިވާ ކަރަންޓްގެ މައްސަލަ ހައްލުކުރުމަށް އެރަށަށް ފެނަކައިގެ ޓީމެއް އިއްޔެ ގޮސްފި އެވެ.\nލޯޑްބޮޑުވުމުގެ ސަބަބުން ދޭތެރެ ދޭތެރެއިން އެރަށުން ކަރަންޓް ކެނޑޭތާ ދެމަހަށްވުރެ ގިނަ ދުވަސްވަނީ ވެފައި އެވެ. އެމައްސަލަ ހައްލުނުވެ ގިނަ ދުވަސްވަމުންދާތީ އެރަށުގެ ރައްޔިތުން އިއްޔެ ވަނީ ފެނަކަ އިދާރާގައި މުޒާހަރާވެސް ކޮށްފަ އެވެ.\nކަރަންޓްގެ މައްސަލަ ބޮޑުވެފައިވަނީ އެރަށުގައި ހުންނަ ދެ ޖަނަރޭޓަރު އޯވަހޯލް ނުކުރާތާ ގިނަ ދުވަސްތަކެއްވުމުގެ ސަބަބުންނާއި ކޭބަލް ނެޓްވޯކް ގިނަ ދުވަސްތަކެއްވުމުންނެވެ.\nނެއްލައިދޫ ކައުންސިލްގެ ރައީސް އިބުރާހިމް ނާޒިމް ކޭއޯއަށް ވިދާޅުވީ ކަރަންޓްގެ މައްސަލަ ހައްލުކުރުމަށް އެރަށުގައި ފެނަކައިގެ ޓީމެއް ހަރަކާތްތެރިވަމުންދާ ކަމަށެވެ. ކައިރި ރަށަކުން އިތުރު ޖަނަރޭޓަރެއް ގެނެސް އިންސްޓޯލްކުރުމަށްފަހު އެރަށުގައި ހުރި 160 ދެ ޖަނަރޭޓަރު އޯވަހޯލްކުރުމުގެ މަސައްކަތް ފަށާނެކަމަށް ފެނަކައިން މައުލޫމާތުދީފައިވާކަމަށް ނާޒިމް ވިދާޅުވި އެވެ.\nފެނަކައާ ހަވާލާދީ ނާޒިމު ވިދާޅުވީ ކޭބަލު ހޯދުމުގެ މަސައްކަތްވެސް ކުރަމުންދާ ކަމަށާއި ޖަނަރޭޓަރު ރަށަށް ގެނައުމާއެކު މަސައްކަތް ފެށިގެންދާނެ ކަމަށެވެ. އޭނާ ވިދާޅުވީ އޯވަހޯލްކޮށް، ކޭބަލު ބަދަލުކުރުމުންވެސް ކަރަންޓްގެ މައްސަލައަށް ލިބިގެންދާނީ ވަގުތީ ހައްލެއް ކަމަށާއި ދާއިމީ ހައްލެއް ލިބޭނީ އިތުރު ޖަނަރެޓަރެއް ލިބިގެން ކަމަށެވެ.\nއޯވަހޯލް ނުކޮށް ގިނަ ދުވަސްތަކެއް ވުމުގެ ސަބަބުން 160 ކިލޯވޯޓްގެ ޖަނަރޭޓަރެއްކަމަށްވިޔަސް 100 ކިލޯވޯޓްވެސް އުފައްދާ ނުދޭ ކަމަށެވެ. އޭގެ ސަބަބުން ފަންކަލެއްވެސް އެބުރެނީ ވަރަށް މަޑުންކަމަށް އޭނާ ވިދާޅުވި އެވެ. ނާޒިމް ވިދާޅުވީ އަވަސް އަވަހަށް ކަރަންޓް ކެނޑުމުގެ ސަބަބުން ގިނަ ގޭބިސީތަކުގައި ހުރި އިލެކްޓޯނިކްސް ސާމާނު ހަލާކުވަމުންދާކަމަށެވެ.\nހޫނުގަދަ ވުމުގެ ސަބަބުން ގިނަ ރަށްތަކަކުން ކަރަންޓް ކެނޑުމުގެ މައްސަލަތައް ދަނީ އިތުރުވަމުންނެވެ.


Lewandowski Akee Dhuniyeyge Ehvana Central Forward: Rummenigge - Vaguthu\nކޮވިޑް-19: ހާލަތަށް ބަދަލެއް ނައިސް ދުނިޔެ އިތުރު ނުރައްކަލަށް! - 18 މިނެޓް ކުރިން\nލެވަންޑޯސްކީ އަކީ ދުނިޔޭގެ އެއްވަނަ ސެންޓްރަލް ފޯވަޑް: ރުމެނިގާ\nޖަރުމަން ޗެމްޕިއަން ބަޔާން މިއުނިކަށް ކުޅެމުން އަންނަ ޕޮލަންޑްގެ ރޮބަޓް ލެވަންޑޯސްކީ އަކީ މިވަގުތު ދުނިޔޭގައި ހުރި އެންމެ މޮޅު ސެންޓްރަލް ފޯވަޑް ކަމަށް އެ ކްލަބުގެ ޗެއާމަން ކާލް ހެއިންޒް ރުމެނިގާ ވިދާޅުވެއްޖެއެވެ.\nބަޔާނަށް 2014 ވަނަ އަހަރު ބަދަލުވި ލެވަންޑޯސްކީ އަކީ މިވަގުތު ޔޫރަޕްގައި ހުރި އެންމެ ފޯމް ރަނގަޅު ފޯވަޑެވެ. ބަޔާނުން ޖެހިޖެހިގެން އަށް ވަނަ ފަހަރަށް ޖަރުމަން ލީގް ކާމިޔާބު ކުރުމުގައި ލެވަންޑޯސްކީގެ ހިއްސާ ބޮޑެވެ. އެޓީމުން މިސީޒަންގެ ބުންޑެސްލީގާގައި ޖެހި ގޯލްތަކުގެ ދެބައިކުޅަ އެއްބައި ކާމިޔާބުކުރީ ލެވަންޑޯސްކީ އެވެ. މުޅިއެކު 34 ގޯލާއެކު ޓޮޕް ސްކޯރާގެ ގޮތުގައި ލީގު ނިންމާލި ލެވަންޑޯސްކީ ވަނީ ބުންޑެސްލީގާ ޕްލޭޔާ އޮފް ދަ ސީޒަން މަގާމް ވެސް މިފަހަރު ހޯދައިފައެވެ.\nދެފައިންވެސް ބޯޅައިގައި ބާރަށް ޖަހާ އަދި ބޮލުން ޖެހުމުގައި ވެސް ގޯލާ ރައްޓެހި ލެވަންޑޯސްކީ އަކީ ދުނިޔޭގެ އެއްވަނަ ފޯވަޑް ކަމަށް ބުނެ ބަޔާންގެ ޗެއާމަން ރުމެނިގާ ވަނީ ޕޮލަންޑް ފޯވަޑަށް ތައުރީފް އޮއްސާލާފައެވެ. ރުމެނިގާ ވިދާޅުވީ ލީގުގައި 34 ގޯލް ޖެހުމަކީ އާދައިގެ ކާމިޔާބީއެއް ނޫން ކަމަށާއި ލެވަންޑޯސްކީ މިސީޒަންގައި ބަޔާން ޖާޒީގައި ދެއްކި ކުޅުމަށް ޝުކުރު އަދާކުރާ ކަމަށެވެ.\nޖަރުމަން ލީގުގެ ތާރީހުގައިވެސް ލެވަންޑޯސްކީގެ 34 ގޯލަށް ވުރެ އިތުރަށް ސީޒަނެއްގައި ގޯލް ޖަހާފައިވަނީ ޖަރުމަން ލެޖެންޑް ގާޑް މުލާ އެކަންޏެވެ. މުލާ ވަނީ ތަފާތު ތިން ސީޒަނެއްގައި 34 އަށް ވުރެ ގިނައިން ގޯލް ޖަހައިފައެވެ. ދާދި ފަހުން ދިން އިންޓަވިއުއެއްގައި ލެވަންޑޯސްކީ ވަނީ މުލާގެ ރެކޯޑް ކޮންމެވެސް ދުވަހަކުން މުގުރާލެވޭނެ ކަމުގެ އުއްމީދު އެބައޮތް ކަމަށް ބުނެފައެވެ.\nބުންޑެސްލީގާ ޓޮޕް ސްކޯރާގެ އިތުރުން މިފަހަރުގެ ޔޫރަޕިއަން ގޯލްޑެން ބޫޓް ވެސް ގެންދާނެ ކަމަށް ބެލެވެނީ ލެވަންޑޯސްކީ އެވެ. ޖަރުމަން ލީގް ނިމިފައިވުމުން އިތުރު ގޯލްތަކެއް ޖެހުމުގެ ފުރުސަތެއް 31 އަހަރުގެ ލެވަންޑޯސްކީ އަށް ނެތް ނަމަވެސް އޭނާ ލިސްޓުގެ އެއްވަނައިގައި އޮތީ ވަރުގަދަ ލީޑަކާއެކު އެވެ. މި ލިސްޓުގައި އޭނާ އާ އެންމެ ކައިރިން ވާދަކުރަނީ 27 ގޯލާއެކު އިޓަލީގެ ލާޒިއޯ އަށް ކުޅެމުން އަންނަ ސީރޯ އިމޮބައިލް އެވެ.\nޑޯޓްމަންޑް ބަލިކޮށް ލެވަކޫސަން ތާވަލުގެ ދެވަނައަށް ޖެހިލައިފި


ވަޒީފާގެ ފުރުސަތު - ސުޕަވައިޒަރ\nމަސައްކަތު މީހުން މަސައްކަތަށް ގަޑިއަށް ހާޒިރުވޭތޯ އާއި މަސައްކަތު ވަގުތު ހޭދަކުރަނީ ރަގަޅުގޮތުގައިތޯ ބަލައި ފިޔަވަޅު އަޅަންޖެހޭ މުވައްޒަފުންގެ ކަންކަން ސްޕަވައިޒަރއަށް ރިޕޯޓް ކުރުން.\nލިބިފައިވާ ހުނަރު- އިންޓަވިއު (ކަނޑައެޅިފައިވާ އިންސައްތަ: 45%)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޫބަރު 15 ވާ އަންގާރަ ދުވަހު 13:00 ގެ ކުރިން، އައްޑޫސިޓީ ކައުންސިލްގެ އިދާރާއަށް ނުވަތަ ފޭދޫ އަވަށު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް (hr@adducity.gov.mv) މެދުވެރިކޮށްވެސް ބަލައި ގަނެވޭނެއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 އޮކްޓޫބަރު 27 އާއި 2019 ނޮވެންބަރު 06 އާ ދެމެދު، އައްޑޫސިޓީ ކައުންސިލްގެ އިދާރާގައި ނުވަތަ ފޭދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6888820 ނަންބަރު ފޯނާއެވެ. އީ-މެއިލް ކުރާނީ hr@adducity.gov.mv އަށެވެ.\nސުންގަޑި: 15 އޮކްޓޫބަރު 2019 1300


ވެކްސިންޖެހުން5– DhiSalafiyyah\nކުޑަކުދިންނަށާއި އަދި ބޮޑެތި މީހުންނަށްވެސް ވެކްސިން ޖެހުމަކީ ކޮންކަހަލަކަމެއް ހެއްޔެވެ؟\nއައްޝައިޚް ޢަބްދުލް ޢަޒީޒު ބުން ބާޒު رحمه الله އާ ސުވާލުދެންނެވުނެވެ.\nބަލިޖެހުމުގެ ކުރިން ބޭސްކުރުން – ވެކްސިންޖެހުންފަދަ ކަންކަން – ކުރުމުގެ ޙުކުމަކީ ކޮބާ ހެއްޔެވެ؟\nފަހެ، ޖަވާބުގައި ވިދާޅުވިއެވެ.\n“ވަބާއެއް ފެތުރެމުންދާތީ ނުވަތަ އެނޫން އެހެން ސަބަބުތަކާ ހުރެވެސް ބައްޔެއް ޖެހިދާނެކަމުގެ ބިރުއޮތްނަމަ އެކަން އެއްކިބާކުރުމުގެ ގޮތުން ބޭހެއް ބޭނުންކުރުމަކީ ހުއްދަކަމެކެވެ. އެހެނީ ނަބިއްޔާ صلى الله عليه وسلم ޙަދީޘްކުރައްވާފައިވެއެވެ.\n(( مَنْ تَصَبَّحَ كُلَّ يَوْمٍ سَبْعَ تَمَرَاتٍ عَجْوَةً ، لَمْ يَضُرَّهُ فِي ذَلِكَ اليَوْمِ سُمٌّ وَلاَ سِحْرٌ )) [رواه البخاري ومسلم]\nމާނައީ: “ހެނދުނުގަޑީގައި ޢަޖުވާ ކަދުުރުން ހަތްކަދުރު ކައިފިމީހަކު ދަންނައެވެ. އެދުވަހު އޭނާއަށް ސިޙުރެއް ނުޖެހޭނެއެވެ. އަދި ވިހައަކުންވެސް އަޘަރެއް ނުކުރާނެއެވެ.”\nމިއީ މުޞީބާތެއް ޖެހުމުގެކުރިން އެކަމަށް ފިޔަވަޅު އެޅުމަށް ކުރާކަމެކެވެ. ހަމަމިފަދައިން ރަށުގައި ނުވަތަ އެހެން ތަނެއްގައިވިޔަސް ބައްޔެއް ފެތުރޭތީ، އެބަލި ޖެހިދާނެކަމުގެ ބިރުއޮތްނަމަ ވެކްސިން ޖެހުމަކީ އެއީ މައްސަލައެއް ނޫނެވެ. އެއީ ޖެހިފައިވާ ބައްޔަކަށް ފަރުވާކުރުމަށް ބޭސްބޭނުންކުރުންފަދަ ކަމެކެވެ…”\n[ فتاوى الشيخ ابن باز (6/ 21 )]\nވެކްސިން ޖެހުމުން ބައެއް ފަހަރު ހުންގަދަވުން ނުވަތަ ވަޤުތީ ގޮތުން ދިމާވާ އެފަދަ އެހެން ކަންތައްތަކާމެދު ދަންނައެވެ. އެފަދަ ގެއްލުންތަކަކީ އެއީ މައްސަލައެއް ނޫނެވެ. އެއީ އެކަމުން ލިބޭ ބޮޑެތި ފައިދާތަކާ އަޅާބަލާއިރު ވަރަށް ކުޑަކަމެކެވެ. އެހެނީ އެފަދަ ބަލިތަކުގެ ސަބަބުން އިންސާނާއަށް ބޮޑެތި ދަތިތައް ކުރިމަތިވެ އޭނާގެ ޞިއްޙަތަށް ނޭދެވޭ އަޘަރުތައްކޮށް އަދި ގުނަވަންތަކުން އެންމެ ރަނގަޅަށް މަސައްކަތްކުރުމަށް ހުރަސްއެޅެއެވެ.\nއިސްލާމީ ޝަރީޢަތުގައި މީގެ މިސާލަކީ ފިރިހެންކުދިން ޚިތާނުކުރުމެވެ. އެއީ އޭނާގެ ހަށިގަނޑުން ހަންކޮޅެއް ވަކިކުރުމަކީ އެކުއްޖާއަށް ތަދު އިޙްސާސްވާކަމެކެވެ. އެހެނަސް އެކަމުން ލިބޭ ދީނީ އަދި ދުނިޔަވީ ފައިދާތަކާ ބަލާއިރު އެއީ މާބޮޑުކަމެއް ނޫނެވެ. އެކަމުން ލިބޭ ދީނީ ފައިދާއަކީ ޠަހާރަތުގައި ލިބޭ ފައިދާއާ އަދި އެނޫން ބައެއް ފައިދާތަކެވެ. އަދި ދުނިޔަވީ ވަރަށް ގިނަ ފައިދާތައް އެކަމުން ލިބެއެވެ.\nދީނުގައިވާ ޢާންމު ޤަވާޢިދަކީ ބޮޑު ފަސާދައިން ދުރުހެލިވުމަށް ކުޑަ ފަަސާދައަކަށް އަރައިގަންނަން ޖެހިއްޖެނަމަ އެކަންކުރުމެވެ. އެއީ އެތަނުން ކޮންމެވެސް އެއްކަމެއް ކޮންމެހެންވެސް ކުރަންޖެހިއްޖެ ޙާލަތްތަކުގައެވެ.\n[الاشباه والنظائر للسبكي 1/45]\nނަމަވެސް ބައެއް ވެކްސިންތައް ބޭނުންކުރުމުން އިންސާނާގެ ހަށިގަނޑަށް ގެއްލުންތަކެއްވާކަމަށް ޑޮކްޓަރީ ގޮތުން ސާބިތުވެއްޖެނަމަ ނުވަތަ އެއިން ފައިދާއަށް ވުރެ ގެއްލުން ބޮޑުކަމަށް ސާބިތުވެއްޖެނަމަ ދަންނައެވެ. އެޙާލަތުގައި އެވެކްސިން ބޭނުންކުރުން ހުއްދައެއް ނޫނެވެ. އެހެނީ ނަބިއްޔާ صلى الله عليه وسلم ޙަދީޘްކުރެއްވިއެވެ.\n((لاَ ضَرَرَ، وَلاَ ضِرَارَ((\nމާނައީ: “ގެއްލުން ދިނުމެއްވެސް އަދި (މީހަކު ގެއްލުމެއް ދިނުމުން) އޭގެ ބަދަލުގައި ގެއްލުން ދިނުމެއްވެސް ނުވެއެވެ.”


87 Dhaairaa-ahves Vaadhakuran MDP gaumee Majilihun Faas koffi\nއަންނަ އަހަރު ބާއްވާ ރައްޔިތުންގެ މަޖިލީހުގެ އިންތިޚާބުގައި، 87 ދާއިރާއަށްވެސް ވާދަކުރުމަށް އެމްޑީޕީގެ ޤައުމީ މަޖިލީހުން ފާސްކޮށްފިއެވެ.\nސަރުކާރު ކޯލިޝަންގައި ހިމެނޭ މައި ޕާޓީ، އެމްޑީޕީގެ ޤައުމީ މަޖިލީހުން މިގޮތަށް ފާސްކުރީ އެ ޕާޓީގެ ޤައުމީ މަޖިލީހުގެ ބައްދަލުވުމުގައި ބައިވެރިވި 80 މެންބަރުންގެ ތެރެއިން 79 މެންބަރުންގެ ވޯޓުންނެވެ. ރައްޔިތުންގެ މަޖިލީހުގެ އިންތިޚާބުގައި 87 ދާއިރާއަށް ވާދަކުރުމަށް ޤައުމީ މަޖިލީހަށް ހުށައެޅުއްވީ ކުރީގެ ރައީސް އަދި އެމްޑީޕީގެ ރައީސް މުޙައްމަދު ނަޝީދެވެ. މި ހުށައެޅުމަށް ތާޢީދުކުރެއްވީ އެމްޑީޕީގެ ނާއިބު ރައީސް މުޙައްމަދު ޝިފާޒެވެ.\nއެމްޑީޕީން ރައްޔިތުންގެ މަޖިލީހުގެ އިންތިޚާބުގައި ވާދަކުރުމާ ގުޅޭގޮތުން ޤައުމީ މަޖިލީހުގައި ވާހަކަ ދެއްކި ގިނަ މެންބަރުން ވަނީ، މަޖިލީހުގެ ހުރިހާ ދާއިރާއެއްގައި އެމްޑީޕީން ވާދަކުރުމަށް ތާޢީދުކޮށްފައެވެ. ނަމަވެސް ބައެއް މެންބަރުން، ކޯލިޝަންގެ އެއްބަސްވުމާ އެއްގޮތަށް ޕާޓީތަކަށް ދާއިރާތައް ބެހުމާ ގުޅޭގޮތުންވެސް ވާހަކަ ދައްކާފައިވެއެވެ.\nރައީސް ނަޝީދުވެސް ތާޢީދުކުރެއްވީ އެމްޑީޕީއަށް ކާމިޔާބުކުރެވޭނެކަމަށް ޔަޤީންކަން އޮންނަ ދާއިރާތަކަށް ވާދަކުރުމަށެވެ. ނަމަވެސް ޚިޔާލުތަފާތުވި މި މައްސަލާގައި، ރައީސް ނަޝީދުގެ ނިންމުން ފަހުން ބަދަލުކުރައްވާ ވިދާޅުވީ، 87 ގޮނޑިއަށް ވާދަކުރުމަކުން އެންމެ ގިނަ ގޮނޑި ކާމިޔާބު ނުވާނެކަމަށާއި، ނަމަވެސް ޤައުމީ މަޖިލީހުގެ ގިނަ މެންބަރުން ތާޢީދުކުރަނީ ހުރިހާ ދާއިރާއަކަށް ވާދަކުރުމަށްކަމަށްވާތީ، އެއީ ޕާޓިގެ މަސްލަހަތު އޮތްގޮތްކަމަށް ދެކެވަޑައިގަންނަވާކަމަށެވެ.\nލީކު ކޮށްލި ލިޔުމުގައި ވަނީ\nރިޔާސީ ޓިކެޓު އެމްޑީޕީއަށް އަދި ރަނިންމޭޓުކަން ޖޭޕީއަށް ދިނުމަށް\nރައްޔިތުންގެ މަޖިލީހުގެ ރައީސްކަން ޖޭޕީއަށް އަދި މަޖިލީހުގެ ނައިބު ރައީސްކަން ރައީސް މައުމޫން ބޭނުންފުޅުވާ ބޭފުޅަކަށް ދިނުމަށް\nސަރުކާރުގެ މަގާމުތަކާއި މަޖިލީހާއި ކައުންސިލްތައް ބަހާލާއިރު އެމްޑީޕީއަށް 40 ޕަސެންޓް، ޖޭޕީއަށް 25 ޕަސެންޓް، ރައީސް މައުމޫނަށް 20 ޕަސެންޓު އަދި އަދާލަތު ޕާޓީއަށް 15 ޕަސެންޓް ދިނުމަށް\nނަމަވެސް، މިރޭ ހަސަން ލަތީފު ވަނީ، މީގެ ކުރިން ކޯލިޝަންގެ ލީޑަރުން ސޮއި ކުރައްވާފައިވާ އެއްބަސްވުމެއް ނޯންނާނެ ކަމަށް ދޭހަވާ ގޮތަށް ވާހަކަފުޅު ދައްކަވާފަ އެވެ. އޭނާ ވަނީ ލީކު ކޮށްލި އެއްބަސްވުމެއް ކަމަށް ބުނާ ލިޔުމުގައި އޮތީ ހަމަ އެކަނި އޭނާއާ ރައީސް ސޯލިހުގެ ސޮއި ކަން ފާހަގަ ކުރައްވާފަ އެވެ.


vnews - America ga hunnavaa Palestine mandhoobu an'buraa gendhanee\nއެމެރިކާގައި ހުންނަވާ ފަލަސްތީނުގެ މަންދޫބު މާދަމާ އަނބުރާ ގެންދަނީ\nފަލަސްތީނުގެ ރައީސް މަހްމޫދު އައްބާސް ރާމަﷲ ގައި ފަލަސްތީނު ސަރުކާރުގެ ވެރިންނާ ބައްދަލު ކުރައްވައި ވާހަކަފުޅު ދައްކަވަނީ - ފޮޓޯ: އޭ.އެފް.ޕީ\nފަލަސްތީނުގެ ރައީސް މަހްމޫދު އައްބާސް، ފަލަސްތީނު ސަރުކާރުން އެމެރިކާއަށް ކަނޑައަޅާފައި ހުންނަވާ މަންދޫބު އަނބުރާ ގައުމަށް ގެންދަވަން ނިންމަވައިފިއެވެ.\nފަލަސްތީނުގެ ވެރިކަމުގެ އިދާރާ، ޕަލެސްތައިން ލިބަރޭޝަން އޮގަނައިޒޭޝަން، ޕީއެލްއޯ ތަމްސީލު ކުރުމަށް ވޮޝިންޓަންގައި ހުންނަވާ މަންދޫބު ހުސާމް ޒަމްލޫތު، މާދަމާ އެނބުރި ފަލަސްތީނަށް ވަޑައިގަންނަވާނޭ ކަމަށް ފަލަސްތީނު ސަރުކާރުގެ ޚާރިޖިއްޔާއިން ބުނެފައި ވެއެވެ.\nއެމެރިކާގައި ހުންނަވާ ފަލަސްތީނު ސަރުކާރު ތަމްސީލުކުރައްވާ އެންމެ އިސް މަންދޫބު އަނބުރާ ގެންދަވަނީ ކިހާ ދުވަހަކަށް ކަމެއް ޚާރިޖިއްޔާއިން ހާމަކޮށްފައެއް ނުވެއެވެ.\nވޮޝިންޓަންގައި ހުންނަވާ ފަލަސްތީނުގެ މަންދޫބު އަނބުރާ މި ގެންދަވަނީ، އިސްރާއީލުގައި ހުރި އެމެރިކާ އެމްބަސީ، އިއްޔެ ގުދުސްއަށް ބަދަލު ކޮށްފައި ވަނިކޮށެވެ.\nގުދުސްއަކީ އިސްރާއީލުގެ ވެރިރަށް ކަމަށް ރަސްމީގޮތުން ބަލައިގަނެ، އަދި ތެލްއަވީވްގައި ހުރި އެމެރިކާ އެމްބަސީ ގުދުސްއަށް ބަދަލުކުރުމަށް އެމެރިކާގެ ރައީސް ޑޮނަލްޑް ޓްރަމްޕް އަމުރު ކުރެއްވި ހިސާބުން ފަލަސްތީނާއި އެމެރިކާގެ ގުޅުންވަނީ ކެނޑިފައެވެ.\nގުދުސްގައި ހެދި އެމެރިކާ އެމްބަސީ އިއްޔެ ހުޅުވާލާފައި ވާއިރު، އެކަމާ ދެކޮޅަށް ނުކުތް ފަލަސްތީނު އާންމުންގެ ގަޔަށް އިސްރާއީލުގެ އުދުވާނީ ބާރުތަކުންވަނީ ބަޑިޖަހައި 60 މީހުން ޝަހީދުކޮށް، 2،400 މީހުން ޒަޚަމް ކޮށްލާފައެވެ.\nމިކަމާ ގުޅިގެން ފަލަސްތީނުގައި ގައުމީ ހިތާމައިގެ ތިންދުވަސް އިޢްލާން ކުރައްވަމުން ފަލަސްތީނުގެ ރައީސް މަހްމޫދު އައްބާސް ވިދާޅުވެފައިވަނީ، މިއީ އިސްރާއީލުން ހިންގި ބޮޑުވެގެންދާ ގަތުލުއާންމެއް ކަމަށެވެ.\nއަދި މެދުއިރުމަތީގެ ސުލްހައިގެ މަސައްކަތުގައި އެމެރިކާއަށް ދެން އެއްވެސް ދައުރެއް ނޯންނާނެ ކަމަށްވެސް އިޢްލާން ކުރައްވާފައި ވެއެވެ.


Dhuniyey Ge Ehme Reethi Ehme Mashooru Yacht Raajje Athuvehjje - Vaguthu\nޚަބަރު , ވިޔަފާރި\nދުނިޔޭގެ އެންމެ މަޝްހޫރު، އެންމެ ރީތި ޔޮޓް ރާއްޖެ އަތުވެއްޖެ\n"މޮޓޯ ޔޮޓް-އޭ" މާލެ ކައިރިން ދަތުރުކޮށްފައި ދަނީ\nދުނިޔޭގެ އެންމެ މަޝްހޫރު، އެންމެ ރީތި ޔޮޓް "މޮޓޯ ޔޮޓް-އޭ" އިއްޔެ ރާއްޖެ އަތުވެއްޖެއެވެ.\nމިޔޮޓް އިއްޔެ ރާއްޖެ އައިސް ބަނދަރު ކޮށްފައި ވަނީ ޖުމައިރާ ވިޓަވެލި އައިލެންޑް ރިސޯޓްގައި ކަމަށް މައުލޫމާތު ލިބެއެވެ.\n"މޮޓޯ ޔޮޓް-އޭ" މާލެ ކައިރިން ދަތުރުކުރި މަންޒަރު ވެސް އިއްޔެ ފެނިފައި ވެއެވެ. މާލެ ކައިރިން މިޔޮޓް ދަތުރުކުރި ވަގުތު ނަގާފައިވާ ބައެއް ފޮޓޯތައް އިންޓަނެޓްގައި މިހާރު ދަނީ ދައުރުވަމުންނެވެ.\nހަތް ކޮޓަރި ހިމެނޭ 14 މީހުންގެ ޖާގައިގެ މިޔޮޓަކީ ރަޝިއާގެ ބިލިއަނަރު އަންދްރޭ މެލްނިޗެންކޯގެ ޔޮޓެކެވެ. މިލްކިއްޔާތުގައި 10 ބިލިއަން ޑޮލަރު ހުރި އަންދްރޭގެ "މޮޓޯ ޔޮޓް-އޭ" ގެ އަގު 300 މިލިއަން އެމެރިކާ ޑޮލަރަށް އަރައެވެ.\n"މޮޓޯ ޔޮޓް-އޭ" ވިޓަވެލި ރިސޯޓްގައި ބަނދަރު ކުރިކަން ކަށަވަރު ކުރެވުނު ނަމަވެސް އެޔޮޓުން ރާއްޖެ އައިސްފައިވާ މީހުންގެ އެއްވެސް މައުލޫމާތެއް ލިބިފައެއް ނުވެއެވެ.\nބައެއް ރިޕޯޓްތައް ބުނާ ގޮތުގައި މިޔޮޓް ޑިޒައިން ކުރުމުގައި އަންދްރޭގެ އަނބިކަނބަލުން އެލެކްސަންޑްރާ މެލްނިޗެންކޯ ވެސް އަމަލީ ގޮތުން ބައިވެރިވެ ވަޑައިގެންނެވިއެވެ.\n"މޮޓޯ ޔޮޓް-އޭ" އަކީ ދިގުމިނުގައި 119 މީޓަރު ހުންނަ ޔޮޓެކެވެ. 2008 ވަނަ އަހަރު ދުއްވަން ފެށި މިޔޮޓަކީ ގަޑިއަކު 23 މޭލު ބާރުމިނުގައި ދުވާ ޔޮޓެކެވެ. ކޮޓަރިތަކުގެ ޖާގަ ވަރަށް ބޮޑުކޮށް އެނދުތައް ވެސް އެނބުރޭ ގޮތައް ތައްޔާރުކޮށްފައިވާ ޔޮޓްގެ ފަރުނީޗަރުތަކަކީ ގިނަ ބައެއްގެ ސަމާލުކަން ހޯދާފައިވާ ފަރުނީޗަރުތަކެކެވެ.\nފެބުރުއަރީ 12, 2018 - 23:16\nތިގޮލާ ގުޅި ސްލިޕްވޭ އަށް މިރޭ އެހެލަންވާނެ\nފެބުރުއަރީ 12, 2018 - 23:42\nމިރައީސް ގާތުގައި ތި ޔޮޓަކީ ހަމަ ސުމެއް.\nފެބުރުއަރީ 13, 2018 - 06:03\nކޮބަ އިމަގެންސީ އޮތްކަން އެމިހުންކާރީގަ ބުނެދީބަލަ. ނޭގެނީ ކަމަށް ވާނެ.\nފެބުރުއަރީ 13, 2018 - 07:29\nތިޔޮޓު ރާއްޖޭގަ އޮންނަތާ އެތައް ދުވަހެއްވެއްޖެ.\nފެބުރުއަރީ 15, 2018 - 17:32\nފެބުރުއަރީ 13, 2018 - 09:09\nއަވަހައް ޔާމީނު ޕިންކު ޕޯޑިއަމައް އަރާބުނޭ، އެއީ މަގޭ ގެނެސްދީފައޮތް ތަރައްގީ ބަލަން މާލެއައި ޔޮޓެކޭ. ޕަކަޕަކަޕަކަޕަކަ....\nފެބުރުއަރީ 13, 2018 - 09:33\nއަވަހަށް ބޭރުކުރޭ.. މީ ސްޓޭޓް އޮފް އެމަޖެންސީ.. ނުރައްކާއެއް ވެދާނެ.\nފެބުރުއަރީ 13, 2018 - 09:49\nތިޔަ ޔޮޓް ރާއްޖޭގައި މަހެއްހާދުވަސް ކޮށްފަ ފުރައިހެން ނުދާކަމެއްވެސް ނޭނގޭ. ހިންމަފުށި ކައިރީގައި އޮންނަތާވެސް ދެ ހަފްތާ ކޮށްފަ އެތަނުން ދިޔައީ މީގެ2ދުވަސް ކުރިން. ޢޭގެކުރިން އޮތީ ދޫނިދޫ އާއި ކޭވީ އާ ދެމެދު.\nފެބުރުއަރީ 13, 2018 - 10:21\nއަޗާ ދެންބުނާނެ ހާލަތުގޯހޯ\nފެބުރުއަރީ 13, 2018 - 10:39\n.ތިޔައީ ދިފާއީ ބާރެއް ޔާމީން ގެނައި. .ސާބަހޭ\nފެބުރުއަރީ 13, 2018 - 10:52\nތިޔޮޓޮ 19 ޖެނުއަރީ 2018 އިން ފެށިގެން މިއަދާ ހަމައަށްވެސް ތިއުޅެނީ ރާއްޖޭގަ.\nފެބުރުއަރީ 13, 2018 - 16:45\nވަރަށް ރީތި. ވަރަށް ޗާލު. ލޯބިން މަރުވާ ވަރުވޭ\nމާޗް 10, 2018 - 07:45\n119 މީޓަރެއް ނުހުންނާނެ


Adeeb fillavaakah noolhuvvaa, ekahala visnunfulheh ves neiy: Vakeelun | Mihaaru\nކުރީގެ ނައިބު ރައީސް އަދީބު (މ) 2015 ވަނަ އަހަރު ރަސްމީ ދަތުރުފުޅުގައި ޗައިނާއަށް ވަޑައިގެންނެވުމަށް ބޯޓަށް އަރާވަޑައިގަންނަވަނީ: އެމަނިކުފާނު ހައްޔަރުކުރެއްވީ ޗައިނާއިން ވަޑައިގަންތަނުން.--ފައިލް ފޮޓޯ: ރައީސް އޮފީސް\nއަދީބު ފިއްލަވާކަށް ނޫޅުއްވާ، އެކަހަލަ ވިސްނުންފުޅެއް ވެސް ނެތް: ވަކީލުން\n20 ޖޫން 2017 - 20:07 27 comments\nމާފުށީ ޖަލުގައި ހުކުމް ތަންފީޒުކުރައްވަމުން ގެންދަވާ އަދީބުގެ ބޭސްފަރުވާއަށް ރާއްޖޭން ބޭރަށް ފޮނުވައިފިނަމަ ފިއްލެވުމުގެ ފުރުސަތު އެބައޮތް ކަމަށް ސަރުކާރުން މިއަދު ވަނީ ބުނެފަ އެވެ. ރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެޓާނީ ޖެނެރަލް މުހައްމަދު އަނިލް ވިދާޅުވީ އަދީބު ފިއްލަވައިފިނަމަ ދައުލަތަށް ލިބޭ ގެއްލުން މާ ބޮޑުވާނެ ކަމަށެވެ.\nތިން ކުށެއް ސާބިތުވެ 33 އަހަރަށް ޖަލަށް ލާފައިވާ އަދީބުގެ އެތެރެ ހަށީގައި ސިސްޓެއް އުފެދި، ކިޑްނީގައި ހިލަ އުފެދުމާއި ލޮލަށް ޖެހޭ ވަރަށް ނުރައްކާތެރި ބައްޔެއް ކަމަށްވާ "ގްލޮކޮމާ" އަދީބަށް ޖެހިފައިވާ ކަމަށް އާއިލާއިން ބުނެ އެވެ. އެ މަނިކުފާނުގެ ހާލު ސީރިއަސް ވެފައިވާ މިންވަރަށް ބަލާއިރު، ފުރާނަފުޅަށް ނުރައްކާވުމުގެ ފުރުސަތު އޮތް ކަމަށް ބުނެ ސިއްހީ ފަރުވާއިން މަހުރޫމް ނުކުރަން އާއިލާ އާއި ވަކީލުން ގެންދަވަނީ މުއައްސަސާތަކުގައި އެދެމުންނެވެ.\nއަދީބުގެ ވަކީލުންގެ ޓީމުގައި ހިމެނިވަޑައިގަންނަވާ މޫސާ ސިރާޖު ވިދާޅުވީ 2015 ވަނަ އަހަރުގެ އޮކްޓޫބަރު މަހުގެ ތެރޭގައި ޗައިނާއަށް ކުރެއްވި ރަސްމީ ދަތުރުފުޅަށްފަހު އަދީބު ރާއްޖެ ވަޑައިގެންނެވީ ވެސް ތުހުމަތުތަކެއް ކުރަނިކޮށް ކަމަށެވެ. ނަމަވެސް ފިއްލެވުމުގެ ބަދަލުގައި އަދީބު ބޭނުންފުޅުވެވަޑައިގަތީ ތުހުމަތުތަކަށް ޖަވާބުދާރީވެވަޑައިގެންނެވުމަށް ކަމަށް ސިރާޖު ވިދާޅުވި އެވެ.\n"ޗައިނާއަށް ކުރެއްވި ރަސްމީ ދަތުރުފުޅަށްފަހު ރާއްޖެ ވަޑައިގެންނެވީ ވެސް ހައްޔަރުކުރެއްވުމުގެ ފުރުސަތު އޮތްކަން ގަބޫލުކުރައްވައި. ފިއްލެވުމުގެ ފުރުސަތު ވެސް އޮތް،" ސިރާޖު ވިދާޅުވި އެވެ.\nAdheeb beyrah fonuvaifi nama filaafaane: Sarukaaru\nސިރާޖު ވިދާޅުވީ ބޭސްފަރުވާއަށް ސަރުކާރުން ވަރަށް އިތުބާރުކުރާ ގައުމަކަށް ނަމަވެސް ދިއުމުގެ ހުއްދަ ދެވޭނެ ކަމަށެވެ. އަދި މީހަކު ކަމެއް ކޮށްފާނެ ކަމަށް ލަފާކޮށް އަސާސީ ހައްގެއް މަހުރޫމްކުރުމަކީ ބަލައިގަނެވޭނެ ކަމެއް ނޫން ކަމަށް އަދީބުގެ ވަކީލުން ވިދާޅުވި އެވެ.\nއޭނާ ވިދާޅުވީ އަދީބުގެ ސިއްހީ ހާލަތު ސީރިއަސްކަން ސަރުކާރުން ވެސް ގަބޫލުކުރާ ކަމަށެވެ. ނަމަވެސް ރާއްޖޭން ބޭރަށް ދިއުމުގެ ހުއްދަ ނުދޭން އުޅޭ ސަބަބެއް އެނގިވަޑައިނުގަންނަވާ ކަމަށް ވިދާޅުވި އެވެ.\nއެޓާނީ ޖެނެރަލް އަނިލް ވިދާޅުވީ އަދީބުގެ ބޭސްފަރުވާއަށް ދައުލަތުން ހުރަސް ނާޅާނެ ކަމަށެވެ. އެކަމަކު އަދީބާ މެދު ޝަރީއަތް ކުރެވި ކުށް ސާބިތުވެފައި ހުރި ކަންކަމާއި އެ މަނިކުފާނަށް ތުހުމަތު ކުރެވި މިހާރު ޝަރީއަތް ހިނގަމުންދާ މައްސަލަތަކަށް ބަލާއިރު، ރާއްޖެއިން ބޭރަށް އެ މަނިކުފާނު ފޮނުވެން ނެތް ކަމަށެވެ.\nއަދީބު ސިއްހީ ފަރުވާ އިން މަހްރޫމް ކޮށްފައިވާ މައްސަލަ އދ. އަށް ވެސް މިހާރު ވަނީ ހުށަހަޅައިފަ އެވެ. އަދި ރާއްޖޭގެ ހިއުމަން ރައިޓްސް ކޮމިޝަނުން ވެސް އަންނަނީ އެ މައްސަލަ ބަލަމުންނެވެ. އަދި އެމަނިކުފާނު ބޭސްފަރުވާ އިން މަހްރޫމް ކުރުމަކީ ރާއްޖޭގެ ގާނޫނުތަކާއި އިންސާނީ ހައްގުތަކާ ގުޅޭ ބައިނަލްއަގުވާމީ ގާނޫނުތަކާ ވެސް ހިލާފުވުން ކަން ފާހަގަ ކުރައްވައި ބޭސްފަރުވާ ކުރުމުގެ ފުރުސަތު އަދީބަށް ދިނުމަށް އެމްނެސްޓީ އިންޓަނޭޝަނަލް އިން ވަނީ ގޮވާލައިފަ އެވެ.\nއިތުރު ލިޔުންތައް ސިއްހަތު ސަރުކާރު ކޮރަޕްޝަން ކުރީގެ އޭޖީ މުހައްމަދު އަނިލް ކުރީގެ ނައިބު ރައީސް އަދީބު އަހުމަދު އަދީބު ވަކީލުން


MWSC Ge Application Beynun Kuraa Meehunah Fen Bill Fonuvanee - Vaguthu\nމާލޭ ވޯޓާ އެންޑް ސުވަރޭޖް ކޮމްޕެނީ (އެމްޑަބްލިއުއެސްސީ) ގެ އެޕްލިކޭޝަން ބޭނުން ކުރާ ކަސްޓަމަރުންނަށް މިއަދުން ފެށިގެން ފެން ބިލް ފޮނުވަން ނިންމައިފިއެވެ.\nއެމްޑަބްލިއުއެސްއީ އިން ނެރެފައިވާ ބަޔާނެއްގައި ބުނެފައިވަނީ އެކުންފުނީގެ މޯބައިލް އެޕްލިކޭޝަން ބޭނުންކުރާ މީހުންނަށް ބިލުތައް ތައްޔާރުކޮށް ފޯނަށް ނޮޓިފިކޭޝަން ފޮނުވޭނެކަމަށެވެ. އަދި އެޕްލިކޭޝަން މެދުވެރިކޮށް ބިލަށް ފައިސާ ދެއްކޭނެ ކަމަށްވެސް އެމްޑަބްލިއުއެސްސީއިން ބުންޏެވެ.\nއެމްޑަބްލިއުއެސްސީން ބުނީ އެޕްލިކޭޝަން ބޭނުން ކުރާ ކަސްޓަމަރުންގެ ފޯނުތަކަށް ބިލް ފޮނުވަން ނިންމީ ރާއްޖޭގައި އޮތް ސިއްހީ ނުރައްކާތެރިކަމާއި ގުޅިގެން، ކަމަށް އެ ކުންފުނިން ބުނެއެވެ. އެގޮތުން މިފަދަ ގޮތަކަށް ކަންކަން ރޭވިއްޖެ ނަމަ ކުންފުނީގެ މުވައްޒަފުން ވީހާވެސް ބޮޑަށް ބޭރުގައި އުޅުން މަދުކޮށް ފަސޭހަތަކެއް ލިބިގެންދާނެ ކަމަށް އެމްޑަބްލިއުއެސްއީ އިން ބުންޏެވެ.\nއެމްޑަބްލިއުއެސްއީއިން ބުނީ މިވަގުތު ކަރުދާސް ބިލު ފޮނުވަން ހަމަޖެހިފައިވަނީ ހަމައެކަނި މޯބައިލް އެޕްލިކޭޝަން އަށް ރެޖިސްޓްރީ ވެފައި ނުވާ ގޭބިސީތަކަށް ކަމަށެވެ. އަދި މޮބައިލް އެޕަށް ރެޖިސްޓާ ވެފައިނުވާ ފަރާތްތަކަށް ބިލް ރައްދުކޮށްދެވޭނީ ގޭގެ ގްރައުންޑް ފޮލޯއާއި ހަމައަށް ކަމުގައި އެ ކުންފުނިން ހާމަކުރެއެވެ.\nކޮވިޑް-19 ގެ ސަބަބުން ގިނަ ކުންފުނިތަކުން ސަލާމަތީ ފިޔަވަޅުތަށް އަޅަމުންދާއިރު ބިލް ދައްކާ ގިނަ ކުންފުނިތަށް ވަނީ އޮންލައިންކޮށް ބިލްދެއްކޭނެ ގޮތްތަށް ކަސްޓަމަރުންނަށް ފަހިކޮށްދީފައެވެ.


(16 ޖޫން 2019 އާ ގުޅޭ)\nހިމޭން ރުއިމަކުން ރައުލްގެ ހިތް ރޮމުން ދިޔައެވެ. އޭނާގެ މަންމައަކީ ކާކުކަން ރައުލްއަށް އެނގިއްޖެއެވެ. އަދި އޭނާގެ މަންމަގެ ސޫރަ ނުފެންނަކަމުގައި ހީކުރެވުނު ހީކުރުން ގޯސްވެއްޖެކަމުގައި ރައުލްގެ ޟަމީރު ބުންޏެވެ.\nމޫނާއި ބޮލުގައި ތަކުރާރުކޮށް އެތައްފަހަރަކު ރައުލްއަށް ދެއަތްތިލަ ހިންގާލެވުނެވެ. ދެފަރާތަށް ބޯހޫރާލެވުނެވެ. އިވުނު ހުރިހާ ވާހަކަތަކުން ކޮންމެ ޖުމްލައެއް ވަކިވަކިން ކަންފަތް ދޮށުގައި ތަކުރާރުވަމުންދާ ފަދަ އެވެ. މޫނުގައި ދެއަތްއެޅި ގޮތަށް އިސްޖެހިފައި ރައުލް އިނެވެ. ގަނޑުވަރުގެ އުތުރުބަޔަށް ވަދެވުނު ދުވަހު އެތަނުން ފެނުނު ރަނުން ހަދާފައި ހުރި ބުދަކީ ޖިލައްޔާގެ ސޫރަކަން ރައުލްއަށް ޔަގީންވެއްޖެއެވެ. ގަނޑުވަރުގެ އެ ދިމާއަށް ގިއްނޯސްފަދަ ދިރިދުންތަކުގެ އައިންގަނޑެއް ޖަމާވެފައި ނޯންނައިރެއް ރައުލް ހަނދާނެއް ނުހުރެއެވެ. އެއީ ކީއްވެކަން މިއަދު ޒޮރައިދާގެ ވާހަކަތަކުން ރައުލްއަށް އެނގިއްޖެއެވެ.\n"އީޝަލް" ކޮށްފައިވާ އަސަރާއެކު އެ ޖަޒުބާތުތައް ތަޙައްމަލު ކުރާނޭގޮތެއް ނޭނގި ރައުލްއަށް ގޮވާލެވުނީ އޭނާގެ ހަޔާތުގެ ބައިވެރިޔާއަށެވެ. މިވަގުތު އޭނާ އެންމެބޮޑަށް ބޭނުންވެފައިވަނީ އީޝަލްއަށެވެ. މުޅިއުމުރުގައި ވެސް ރައުލްގެ ވިސްނުމާއި ހިތާއި ނަފްސު އެމީހެއްގެ ގާތުގައި ހުޅުވާލި މީހަކީ ހަމައެކަނި އީޝަލްއެވެ. ރައުލްގެ ވަށައިގެން ތިބި އެންމެންނަށް ވެސް އެކަން ދެނެގަނެވުނެވެ.\n"ދަރިފުޅާ، މިތަނުގައި ކަލޭ ނިމިގެންދިއުމަކަށް ނޭދެން، ޒަގަން އެނބުރި އަންނާނީ ކޮންވަގުތަކުކަމެއް ނޭނގޭ، އޭގެ ކުރިން ކަލޭ ތައްޔާރުވެ ހުންނަން އެބަޖެހޭ" ޒޮރައިދާ ބުންޏެވެ.\n"އަހަރެންނަށް މަންމަ ހުންނަގޮތް ނޭނގުނުނަމަވެސް މަންމައާ ބެހޭ ވާހަކަތައް އަޑުއެހިން، ބައްޕަގެ ހުރިހާ އަނބިންގެ ތެރެއިން އެންމެ ލޯބިވީ އަހަރެންގެ މަންމަދެކެކަން އެނގޭ، އެކަމަކު ދުވަހަކުވެސް މަންމަ އަހަރެމެންނާއެކު އުޅެން ބޭނުންނުވާކަން އަހަރެން އަޑުއެހިން، މަންމަގެ ގޮތް ނޭނގި ހުރެ އެ މަންމަދެކެ އަހަރެން ފޫހިވީ އެހެންވެ، ބޭރީތުގެ ފުށުން އަހަރެންނަށް ފެންނަ ކަމުނުދާ ސިފަތަކުގެ އަސްލަކީ މަންމަގެ ސަބަބުން ފެންނަ ކަންތައްތަކަމުގަ ހީކުރިން، މަންމަ ހުރިނަމަ އަހަރެންގެ ދިރިއުޅުން ވެސް ރަނގަޅުވީހޭ ކިތަންމެ ފަހަރަކު ހިތަށް އަރާ.... އަހަރެންނަށް އެނގޭ ލާވީއަށް އަހަރެންގެ މަންމައާ ބެހޭ ގޮތުން ވަރަށް ގިނަ ކަންތައްތައް އެނގޭކަން، އޭނާއަކީ ބޭރީތަށް ވަފާތެރި އެކުވެރިއެއް... ހުރިހާކަމެއް އޭނާ ވެސް ހުރީ ސިއްރުކޮށްގެން، ހަޤީޤަތް އޮޅިފައި ހުރި ވަރު މި އެނގުނީ އަދިކިރިޔާ" ރައުލް ވާހަކަދެއްކިއެވެ. އޭނާގެ ފުށުން ފާޅުވަނީ އިންތިހާ ދަރަޖައިގެ މާޔޫސްކަމެވެ. ކަންތައްކުރަންވީ ގޮތެއް އޭނާގެ ބުއްދިއަށް ވިސްނައިގަންނަން ނުކުޅެދެވިފައިވާ ފަދައެވެ.\n"ޖިލައްޔާއަށް ބޭރީތު ބަލައިނުގަނެވުނީ... އެނގޭ އޭނާ ޖިލައްޔާދެކެ އިންތިހާއަށް ލޯބިވިކަން، އެހެންނަމަވެސް ޖިލައްޔާ ހާސިލުކުރުމަށް ބޭރީތު ޚިޔާރުކުރި މަގު ގޯހީ، އޭނާގެ އެ ރަޙުމެއްނެތް އަނިޔާވެރިކަން ޖިލައްޔާގެ ހިތުގައި އަބަދަށް ޓަކައި ނުފިލާނޭ ލަކުނެއް ލެވުނު، އޭނާގެ ކުރިމަތީ އޭނާގެ ލޯބިވާ މީހުން ޤަތުލުކުރި ޤާތިލު ބަލައިގަންނާނީ ކިހިނެއް... ރައުލް!... ކަލޭ މިތަނަށް ގެނައުމުގެ މާނައަކީ ކަލޭގެ މަރު ގާތްވެއްޖެކަން، އެމީހުން ކަލޭގެ ދުވަސް ދުއްވާލަން ގަސްދުކޮށްފި" ޒޮރައިދާގެ އަޑުގައި ކަންބޮޑުވުން ވިއެވެ.\n"އެނގޭ... ޒަގަން ބޭނުންވަނީ އަހަރެންގެ އަނބިމީހާ، އެކަން ބޭރީތަށް ވެސް އެނގޭ، މިހުރިހާކަމެއް މިހެންމިވީ މިތަނަށް އީޝަލް ގެނައުމުން، މިކަންކަން ކުރިން އެނގުނުނަމަ ބައްޕައެއްކަމަކު އޭނާގެ ކުރިމައްޗަށް އީޝަލްއެއް ނުގެންނާނަން، އަހަރެން ދިޔައީ ސުލްހަވެރިކަމާއެކު، މިތަނުގައިވި އެކަކަށް ވެސް ގެއްލުމެއްނުދެން، އެކަމަކު... އެމީހުން އަހަރެންނަށް ގެއްލުންދީފި، އަހަރެންގެ އަނބިމީހާގެ މައްޗަށް އަނިޔާވެރިވެއްޖެ" އީޝަލްއާ ވަކިވި ވަގުތުގެ މަންޒަރުތައް ރައުލްގެ ލޯ ކުރިމަތިން ސިފަވަމުންދިޔަ ކަހަލައެވެ. އީޝަލްގެ ވޭނީ ހަޅޭކުގެ އަޑު އިވުނު ހިނދު ރައުލްގެ މުޅި ނަފްސު ވެސް ރޫރޫ އަޅާލިއެވެ. އޭނާގެ ފުރާނައަށް ދަހިވެތިވެފައިވާ ދުޝްމިނަކު ގާތުގައި ހުއްޓާ ވެސް އޭނާއަށް ފުރަގަސްދެވުނީ އެހެންވެއެވެ.\nމޫނުގައި ދެއަތްތިލަ ހިންގާލައި ކަރުނައިން ތެމިފައިވާ ކޯތާފަތާއި ދެ ލޯ ރައުލް ފުހެލިއެވެ. މުޅިން ފަސޭހަނުވެ ހުރި ޒަޚަމްގައި ބޭސްގަނޑު މަތިން ރައުލް އަތްތިލަ ޖައްސާލައި ބަލާލިއެވެ. ޒޮރައިދާ ބުނި ފަދައިން އެތަނުން ނުކުންނަން ރައުލް ވިސްނިއެވެ.\n"ސިއްތާ، މިތަނަށް ވަދެވުނު ގޮތް ހަނދާން އެބަހުރިތަ؟" ރައުލް އެއްސެވެ.\n"މި ހިސާބުގައި ފާރަވެރީންނެއްނެތް، އެކަމަކު ދުރަށް ދިއުމަށް ޠަލަބްވަނީ މަނާކޮށްފައި، ރައުލް ހޭނާރާތީ ޠަލަބް ބޭނުންވީ އިހަށް މިތަނުގައި މަޑުކުރަން" ސިއްތާ ބުންޏެވެ.\n"ތެދެއް، މީ އަނދިރި ބިންގަރާހެއް، މިތަނުގެ ދޮރުކައިރީ އަހަރެމެން ފޯރިމަރަމުން މިދަނީ... ވަދެގެން އައިއިރު އަހަރެން ދުށީން އިފުރީތެއް، އޭނާ ގާތު ޒަގަން އެދުނު މަޑުކުރުމަށް... މިތަނުގެ ހަޤީޤަތް އަހަރެމެންނަށް ނޭނގޭތީ ތަންތަން ހޯދަން ދިއުން ބުއްދިވެރިކަމަކަށްނުވާނޭކަން އެނގޭ، މީ ރައުލްގެ ގެއެއްނު، މިތަނުގައި ދަތުރުކުރާނޭގޮތް އެންމެ ރަނގަޅަށް އެނގޭނީ ކަލެއަށް" ޠަލަބްގެ ޚިޔާލު ފާޅުކުރިއެވެ.\nހިމޭންވެފައި އިނެއްކަމަކު ރާވިން އިނީ ޚިޔާލަކަށް ގެއްލިފައެވެ. އޭނާގެ ކޮޓަރީގައި ހުރި ކުޑަދޮރެއްގެ ދާރަ މަތީ އެއްފައި އަރުވާލައިގެން އިށީނދެ އިނެވެ. ވައަތުގެ ދެ އިނގިލިން ހިލަކޮޅު ހިފަހައްޓާލައިގެން އެއަށް ނަޒަރު ހުއްޓާލައިގެންނެވެ. އޭނާ ވިސްނަމުންދިޔައީ އެ ހިލަކޮޅު ނެގި ފޮށީގައިވާ ނިޝާނަށެވެ. އެ ނިޝާން އޭނާއަށް ކުރިން ފެނިފައިވާކަން ޔަގީނެވެ.\n"ރަސްކަމުގެ ނިޝާނެއް... މީ އާދައިގެ ހިލަކޮޅެއްނޫން، ބޭނުމެއްނެތް އެއްޗެއްނަމަ ރައުލްގެ އެންމެ ސިއްރު އެއްޗެހި ފޮރުވާތަނުން އެ ފޮށްޓެއް ނުފެނުނީސް" ރާވިން ވިސްނަން އިނދެ ބުންޏެވެ. އަދި ހިލަކޮޅު ގެނެސް ނޭފަތާ ކައިރިކޮށްލާ އެއިން ވަސްބަލާލިއެވެ. ތަފާތު ވަހެއް އެއިން ނުދުވައެވެ. ފެންނަފެނުމަށް ފަރުބަދަތަކުން ފެންނަ ފަދަ އަލިފާންކުލަ އަރާ އަގީދެއް ފަދައެވެ. އިރުކޮޅަކު ހިލަކޮޅަށް ބަލަން އިނދެފައި ރާވިންގެ ވައަތުގެ މުށުތެރެއަށް އެ ލައި މުއްބާރުކޮށްލިއެވެ. އެ ހިލަކޮޅަށް އޭނާ ހޫނުކޮށްލިއެވެ. މުށުގެ ތެރެއިން އާވި އަރާތަން ފެނުނެވެ. މުށްހުޅުވާލައި ރާވިން ބަލާލިއެވެ. އެ ހިލަކޮޅަށް އެއްވެސް ބަދަލެއް ނައެވެ.\n"ހޫނުވެގެން މިއަށް ބަދަލެއް ނާދޭ" އަމިއްލަ ނަފްސާ މުޚާޠިބުކުރި ފަދައިން ރާވިން ބުނެލިއެވެ. އަދި އިންތަނުން އޭނާ ތެދުވިއެވެ. އެ ހިލަކޮޅު މުށުތެރޭ ފޮރުވާލައިގެން ހުރެ އޭނާ އައީ ޙަކީމުންގެ މަސައްކަތްތައް ކުރިއަށްދާ ބަޔަށެވެ. އެތަނުގައި ހުރި ކުތުބުޚާނާއަށް ވަނުމަށެވެ. ނަމަވެސް ވަކި ހިސާބަކުން އޭނާ މަޑުޖެހިލީ އެ ހިލަކޮޅުގެ ހަޤީޤަތް އެނގިގެން ރައުލް އެނބުރި ނާންނާނޭކަން ހަނދާންވީމައެވެ. ޒަގަންގެ ވާހަކަ ހުރި ގޮތުން ރައުލްގެ މައްޗަށް އޭނާ ބޭނުންވި ފަދަ ކާމިޔާބެއް ލިބިއްޖެކަން ރާވިންއަށް ވެސް ޤަބޫލުކުރެވެއެވެ. ހަމައެއާއެކު ސުވާލު އުފެދުނެވެ. ރައުލް މަރާލެވުނު އިރު އީޝަލް އޭނާއާއެކު ނުގެނައީ ކީއްވެބާއެވެ. ޒިޔަޒެލްއާއި މީކާޢިލްމެންގެ ގާތުން އީޝަލް ގެންދިއުން ޒަގަންއަށް ފަސޭހަކަމަކަށް ނުވީ ބާއެވެ. ހުރިހާ ސުވާލެއްގެ ޖަވާބު ހޯދުމަށް ރާވިން އަވަސްވެގަތީ ދެނެވެ. އީޝަލްއާމެދު ޒަގަން ކަންތައްކުރަން ރާވާފައި އޮތްގޮތެއް އެނގެން އޭނާ ބޭނުމެވެ. އަދި އެނބުރި ޔާފިއާގެ ގާތަށް ދާނޭ ގޮތެއް ހޯދަން ވެއްޖެކަމުގައި ރާވިން ނިންމިއެވެ.\nބޭރީތުގެ ޚިދުމަތުން އަވަދިވެ ލާވީ އުޅޭ ބަޔަށް އައިސް ވަނެވެ. އޭރު އޭނާގެ ކޮޓަރި ދޮރުމަތީ ރާވިން މަޑުކޮށްލައިގެން ހުރިތަން ފެނިއްޖެއެވެ. ބުނާނޭ ވަކިއެއްޗެއް ލާވީއަށް ނޭނގުނެއްކަމަކު ދަރިފުޅު ފެނުމުން އޭނާ މަޑުކޮށްލިއެވެ.\n"ވާހަކައެއްދައްކާލަން" އިރުކޮޅަކު ހިމޭނުން ހުރެފައި ލާވީ އެއްޗެއް ނުބުނާނޭކަން ޔަގީންވުމުން ރާވިން ބުންޏެވެ. އެއާއެކު ލާވީ އިޝާރާތްކޮއްލީ އޭނާއާއެކު އެތެރެއަށް ވަނުމަށެވެ. އިށީންނަން ލާވި އެދުމުން މިފަހަރު ނުކިޔަމަންތެރިކަން ނުދައްކާ ރާވިން އޭނާގެ ބައްޕައާ ކުރިމަތިވާނޭހެން އިށީނދެއްޖެއެވެ.\n"އަޑުއަހަން މިއިނީ" ލާވީ ބުންޏެވެ.\n"ޔާފިއާއަކީ އަހަރެންގެ އަންހެނުން، އޭނާއާ ދުރުގައެއް ނުހުރެވޭނެ" ރާވިން ބުންޏެވެ.\n"ރާވިން، ބައްޕައަށް އިތުބާރުކޮށްބަލަ، ތި ދެކުދީން ދުރުގައި ބައިތިއްބުމުގެ ގަސްދެއް މި ބައްޕަގެ ނެތް، ގިނަދުވަހެއްނުވެ ރާވިންގެ އަނބިމީހާއާ ބައްދަލުވެދާނެ" ލާވީ ބުންޏެވެ.\n"ކިހިނެއް؟" ލިބުނު ހައިރާންކަމުގައި ރާވިންއަށް އަހާލެވުނެވެ.\n"އެމީހުންގެ ބާރު ކެނޑިއްޖެ، ކަލެއާއި ޔާފިއާގެ މައްޗަށް ބޭރީތުގެ ހިމާޔަތްވޭ، ބޭރީތު ގަސްދުކުރަނީ އެ މީހުންގެ ތެރެއަށް ބަޔަކު ފޮނުވަން..." ލާވީގެ ވާހަކަ ރާވިން މެދުކަނޑާލިއެވެ.\n"އަދިވެސް ކުރެވުނު ކަންތައް ކުޑައީތަ؟ އީޝަލްއާ އޭނާގެ މީހުންގެ ފަރާތުން އަހަރެމެންނަށް ލިބުނީ ކޮންގެއްލުމެއް، ޒަގަންގެ އެދުންތައް ފުއްދައިދޭން ބޭރީތު އެއްބާރުލުންދޭއިރު ރައުލްއަކީ ވެސް އޭނާގެ ދަރިއެއްނު، އީޝަލްއަކީ ރައުލްގެ އަނތްބެއް، ދެން ކީއްވެ ޒަގަންއަށް އީޝަލް ހޯދައިދޭން ބޭރީތު އެ މަސައްކަތްކުރަނީ، އެއީތަ ބޭރީތައް ބައްޕަ އަރުވާ ލަފައަކީ، ކުށެއްނެތް ބައެއްގެ މައްޗަށް އަނިޔާވެރިވުންތަ؟ މިތަނަށް ޔާފިއާ ގެންނާކަށް އަހަރެން ނޭދެން، އޭގެ ބަދަލުގައި އަހަރެން ބޭނުންވަނީ ޔާފިއާއެކު އެ މީހުންގެ ތެރޭގައި ދިރިއުޅެން" ނުރުހިފައި އިނދެ ރާވިން ވާހަކަދެއްކިއެވެ.\n"މި ހުރިހާ ދުވަހު ރާވިން ދިރިއުޅުނުތަނަކީ މީ، ޔާފިއާ އައުމުން ހުރިހާ ކަމެއް އަލުން އިހު އޮތް ގޮތަށް ބަދަލުވެދާނެ، އަހަރެންނާ ދުރުގައި ހުރުމުގެ ހުއްދައެއް ނުދޭނަން... މިތަނުން ދާން މަސައްކަތްކޮށްފިނަމަ ހުރަސް އަޅާނަން، ހައްޔަރުކުރަން ޖެހިއްޖެނަމަ އެކަން ވެސް ކުރާނަން، ހުރިހާކަމެއްވަނީ ހަމަޖެހިނިމިފައި... މިއިން އެއްވެސް ކަމެއް ދެން ބަދަލެއްނުވާނެ، ރާވިންއަށް މިފަހަރު ޖެހޭނީ އަހަރެންގެ ބަސްޤަބޫލުކުރަން، ޒަގަންއާ ކުރިމަތިލިޔަސް ކަލެއަށް އޭނާގެ ކިބައިން ސަލާމަތެއް ނުވެވޭނެ، ޔާފިޔާ ހުވަތްވާން ނޭދޭނަމަ، އޭނާ ގެންނަންދެން ބަސް ޤަބޫލުކޮށްގެން މަޑުން ހުރޭ" ލާވީ މިހެން ބުނެ ތެދުވެގެން ހިނގައްޖެއެވެ.\nރާވިން އެ ކޮޓަރިން ނުކުތީ އިންތިހާއަށް ކަންބޮޑުވެފައި ހުރެ އެވެ. އީޝަލްމެންގެ ތެރެއަށް ދެވަނަ ފަހަރަށް އަރައިގަތުމަށް ރާވާކަން އެނގުމުންނެވެ. ހަލުވިކޮށް އައިސް އޭނާގެ ކޮޓަރިއަށް ވަނެވެ. ރުޅިވެރިކަމާއެކު ކޮޓަރީގެ ބިތުގައި މުއްކަވާލެވިފައި އޮތް އަތުން ޖެހިއެވެ. އޭނާ ގެންގުޅުނު ހިލަކޮޅު އަތުގައި އޮތުމުން އެވެސް ތަޅުންމައްޗަށް ހޫރާލައިފިއެވެ. ކައިރީގައި ހުރި ފެންކަވާރު ފެނުމުން އެވެސް ހޫރާލީއެވެ. ހައްޔަރުނުކުރި ނަމަވެސް ރާވިންއަށް އިޙްސާސް ކުރެވެނީ އޭނާ އެތަނުގައި ބަންދުވެފައި ވާފަދައިންނެވެ. އޭނާގެ ހަރަކާތްތަކަށް ފާރަލާނޭ ބަޔަކު ތިބޭނޭކަން އޭނާ ދަނެއެވެ. ގަނޑުވަރުން ބޭރަށް ނުނިކުމެވޭނީ އެހެންވެއެވެ. އެހެންވިޔަސް ދެއަތްއުރާލައިގެން ހުރުން އެއީ ހައްލެއްކަމަށް ރާވިން ނުދެކެއެވެ. އޭނާ ގަނޑުވަރުގެ ތެރެއިން ބޭރަށް ނުކުމެވޭނޭ ސިއްރު ދޮރުތައް ހޯދަން ނިންމިއެވެ. އެ ޚިޔާލުގައި ހުރި ރާވިންގެ ސަމާލުކަން އަތުލީ ތަޅައިގެން ދިޔަ ފެންކަންވާރުން ފޭބި ފެންތަކުގެ ކުލަ ގަދަ ރަތްކުލައަކަށް ބަދަލުވެފައިވާތަން ފެނިފައެވެ. ވީގޮތެއް ބެލުމަށް އޭނާ އުޅުނު ހިނދު ފެންގަނޑުގެ ތެރޭ އޮތް އޭނާ އެއްލާލި ހިލަކޮޅު އަޅައިގަތެވެ. އެއަށް އޮތީ އެއްކޮށް ކަޅުކުލަ އަރާފައެވެ. ފެންގަނޑުގައި ރާވިން އަތްތިލިއެވެ. ތަފާތުކަމެއް ފާހަގައެއް ނުވިއެވެ. ދެން އެ ހިލަކޮޅު ނަގައި ބަލާލިއެވެ. ހިލަކޮޅުގެ ހަރުކަމަށް ބަދަލެއް ނަޔަސް އޭގެ ކުލަ މުޅިން ބަދަލުވީއެވެ. ރާވިން އެއަށް ބަލަން އިންދާ މަޑުމަޑުން އޭގައި އިހު ހުރި ރަތްކަން އަރައި ކަޅުކުލައާ މަސްހުނިވާން ފެށިތަން ފެނުނެވެ. ހައިރާންވެ އަޖައިބުވެފައި އިނދެފައި އޭނާ ތަޅުމުގައިވި ފެންތަކަށް ބަލާލިއެވެ. ފެނުގައި ހުރި ރަތްކަން ވެސް ކެނޑުނީއެވެ. އެހެންވެ ފެނުނު ކަންތައްތައް އިތުރަށް ޔަގީންކުރުމަށް ރާވިން އެ ހިލަކޮޅު ތަޅުމުގައިވި ފެންތަކުގެ ތެރެއަށް ވައްޓާލިއެވެ. ގިނައިރެއްނުވެ އެއަށް ބަދަލު އައެވެ. އަވަހަށް ހިލަކޮޅު ހިފައިގެން އޭނާ އައިސް އެނދުގައި އިށީނެވެ.\n"މީ ކީއްކުރާ ހިލަކޮޅެއްތަ؟" ރާވިން ބުނެލިއެވެ. ގިނައިރެއްނުވެ އޭނާގެ އަތަށް ހޫނުވާންފެށިއެވެ. ހިލަކޮޅުން އަރާ ހޫނެއްކަން ޔަގީންވުމުން ދުރުގައި އެ ހިލަކޮޅު ރާވިން ބޭއްވިއެވެ.\n"ރައުލް" އިވިގެންދިޔައީ އަންހެނެއްގެ އަޑެވެ. ރާވިން ސިހިފައި އެދުން ތެދުވެ ދުރަށް ޖެހުނެވެ. އަޑު އައީ ހިލަކޮޅުގެ ތެރެއިންނެވެ. ކަންބޮޑުވެފައި ހުއްޓާ ދެން ފެނުނީ ހިލަކޮޅުގެ ތެރެއިން ނުކުތް ދުމުގެ ރޮދިފަށެވެ. އެ ދުންކޮޅުގެ ތެރެއިން ޖިންނިއެއް ފާޅުވިއެވެ. ބޮލާއެކު ނިވާކޮށްފައި ހުރި ބޮޑު ހެދުމުގައި އެއީ ކާކުކަމެއް ރާވިންއަކަށް ނޭނގުނެވެ.\n"ކޮބާ ރައުލް، މީތި ކަލެއަށް ލިބުނީ ކިހިނެއް؟" ހިލަކޮޅު ނަގައި އެއަށް ބަލާލުމަށްފަހު އެ މީހަކު ރާވިންއަށް ބަލާލައި ސުވާލުކުރިއެވެ. މިފަހަރު ވެސް އިވުނީ އަންހެނެއްގެ އަޑުކަން ރާވިންއަށް ޔަގީންވެއެވެ.\n"ތީ ކާކު؟" ރާވިން އެއްސެވެ.\n"އަހަރެން ނޭނގުނުތަ؟ ކަލޭ... ކަލޭތީ ރައުލްގެ ގާތް މީހެއް، އަހަރެން މީ ސަމިއާނާ... މީ އަހަރެން ރައުލްއަށް ދިން އެއްޗެއް، ކިހިނެއް ކަލޭގެ އަތަށް މި އެރީ، ރައުލްތަ ދިނީ" ސަމިއާނާ ވެސް ހުރީ ސުވާލު އުފެދިފައެވެ. އޭނާ އުންމީދުކުރީ އޭނާއަށް ގޮވާލީ ރައުލް ކަމަށެވެ.


Pierce Brosnan aai Justin Theroux biruveri film akah | Mihaaru\nޕިއާސް ބްރޮސްނަން އަދި ޖަސްޓިން ތުރޫ.\nޕިއާސް ބްރޮސްނަން އާއި ޖަސްޓިން ތުރޫ ބިރުވެރި ފިލްމަކަށް\n01 އެޕްރީލް 2019 - 07:32\nޖޭމްސް ބޮންޑްގެ ރޯލް ކުޅެފައިވާ މަޝްހޫރު އެކްޓަރު ޕިއާސް ބްރޮސްނަން އާއި ބަތަލާ ޖެނިފާ އެނިސްޓަންގެ ކުރީގެ ފިރިމީހާ ކަސްޓިން ތުރީ "ފޯލްސް ޕޮޒިޓިވް" ކިޔާ ބިރުވެރި ފިލްމަކަށް ސޮއިކޮށްފި އެވެ.\nއެ ދެ ތަރިންނާ އެކު މި ފިލްމުގެ ފެނިގެންދާނެ ކާސްޓުންގެ ތެރޭގައި މިދިޔަ ހަފުތާގެ ތެރޭގައި ކޮމެޑީ ސެންޓްރަލް އިން ނިންމައިލި ސިލްސިލާ "ބްރޯޑް ސިޓީ" ގެ ބަތަލާ އިލާނާ ގްލޭޒާ، ޒައިނަބް ޖާ، ގްރެޗެން މޯލް، ސޯފިއާ ބުޝް އަދި ޖޯޝް ހެމިލްޓަން ހިމެނެ އެވެ.\nވެރައިޓީން ބުނި ގޮތުގައި އިލާނާ ޕްރޮޑިއުސަރެއްގެ އިތުރުން ކޯ-ރައިޓަރެއްގެ ގޮތުގައި ވެސް ހިއްސާވާ "ފޯލްސް ޕޮޒިޓިވް" ލިޔެ، ޑައިރެކްޓް ކުރަނީ ނެޓްފްލިކްސްގެ "ޕީ-ވީޒް ބިގް ހޮލިޑޭ" ގެނެސް ދިން ޖޯން ލީ އެވެ.\nމި ފިލްމުގެ ޕްރި-ޕްރޮޑަކްޝަން މަސައްކަތްތައް މިހާރު ވަރަށް ބާރަށް ކުރިއަށް ދިޔަ ނަމަވެސް، ފިލްމުގައި ކިޔައި ދޭނީ ކޮން ކަހަލަ ބިރުވެރި ހާދިސާތަކެއް ކަމެއް އަދި ނޭނގެ އެވެ.\nމިދިޔަ އަހަރު "މާމާ މިއާ" ގެ ދެވަނަ ބައި "މާމާ މިއާ! ހިއާ ވީ ގޯ އެގެއިން" އާއި "ފައިނަލް ސްކޯ" އަދި "ސްޕިނިން މޭން" އިން ފެނިގެން ދިޔަ ބްރޮސްނަން، 65، ދާދި ފަހުން ވަނީ އޭއެމްސީގެ ސިލްސިލާ "ދަ ސަން" އިން ވެސް ފެނިގެން ގޮސްފަ އެވެ. އޭނާގެ ކުރިއަށް ހުރި ފިލްމުތަކުގެ ތެރޭގައި "ދަ ކިންގްސް ޑޯޓާ" އަދި "ދަ މިސްފިޓްސް" ހިމެނެ އެވެ.\nޖަސްޓިން، 47 އެންމެ ފަހުން ކުޅުނު ފިލްމަކީ މިދިޔަ އަހަރު ރިލީޒް ކުރި "އޮން ދަ ބޭސިސް އޮފް ސެކްސް" އެވެ.


Sarukaaru huttifayi othun ninman Trump ge hushahelhunthakeh\nސަރުކާރު ހުއްޓިފައި އޮތުން ނިންމުމަށް ޓްރަމްޕްގެ ހުށަހެޅުންތަކެއް\nވައިޓް ހައުސްގައި ވާހަކަފުޅު ދައްކަވަމުން، ޓްރަމްޕް ވިދާޅުވީ އެ މަނިކުފާނުގެ ހުށަހެޅުންތަކަކީ ދެފަރާތަށްވެސް އެއްބަސްވެވޭނެފަދަ ހުށަހެޅުންތަކެއް ކަމަށެވެ. -- ފޮޓޯ: އޭޕީ\nވޮޝިންގްޓަން (ޖެނުއަރީ 20) - މެކްސިކޯއާއި އެމެރިކާ ގުޅޭ ސަރަހައްދީ ރޮނގުގައި، އެމެރިކާ ސަރުކާރުން ހުށަހަޅާފައިވާ "ބޮޑުފާރު" ލުމުގެ މަޝްރޫއަށް ބޭނުންވާ ބަޖެޓު ފާސްނުކުރެވި، ސަރުކާރުގެ ބޮޑުބައެއް ހުއްޓިފައި އޮތް އޮތުން ހައްލުކުރުމުގެ ގޮތުން، ރައީސް ޑޮނަލްޑް ޓްރަމްޕް ފިޔަވަޅުތަކެއް ހުށަހަޅުއްވައިފި އެވެ.\nބަޖެޓު ފާސްނުވެ، ސަރުކާރުގެ ބޮޑުބައެއް ހުއްޓިފައި އޮންނަތާ މިހާރު ހަތަރު ހަފްތާވެފައިވާއިރު، މައިންބަފައިންނާއެކު ގަވާއިދާ ހިލާފަށް އެމެރިކާއަށް އެތެރެވެފައިވާ މީހުންނަށް އިތުރު ލުއިތަކެއް ދިނުމަކީ ޓްރަމްޕްގެ އެއް ހުށަހެޅުމެވެ. "ޑްރީމާސް" ގެ ކެޓަގަރީ އެއް ފެެތޭ އެފަދަ މީހުންނަށް ޑިޕޯޓު ކުރުމުން ހިމާޔަތްދީފައިވާއިރު، އެމެރިކާގައި ވަޒީފާ އަދާކުރުމުގެ ހުއްދަ ވަނީ ދީފަ އެވެ. ނަމަވެސް، އެފަދަ 700،000 އަށް ވުރެ ގިނަ މީހުން އެމެރިކާގައި ދިރިއުޅޭއިރު، އެމެރިކާގެ ރައްޔިތަކަށް އެމީހުންނަށް ނުލިބޭނެ އެވެ.\n"ޑްރީމާސް" ޕްރޮގްރާމާއި ޓްރަމްޕް ކުރިން ދެކޮޅު ނަމަވެސް، އެފަދަ މީހުންނަށް އިތުރު ތިން އަހަރުގެ މުއްދަތަށް ހިމާޔަތްދިނުމަށް ޓްރަމްޕް ވަނީ ހުށަހަޅުއްވައިފަ އެވެ. މީގެ އިތުރުން، ހަނގުރާމަ އާއި ކާރިސާތަކުގެ ސަބަބުން އެމެރިކާއަށް ހިޖުރަކޮށްފައިވާ މީހުންނަށް ވެސް ހަމަ އެ މުއްދަތަށް އެމެރިކާގައި ވަޒީފާ އަދާކުރެވޭ ގޮތަށް ހަމަޖައްސަން ވެސް ޓްރަމްޕް ވަނީ ހުށަހަޅުއްވައިފަ އެވެ.\nވައިޓް ހައުސްގައި ވާހަކަފުޅު ދައްކަވަމުން، ޓްރަމްޕް ވިދާޅުވީ އެ މަނިކުފާނުގެ ހުށަހެޅުންތަކަކީ ދެފަރާތަށްވެސް އެއްބަސްވެވޭނެފަދަ ހުށަހެޅުންތަކެއް ކަމަށެވެ.\nނަމަވެސް، ހައުސް އޮފް ކޮމޮންސް ކޮންޓްރޯލްކުރާ ޑިމޮކްރެޓުން ބުނަނީ ޓްރަމްޕްގެ ހުށަހެޅުންތައް އެކަށީގެންނުވާކަމަށެވެ.


Gender Ministerah Zinmaa Adhaa Nukureve Kamah Bune Faadu Kiyaifi - Vaguthu\nޖެންޑާ މިނިސްޓަރ އައިޝަތު މުހައްމަދު ދީދީ "ވަގުތަށް" އިންޓަވިއު ދެއްވަނީ؛- ވަގުތު އިމޭޖަސް- މުހައްމަދު އަފްޒަލް\nކުޑަކުދިންނާ ގުޅުން ހުރި މައްސަލަތައް ނުބަލާ ޖެންޑަ މިނިސްޓަރު އައިޝަތު ދީދީ މަސައްކަތް ކުރައްވަނީ މައްސަލަތަކުން ދިފާއުވާން ކަމަށް ޒުވާނުންގެ މޫވްމެންޓް "ރައިޒް އަޕް" އިން ބުނެފިއެވެ.\nމިދިޔަ ހޯމަ ދުވަހުގެ ރޭ ދަންވަރުގެ ވަގުތެއްގައި ހުޅުމާލެ ދެ ވަނަ ފޭސްގެ މޫދުގައި 13 އަހަރުގެ ފިރިހެން ކުއްޖަކު މަރާލާފައި އޮއްވައި ފެނުނު މައްސަލައިގައި "ރައިޒް އަޕް" އިން ނެރުނު ނޫސް ބަޔާނެއްގައި ވަނީ އެ އަމަލު ހަރުކަށި އިބާރާތުން ކުށްވެރިކޮށްފައެވެ.\nމިމައްސަލައިގެ އިތުރުންވެސް ކުޑަކުދިންނަށް އިހުމާލުވާކަމުގެ ގިނަ މައްސަލަތަކެއް ޖެންޑަރ މިނިސްޓްރީގެ ބެލުމުގެ ދަށުން ބެލި އެކަށީގެންވާ ފިޔަވަޅު އަޅާފައި ނުވާކަން އެ ބަޔާނުގައި ވަނީ ފާހަގަކޮށްފައެވެ.\nރައިޒްއަޕް އިން ބުނީ ޖެންޑަ މިނިސްޓްރީ ހިންގުމާ ހަވާލްވެ ހުންނެވި އައިޝަތު މުހަމައްދު ދީދީ، މަގާމާ ހަވާލުވުމުގެ ފަހުންވެސް މިނިސްޓްރީއަށް ހުށަހެޅޭ ކުޑަކުދިންގެ މައްސަލަތަކުގައި އެކަށީގެންވާ ތަހްގީޤުތަކެއް ކޮށްފައި ނުވާ ކަމަށެވެ.\n📝: 13 އަހަރުގެ ކުޑަ ކުއްޖާ ރަހީނުކޮށް، ރަހުމުކުޑަގޮތަކަށް މާރާލެވިފައިވާ މައްސަލަ އާއި ގުޅިގެން ނެރޭ ނޫސް ބަޔާން#ResponsibilityOrResign #RiseUpMV ✊ pic.twitter.com/hio90Hzuwj\n— #RiseUpMV ✊ (@MvRiseUp) June 22, 2021\n" މިހާރު ވެސް އެ މިނިސްޓްރީ އަށް ހުށަހަޅާ މައްސަލަތަކާ މެދު ފިޔަވަޅުތައް ނާޅާ ކަމަށާއި، ކުޑަކުދިންނަށް ކުރިމަތިވާ އަނިޔާ އަދި އިޖްތިމާއީ މައްސަލަތައް އިންތިހާއަށް އިތުރުވަމުންދާ މިދަނޑިވަޅުގައި ވެސް މަގާމުގެ މަސްއޫލިއްޔަތު އަދާނުކުރައްވާ މައްސަލަތަކުން ދިފާއުވުމަށް، މިނިސްޓަރު އައިޝަތު ދީދީ މަސައްކަތްކުރައްވާ ކަމުގައި އަޅުގަނޑުމެން ދެކެމެވެ. އަދި މަގާމުގެ މަސްއޫލިއްޔަތު އަދާ ނުކެރެވޭ ކަމުގައި ވާނަމަ މަގާމުން އިސްތިއުފާ ދިނުމަކީ މިހާލަތަށް އެންމެ ރަނގަޅު ގޮތް ކަމުގައި އަޅުގަނޑުމެން ދެކެމެވެ" އެ ބަޔާނުގައިވެއެވެ.\nވިލިމާލޭގައި ހުންނަ ކުޑަކުދިންގެ ހިޔާގައި ކުދިން ބެލެހެއްޓުމުގައި ހަރަކާތްތެރިވާ ހަތް މުވައްޒަފަކު އެތަނުގެ ބެލުމުގެ ދަށުގައި ހުރި ކުއްޖަކަށް އަނިޔާ ކުރި މައްސަލައެއް ފެންމަތިވުމުން، މުސާރަ ހިނގާ ގޮތަށް 30 ދުވަހުގެ ސަސްޕެންޝަނެއް ކޮށް މި ހަތް މުވައްޒަފުން ގޭގައި މަޑުކުރުމަށް އެންގި ނަމަވެސް އެކަށީގެންވާ ފިޔަވަޅެއް ނޭޅޭކަން އެ ބަޔާނުގައި ވަނީ ފާހަގަކޮށްފައެވެ.\nމީގެ އިތުރުން ހިލޭ ފިރިހެނަކު ވިލިމާލޭ ކުޑަކުދިން ހިޔާގައި ދިރިއެޅޭ ކުޑަ ކުއްޖަކު ގުރޫމްކޮށް، ކޮޓަރިއަކަށް ގެންގޮސް ޖިންސީ ގޯނާކުރި ކަމުގެ ތުހުމަތުގައި ހައްޔަރުކުރުމަށް ފަހު ދޫކޮށްލާފައިވާ އިރު، މިކަން ޖެންޑާ މިނިސްޓްރީގެ މުވައްޒަފުންނަށް ދުރާލައި އެނގި ތިބެ އެކަށީގެންވާ ފިޔަވަޅު އަޅާފައިނުވާކަމަށް ރައިޒް އަޕް އިން ބުނެއެވެ.\nއެހެންކަމުން އެފަދަ އިޖްތިމާއި މައްސަލަތައް ހައްލުކުރުމަށް ދައުލަތުގެ ހުރިހަ އިދާރަތަކެއް ގުޅިގެން މައްސަލަ ބެލުމުގެ ނިޒާމް ހަރުދަނާ ކުރަންޖެހޭކަން ފާހަގަކޮށް މިކަމަށް ކުރަން ޖެހޭ މަސައްކަތްތައް ފެށުމަށް ރައިޒް އަޕް އިން ވަނީ ގޮވާލައިފައެވެ.\nޖޫން 23, 2021 14:45\nރމިމީހުން ތިބެނީ ފިނި ކޮޓަރ ރީގަ އަޜާމުގަ، ރައްޔިތުންގެ ރުފިޔާ އިން ބަންޑުފުޜާލައިގެން. ދުފުން ކަމަކީ.މިމީހުންގެ ކަންތައްބަލަން ތިބިމީހުންގެ ހާލަކީވެސް މީ، އިސްތިއުފާދީފަ ގެއަށްދޭ، ރައްޔިތުން ނުކުމެ ގާނޫނު ތަންފީޒު ކު ރާނެ، އެއީ އަންދާ ގާނޫނު.\nޖޫން 23, 2021 16:06\nވަރަށް ރަނގަޅު ވާހަކަ އެއް. އައްޑު ހިތަދޫގައި ހުންނަ ޖެންޑާ ތަނުގައި ކުދިން ބަލަހައްޓަން އުޅޭ މުވައްޒަފުން ލައްވައި 12 ގަޑި އިރު މަސައްކަތް ކުރުވާ ފަހަރު ގިނައީ. އެމީހުންނަށް އިތުރު ގަޑީގެ އެލަވަން ދެނީ މިމީހުން އެފަހަރަކު ހިތައް އެރި އަދަދެއް. މުވައްޒަފުން އެކަމާ ޝަކުވާ ކުރުމުން އެއީ މިނިސްޓްރީން އެއްބައި ބަޖެޓަށް ނެގީ ކަމަށް ބުނޭ. މުވައްޒަފުން ކުދިން ބަލަހައްޓަން ތިބޭ ތާގައި އޭސީ އެއް ނުހުންނަތާ، ހުންނަ ފަންކާ ގަނޑުވެސް އެނބުރެނީ5މިނެޓުން އެއް ބުރު. އެކަމާ ޝަކުވާ ކުރުމުން ބުނީ ، ބަޖެޓް ވަނީ ހުސްވެފަޔޯ. މުޅި މުއައްސަސާ އެއްކޮށް ފެއިލް ވެފަ.\nޖޫން 23, 2021 16:42\nއެ ދައިތައަށް ވާވަރު ދެން ކީއްކުރާނީ!\nޖޫން 23, 2021 18:04\nހުރިހާ މުއައްސަސާއަކުން މައްސަލަބެލުން. ކޮމިޝަންތައް ހަދައިގެންވެސް މައްސަލަބެލުން. ޤައުމުގައި ހުސްމައްސަލަ.\nޙައްލުވާ މައްސަލައެއް ނެތް. މައްސަލަ އ\nޖޫން 23, 2021 18:06\nޖޫން 23, 2021 22:46\nއުސޫލުތަކާއި ކަންކަން ހިގައި ގޮތް ރަނގަޅު ވާނީ ވެރިންގެ ދަށުން މަސައްކަތް ކުރާ މުވައްޒަފުން ކުރާ ޝަކުވާތަކުން. ރަނގަޅަށް މޮނިޓަރ ކުރެވޭނެ ގޮތެއް ނެތް. ކޭސް ވޯކަރުން ދަނީ އެމީހުންގެ އާއިލާއަށް ދޭން ޖެހޭ ވަގުތު ވެސް މަސައްކަތަށް ދީގެން. މުވައްޒަފުންގެ ބެސްޓް އިންޓްރަސްޓްއަށް މަސައްކަތް ނުކޮށް އެއްވެސް ކަމެއް ރަނގަޅެއް ނުވާނެ.\nޖޫން 23, 2021 18:34\nސިދާތާ މިނިސްޓަރަކަށް ހުރިއިރު ބައެއްމީހުން ފަޔަށް ހިނި އަރައިގެން ނުކުމެ ސިދާތާ ބޭރުކުރީ. އެއަށްވުރެރަގަޅު މީހަކުލައިގެން ރަގަޅުކަމަށް ސިދާތާ ބެރުކުރި މީހުން ގަބޫލު ކުރިއަސް ވީރަގަޅެއްނެއް. ހަމައެކަނި ވީގޮތަކީ ބައެއްމީހުންބޭނުންވާ މީހަކު މިނިސްޓަރަކަށް ވީ ކަންއެކަނި. އެހެންވެ މިހާރު މުޒާހަރާއެއް ނުބާއްވާނެ. ވީރަގަޅަކީއެއީ.\nޖޫން 23, 2021 19:06\nރައީސް އިބޫ އިތުރު ދައުރެއް ވެރިކަމުގައި ހުންނަވަން ބޭނުންފުޅުވާނަމަ އައިޝަތު މުހައްމަދު ދީދީ ޖެންޑާ މިނިސްޓަރު ކަމުން ވަކިކޮށްދެއްވާ. އަޅުގަނޑުމެންގެ ދަރިން ހަލާކުވާތަން ދެން ބަލާކަށް ނެތިން.\nޖޫން 23, 2021 20:30\nޖެންޑާ ދައިތަ އިސްތިއުފާ\nޖޫން 23, 2021 20:36\nޖެންޑަރ މިނިސްތްރީއަކީ ބޭނުންތަނެއްނޫން. ބޭކާރު ހަރަދު ކީއްކުރަން މީހަކު ކުށެއްކޮށްފިނަމަ ކުޑަބޮޑު އަންހެން ފިރިހެން ކިޔާނެކަމެއްނެތް ފުލުހުންތަހުގީގު ކޮށްފަ ހައްގު އަދަބުދިނީމަ ނިމުނީ މިހެން ހަދައިގެން ކުޑަކުދިންނަށް އެމީހުނަށް އުލެންވީގޮތެއް ނޭގެ އަންހެންވެރިން ފުއްޕާފަ މާމައްޗަށް ފިރިހެން ވެރިނަނަށް ގައުމަކު ޖާގައެއް ނެތްހެން ހީވާ ހިސާބަށް ކަންކަން ގޮއްސި. ހުރިހާކަމެއް ގޯހުންގޯހަށް.\nޖޫން 23, 2021 20:58\nތައުލީމީ ސިޔާސަތައް އައި ބަދަލާއި އެކު ކުދިންގެ އަޚްލާގީ ފެންވަރު މިވަނީ ވ ދަށުދަރަޖަވއަކަށް ވެއްޓިފަ. ޢެކުދިންބޮޑެތިވެ ދަރިން ހޯދާ ދަރިންނަށް ތަރުބިއްޔަތެއް ނުދެވޭ. މުޅި ގައުމު މިވަނީ އަޚްލާގީ ބަލިމަޑުކަމެއްގަ. ސަރުކާރުގެ އެކިމުއައްސަސާ ތަކުގެ ޒިންމާދާރުވާންޖެހޭ ވެރިންނަށް ބެލިޔަސް އެްންމެ ކުރީގައި އޮންނަނީ ފިތުނަ ފަސާދަ ފެތުރުން. މީހުންގެ ނެތިނުބައި މޮށުން. ސްކޫލްތަކަށް ބަލައިލައިފިއްޔާ ކިތަންމެ ކުޑަކަމަކާ ވިޔަސް ބެލެނިވރރިޔާ ގޮސް ކުއްޖާ ކުރިމަތީ ޓީޗަރު ކުޑަކޮށްލާނެ. ރަނގަޅު ކުރަންވީ ކުދިންނަށް ދެވޭ ތަރުބިއްޔަތު. ސްކޫލުގައިވެސް ގޭތެރއިންވެސް އަޅލުމާ އޯގާތެރިކަމާ އަމިއްލަ ޒިންމާ އަދާ ކުރަން ކުދިންނަށް ދަސްކޮށް ދޭން ޖެހޭ. ކްލާސް ރޫމް ގައިވެސް ކުދިންނަށް ކުރެވޭ ވަރުގެ ކަންކަން ކުދިންލައްވާ ކުރުވަން ޖެހޭ. ÷ޮލިސީ އަސް ބަދަލު ގެންނަން ޖެހޭ. ޚުދިން ޒިބްމާދާރުވާން ދަސްދިނުމަކީ އަނެއްދުވަހު ބެލެނިވެރިޔާ ހައްގު ހޯދަން ދުވަންޖެހޭނެ ކަމެއްނޫން. މުޅި ގައުމު މިއަދަވަޅަށްވެއްޓިފަ މިވަނީ އަކްލާގީ ފެންވަރު ދަށްވެގެންގޮސް. އަކްލާގް އެއީ ކޯޗެއްކަން ކުދިންނަށް ކިޔަވާދޭންވެސް ޖެހޭ\nޖޫން 23, 2021 21:03\nޚޮންމެ ކަމެއްވާއިރަށް މިނިސްޓަރު ގެ އިސްތިއުފާއަށް ގޮވާފަ ބަޔާން ނެރުނަކަް ހައްލެއް ނުފެންނާނެ. އަދި މިނިސްޓަރު އިސްތިއުފާ ދިނަސް ހައްލެއް ނުވާނެ. ކިތައް މިނިސްޓަރުން މިހާރު ބޭރު ކުރެވިއްޖެބާ. ހައްލު ފެނުނު ބާ\nޖޫން 24, 2021 12:47\nމިނިސްޓަރު ކަމަށް ލަނީ ފައިލް ދ ވެފައިވާ މީހުން...ޑރ. މައުސޫމް...މަލީހު....ސަރުކާރެއް ހިންގުމަކީ ކުޑަފިހާރައެއް ހިންގުން ކަހަލަ ކަމެއް ނޫން...ރައީސް ގެ ލަފަޔަކަށް ވަޒީރަކު އެދުނަސް ...ލަފައެއް ދެވެނީކީ ނޫން...ކަލެއަށް ފެންނަ ގޮތަކަށް ކޮށްލާށޭ ބުނަނީ...\nޖޫން 24, 2021 20:47\nކޮބާ މަޖިލިސް ހާދަ ލޮނު މަޑޭ. ޝިދާތާ ހު ރި އި ރރު ދުވާލު ދެދަޅައަށް މަޖިލިސްއަށް ހާޒިރ ރު ކު ރާނެ ނުވީތާކަށް ގޭ ކުދިން ކޮޅު ނިކުމެ ޖެންޑަ ރ ކު ރިމަތީ ހަޅޭ ލަަވާނެ. މިއޮތީ ވާ ބައެއް! އަދިވެސް ޑިމޮކް ރަސީ އޭ ހައްގުތަކޭ ކިޔާ ހަޅޭލަވާ.\nޖޫން 27, 2021 17:58\nތީ ބޮޑުމުސީބާތެއް ކަހަލަ ދައިތައެއް ތީނަ ތިމަގާމުގައި ހުރެގެން ރާއްޖޭގެ އެއްވެސް ކުޑަކުއްޖަކަށް ރަށްކަލެއްނެތް އަދި ތިއީ މިސަރުކާރުން ކުރުވާ ކަންތައްތައް އެހެންވީމަތާ ތި ދައިތަގަނޑު ބަހައްޓައިގެން ރައީސް އިބޫ އުޅެނީ، ޤާބިލް ކިތައް ދިވެހިން އެބަތިބި އެކަމަކު ފެންނަނީ ސަރުކާރުން ތިދައިތަގަނޑު ހިމާޔަތްކޮށް ދައިތަގަނޑު ލައްވާ މީޑިއާ ޖުރިމައިނާކޮށް ރައްޔިތުން ބިކަ ކުރާތަން.\nޖޫން 27, 2021 18:00\nދައިތާ އިސްތިއުފާ، ދައިތާ އިސްތިއުފާ، އައިސާދީ އަވަހަށް ކަލޭ އިސްތިއުފާދީ\nޖޫން 27, 2021 21:56\nޢިސްތިއުފާއަކީ އަ ދި ހައްލެއްނޫން.


About — Ihavandhoo.com\nފެށިގެން އައި ގޮތް\nއިހަވަންދޫ ޑޮޓްކޮމް 2008 ވަނަ އަހަރުގެ އޯގަސްޓް މަހުގެ 19 ވަނަދުވަހުން ފެށިގެން ހިންގަން ފަށާފައިވާއިރު، އިހަވަންދޫ ޑޮޓްކޮމް ވުޖޫދަށް އައިސްފައި މިވަނީ ވަރަށް ގިނަ މަރުޙަލާތަކެއް ކަޑައްތު ކުރުމަށްފަހު އެވެ. ރަށުންބޭރުގައިތިބޭ ރަށުގެ ރައްޔިތުންނަށް ރަށުގައި ހިނގާ ޙާއްސަ ކަންތައްތަކާއި، ރަށުގެ މުޙިއްމު ޚަބަރުތައް އަންގާދެވޭނެފަދަ ގޮތެއް ހަމަޖެހުމަކީ ވަރަށް މުޙިއްމުކަމެއްކަމުގައި އިހަވަންދޫގެ ޒުވާނުންތަކަކަށް ވިސްނުމުގެ ނަތީޖާ އަކަށްވީ 2006 ވަނަ އަހަރުގެ ތެރޭ އައި އެންޖީގެ ނަމުގައި މޯބައިލް ގުރޫޕެއް އުފެއްދުމެވެ. ޖުމުލަ3މީހުން ހިމެނޭ ގުރޫޕަކުން މިމަސައްކަތް ކުރަމުން ދިޔައިރު، އައިއެންޖީއިން ކުރަމުން ދިޔަ މަސައްކަތަކީ، އެކިއެކިކަންކަމުގައި ރަށުން ބޭރުގައި ތިބެންޖެހިފައިވާ ރަށުގެ ރައްޔިތުންގެ ތެރެއިން އައިއެންޖީގެ މެންމްބަރުންނަށް ވާފަރާތްތަކަށް ރަށުގެ މުޙިއްމު ޚަބަރުތައް އަގަކާއި ނުލާ ވަގުތުން ވަގުތައް ފޯރުކޮށްދިނުމެވެ. މިގޮތުން ޚަބަރުތައް ފޮނުވަމުން ގެންދިޔައީ އެސް އެމް އެސްގެ ޒަރިއްޔާއިން ނެވެ. 2006 ވަނަ އަހަރުގެ ނިމުމާއި ހަމަށް އާއިރު އައިއެންޖީގެ ޙިދުމަތް ހޯދަމުންދިޔަ މެމްބަރުންގެ ޢަދަދު 40 އަށްވުރެ މަތިވެގެންދިޔަ އެވެ.\nއަދި އެހިސާބުން ނިއުސް އައިއެންޖީ ގެ ނަމުގައި ޕެޕަރޮނިޓީ ނަމަކަށް ކިޔާ ވެބުސައިޓެއްގައި އެކައުންޓެއް ހުޅުވާ ވެޕުސައިޓެއް މެދުވެރިކޮށް އިހަވަންދޫގެ ޚަބަރާއި ފޮޓޯ ހިމަނަން ފެށުނެވެ. މޯބައިލް ފޯނުން އިންޓަރނެޓު މެދުވެރިކޮށް ވަދެވޭ މި ވެޕްސައިޓަށް ވަރަށްބޮޑު ތަރުޙީބެއް ލިބެމުން ދިޔަ އެވެ. 2007 ވަނަ އަހަރުގެ މެދުތެރޭ އައިއެންޖީގެ ވެޕުސައިޓް ރަޝިޔާގެ ވެޕުސައިޓެއްގެ ސަބުޑޮމައިންއަކަށް ބަދަލުކޮށް، ކޮމްޕިއުޓަރާ ރައްޓެހި ގޮތަށް އައިއެންޖީގެ ވެބުސައިޓެއް ހުޅުވުނެވެ. ކުރިން އިނގިރޭސި ބަހުންނާއި ލެޓިން އަކުރުން ޚަބަރުތައް ޕަބުލިޝް ކުރަމުން ދިޔަނަމަވެސް މިފަހަރުގެ ބަދަލާއި އެކު މިސައިޓު މެދުވެރިކޮށް ތާނަ އަކުރުން ލިޔެ ދިވެހި ބަހުން ޚަބަރުތައް ގެނެސްދެމުން ގެންގޮސް 2007 ވަނަ އަހަރު ނިމެންވެފައިވަނިކޮށް ޚަބަރުތައް ހޯދުމުގައި ދިމާވި ދަތިތަކަކާއިހުރެ އައިއެންޖީ ހިންގުން ހުއްޓާލެވުނެވެ.\nއަދި 2008 ވަނަ އަހަރު އީއެމްޓީގެ ނަމުގައި އަނެއްކާ ސައިޓް ހިންގަންފެށުނެވެ. މިފަހަރު ސައިޓް ހިންގަންފެށިއިރު ޚަބަރުގެ އިތުރުން ތަފާތު އެކި އެކި ލިޔުންތައް ވެސް ހިމަނަމުން ގޮސްފައި ވާނެ އެވެ. އަދި ފޮޓޯގެލެރީއެއް ސައިޓްގައި ހަދައި، ފޮޓޯ ޝާއިޢުކުރަމުން ގެންދެވުނެވެ. އަދި ސުކޫލު ދަރިވަރުންނަށް އެހީތެރިވުމުގެ ދޮރު ހުޅުވާލުމުގެ ގޮތުން ސައިޓްގައި ދަރިވަރުންނަށް ޙާއްސަ ސަފްޙާއެއް ތައްޔާރުކުރުމާއި އެކު ޅެން، ބަނދި، ވާހަކަ، އާއި މަޢުލޫމާތުގެ ސަފްޙާތައް އިތުރުކޮށް ވެބުސައިޓް ކުރިއަށްގެންދިޔަ އެވެ.\nއީއެމްޓި ހިންގަމުން ދިޔަ ސާވާއަށް ކުރިމަތިވަމުންދިޔަ ބައެއް މައްސަލަތަކުގެ ސަބަބުން، ސާވާ ބިޒީވެ ސައިޓަށް ވަންނަމީހުންނަށް ދަތިތަކާ ކުރިމަތިވަމުންދިޔުމުގެ ނަތީޖާއަކަށް ވެގެންދިޔައީ، އީ އެމް ޓިގެ ނަމުގައި ކުރިއަށް ދިޔަ ވެބްސައިޓްގެ ފެންވަރު ރަނގަޅުކޮށް ރަށުގެ ނަމާ ގުޅުވައިގެން، އިހަވަންދޫޑޮޓްކޮމްގެ ނަމުގައި އަމިއްލަ ވެބުސައިޓެއް ގަތުމަށް އީއެމްޓީގެ ޓީމުން ނިންމުމެވެ. އަދި އިހަވަންދޫ ޑޮޓްކޮމްގެ ނަމުގައި ޑޮމައިން ނަން ގަނެ ރަޖިސްޓްރީ ކުރެވުނެވެ. މިގޮތުން މިހާރު އިހަވަންދޫޑޮޓްކޮމްގެ ނަމުގައި ފެންނަމުން މިދާ ވެބުސައިޓްގައި އައިއެންޖީ އަދި އީއެމްޓީގެ ލިޔުންތަކާއި އެނަމުގައި ޝާއިޢުކޮށްފައިވާ ޚަބަރުތައްވެސް ހުންނާނެއެވެ. މިހާރު މިފެންނަ ވެބުސައިޓު ވަނީ މިނިސްޓްރީ އޮފް ޓުއަރިޒަމް އާރޓްސް އެންޑް ކަލްޗާގައި، 2011 މާރޗް 17 އިން ފެށިގެން ރެޖިސްޓްރީން ކުރެވިފައެވެ. މިހާހިސާބުން ވެބުސައިޓް ރަނގަޅުގޮތެއްގައި ހިންގުމަށްޓަކައި މެމްބަރުން އިތުރުކުރުމުގެ މަސައްކަތް ފަށައި ކިޔުންތެރިންނާއި ރަހުމަތްތެރި ގޮތްތަކަށް، ކުރިއަރަމުންދާ ޓެކުނޮލޮޖީ އާއި އެކު ސައިޓުގެ މަލަމަތި ބަދަލުކުރަމުން ގެންދެވުނެވެ.\nއިހަވަންދޫގެ ޚަބަރާއި މަޢުލޫމާތު ދުނިޔޭގެ އެކިކަންކޮޅުތަކުގައި ތިއްބަވާ ދިވެހިންނަށް ފޯރުކޮށްދިނުން.\nއިހަވަންދޫގެ ރައްޔިތުންގެ ޝުޢޫރުތަކާއި އުއްމީދުތައް ހާމަކޮށްދިނުން.\nދަރިވަރުންނަށް ބޭނުންތެރި ތަފާތު އެތައް މަޢުލޫމާތުތައް ކަމުގެ ޤާބިލް ބޭފުޅުން މެދުވެރިކޮށް ގެނެސްދިނުން.\nހުނަރުވެރި ބޭބޭފުޅުން، އެބޭފުޅުންގެ ހުނަރަ ހާމަކޮށްދިނުމުގެ ފުރުޞަތު ހޯދައިދިނުން.\nތަފާތު ރޮނގުތަކުން ހުނަރު ވެރި ލިޔުންތެރިން އުފެއްދުން.\nﷲ އިރާދަކުރެއްވިއްޔާ މިމަޤުޞަދުތައް ހާސިލްކުރުމުގައި އަޅުގަނޑުމެން އިހަވަންދޫ ޑޮޓްކޮމް ހިންގަމުން ދާނަމެވެ.


Dhuniyeyge TT Ranking Ge 8 Vanaiga Raajeyge Dheema Himenijje - Vaguthu\nދުނިޔޭގެ ޓޭބަލް ޓެނިސް ރޭންކިންގެ ޖޫނިއާ ކެޓަގަރީގެ އަށް ވަނައިގައި ރާއްޖޭގެ އުއްމީދީ ކުޅުންތެރިޔާ އުމުރުން 13 އަހަރުގެ ފާތިމަތު ދީމާ އަލީ ހިމެނިއްޖެ އެވެ.\nއިންޓަނޭޝަނަލް ޓޭބަލް ޓެނިސް ފެޑެރޭޝަން (އައިޓީޓީއެފް) އިން އާންމުކުރި ރޭންކިން ދައްކާގޮތުން ދީމާ ހިމެނިފައިވަނީ ދުނިޔޭގެ 15 އަހަރުންދަށުގެ އަންހެން ކުޅުންތެރިންގެ ރޭންކިންގެ އަށް ވަނައިގައެވެ. މިއީ ރޭންކިންގައި ދިވެހި ކުޅުންތެރިއަކަށް މިހާތަނަށް ލިބުނު އެންމެ ބޮޑު ޝަރަފެވެ.\nދުނިޔޭގެ ޓީޓީ ރޭންކިންގެ އަށް ވަނައިގައި ދީމާ ހިމެނެނީ ޖުމްލަ 1028 ޕޮއިންޓާއެކު އެވެ. މި އުމުރުފުރާގެ އެއް ވަަނައިގައި އޮތީ 3144 ޕޮއިންޓާ އެކު ޖަޕާނުގެ މިވާ ހަރިމޯޓޯ އެވެ. ދީމާ ވަނީ ދުނިޔޭގެ ޓީޓީގެ ބޮޑެތި ގައުމުތަށް ކަމަށްވާ ޖަޕާނާއި ޗައިނާގެ އިތުރުން އެމެރިކާ އާއި އިންޑިއާގެ ގިނަ ކުޅުންތެރިންތަކެއް ފަހަތަށް ޖައްސާލާފައެވެ.\nރާއްޖޭގެ ޓީޓީ އެސޯސިއޭޝަނާއި ކުޅިވަރާބެހޭ ވަޒީރު އަހުމަދު މަހުލޫފް ވަނީ ދީމާ ހޯދި މި ކާމިޔާބީގެ އަގުވަޒަންކޮށް މިއީ ތާރީހީ ކާމިޔާބީއެއްގެ ގޮތުގައި ސިފަކޮށްފައެވެ.\nފަހަކަށް އައިސް ރާއްޖޭގެ ޓީޓީން ހޯދަމުންދާ ބޮޑެތި ކާމިޔާބީތަކުގައި ދީމާގެ ދައުރު ވަރަށް ބޮޑެވެ. އަދި މިހާތަނަށް އައި އިރު ދީމާ ވަނީ ރާއްޖެއަށް ރީިތި ނަންތަކެއް ހޯދައިދީފައެވެ. މި ކާމިޔާބތަކުގައި ދީމާގެ ފަހަތުން އެންމެ ބޮޑު އެއްބާރުލުމެއް ދޭ އެއްބަޔަކީ ދީމާގެ މަންމަ އައިޝަތު ވަހީދާ އާއި ދީމާގެ ބައްޕަ ސައްތާރެވެ. މިހާތަނަށް އައި އިރު ދީމާ ބައިވެރިވި ކޮންމެ މުބާރާތެއްގައި އޭނާގެ މަންމައާއި ބައްޕަގެ ބައިވެރިވުން ބޮޑެވެ.\nސްރީލަންކާގެ ޔޫތް ސިސްޓަމްގެ ތެރެއިން ތަމްރީނުވި ދީމާ އެންމެ ބޮޑަށް ވިދާލާފައިވަނި މެލޭޝިއާގައި 2016 ވަނަ އަހަރު ބޭއްވި 11 އަހަރުންދަށުގެ މުބާރާތަކުންނެވެ. އެ މުބާރާތުގެ ޗެމްޕިއަންކަން ހޯދުމާއެކު ގިނަ ބަޔަކަށް ދީމާ މަގްބޫލުވެގެންދިޔަ އެވެ. އޭގެފަހުން ލަންކާއިން ވަނީ ދީމާއަށް އެ ގައުމުގެ ރަށްވެހިކަން ދޭން މަސައްކަތްކޮށްފައެވެ. ނަމަވެސް ދީމާގެ މައިންބަފައިން ބޭނުންވީ ރާއްޖޭގެ ޓީޓީއެވެ.\nރާއްޖޭގެ ޓީޓީން ހޯދި ތާރީހީ ބޮޑެތި ކާމިޔާބީތަކުގެ ތެރޭގައި ރިޔޫނިއަންގައި 2019 ވަނަ އަހަރު ބޭއްވި އިންޑިއަން އޯޝަން އައިލޭންޑް ގޭމްސްގައި3ރަން މެޑަލް ހޯދުން ފާހަގަކުރެވެއެވެ. މި ކާމިިޔާބީގައި އެންމެ ބޮޑު ރޯލެއް އަދާކުރި އެއް ކުޅުންތެރިއަކީ ދީމާ އެވެ.\nއޭޕްރީލް 16, 2021 22:41\nމާޝާﷲ މަރްޙަބާ ދަރިފުޅާ.\nރާއްޖޭ ފަޚްރުވެރިވާ ލޮބުވެތި ދަރިއެއް.\nކުރިއެރުމާއި ކާމިޔާބު މިންވަރު ކުރައްވާށި އާމީން.\nމުސްލިމު ޤައުމަކަށް އުފަން ، މުސްލިމު މަންމައަކާއި ބައްޕަ އެއްގެ ލޮބުވެތި ދަރިއެއް.\nކުޅިވަރުގައި ކިތައްމެ ކުރިއަށް ދިޔައަސް މުސްލިމުންގެ މިންގަނޑަށް ފެތިގެން ހެދުން އަޅާލަމާ. ނަމޫނާއަކަށް މިދޭތެރެއިން އެމްއެންޑީއެފް ގެ އަންހެން ބޭކަނބަލަކު ޣައިރު މުސްލިމު ޤައުމެއްގައި ޓްރެއިނިންގ ހަދާ ހޯދި މަތިވެރި ކާމިޔާބީ. މާޝާﷲ . މުސްލިމުން ގެ ގޮތަކީ ﷲސުބްޙާނަހޫ ވަތަޢާލާ އެންގެވި ގޮތަށް މަސައްކަތް ކުރުން.


Mbappe ah aniyaa vejjje - vNews.mv\nއެމްބާޕޭ އަށް އަނިޔާވެއްޖެ\nމުހައްމަދު ޝާން އަބްދުﷲ 03 June 2019, 12:09\nފީއެސްޖީއަށް ކުޅެމުން އަންނަ ފްރާންސްގެ ޒުވާން ފޯވާޑް ކިލިއަން އެމްބާޕޭ އަށް އަނިޔާވެއްޖެ އެވެ.\nއުމުރުން 20 އަހަރުގެ އެމްބާޕޭއަށް އަނިޔާވީ އަންނަ އަހަރުގެ ޔޫރޯގެ ކޮލިފައިންގައި ކުރިއަށް އޮތް މެޗުތަކަށް ތައްޔާރުވުމުގެ ގޮތުން ރޭ ބޮލިވިއާ ދެކޮޅަށް ކުޅުނު ރަހުމަތެރިކަމުގެ މެޗްގައެވެ. މިމެޗް ފަސޭހަކަމާއެކު 2-0 ލަނޑުން ކާމިޔަބު ކޮރީ ފްރާންސްއިންނެވެ.\nއެމްބާޕޭއަށް ލިބުނު އަނިޔާއާ ގުޅިގެން ރޭގެ މެޗުގެ ދެ ވަނަހާފުގައި އޭނަ ކުޅެފައެއް ނުވެއެވެ.\nފްރާންސްގެ ކޯޗު ޑިޑިއޭ ޑެޝޯމްޕްސް ބުނީ، އެމްބާޕޭއަށް އަނިޔާވެފައި ވަނީ އޭނަގެ ފައިގެ ކުޑަ ހުޅަށް ކަމަށާއި މިއަނިޔާގެ ސަބަބުން ޔޫރޯ ކޮލިފައިންގައި އަންނަ ހޮނިހިރު ދުވަހު ތުރުކީއާ ދެކޮޅަށް ކުޅޭ މެޗަށް އެމްބާޕޭ ފިޓްވާނެ ކަމުގެ ޔަގީންކަމެއް ނެތް ކަމަށް ވެސް ޑިޑިއޭ ބުންޏެވެ.\nކޯޗް ޑިޑިއޭ ބުނީ، އެމްބާޕޭއަކީ ތުރުކީ މެޗަށް ވަރަށް މުހިންމު ކުޅުންތެރިއެއް ކަމަށާއި އެހެން ކަމުން އޭނަ ނެތް ތަން ފޫބެއްދުމަށް ވިސްނުންތަކެއް ގެންގުޅެމުން އަންނަ ކަމަށެވެ.\nރޭގެ މެޗުގައި ފްރާންސްގެ ލަނޑުތައް އެޓީމަށް ކާމިޔާބު ކޮށްދިން ކުޅުންތެރިންނަކީ ތޯމަސް ލެމާ އާއި އެންޓޮއިން ގްރީޒްމަން އެވެ.\nޔޫރޯ ކޮލިފައިންގެ ގްރޫޕް އެޗްގައި ފްރާންސް އޮތްއިރު، އެޓީމް އޮތީ މިހާތަނަށް ކުޅުނު ދެމެޗުން ވެސް މޮޅުވެ ހަ ޕޮއިންޓާއެކު އެއްވަނަ މަގާމްގައެވެ. އަދި ގްރޫޕްގެ ދެ ވަނަ މަގާމްގައި އޮތް ތުރުކީވެސް މިހާތަނަށް ކުޅުނު ދެ މެޗުން މޮޅުވެ ހަ ޕޮއިންޓާއެކު އޮތްއިރު، އަންނަ ހޮނިހިރު ދުވަހު މި ދެޓީމް މެޗަކީ މި ގްރޫޕުގެ އެއް ވަނައިގައި ލީޑުނެގުމަށް މި ދެ ޓީމަށް ވެސް މުހިއްމު މެޗެކެވެ. މިމެޗް ކުޅޭނީ ތުރުކީގައެވެ.


އިސްލާމިކް އޮންލައިން ޔުނިވާސިޓީގެ އިމްތިޙާނުތައް އައްޑޫގައި ކުރިއަށް ދަނީ\nއިސްލާމިކް އޮންލައިން ޔުނިވަރސިޓީ (އައީއޯޔޫ) ގެ މިއަހަރުގެ ދެވަނަ ސެމިސްޓާގެ އިމްތިޙާނުތައް އައްޑޫގައި މިއަދު ފެށިއްޖެ އެވެ.\nއެ ޔުނިވާސިޓީގެ ރަސްމީ އިމްތިޙާން ސެންޓަރެއްގެ ގޮތުގައި މާލެ ފިޔަވައި ރާއްޖޭގެ އެހެން ހިސާބެއްގައި ފުރަތަމަ ފަހަރަށް ޤާއިމު ކުރެވުނު ސެންޓަރުގެ ގޮތުގައި ޤާއިމު ކުރެވިފައިވާ ނޫރުލްއިސްލާމް އިމްތިޙާން ސެންޓަރުގައި ދެދަރިވަރަކު މިއިމްތިޙާނު ހަދަމުން ގެންދެއެވެ.\nއައީއޯޔޫއަކީ މަޝްހޫރު ދީނީ ޢިލްމުވެރިޔާ ޑރ.ބިލާލް ފިލިޕްސްގެ މަސްއޫލުވެރިކަމުގެ ދަށުން އެކި ދާއިރާތަކުން ކިޔަވައި ދެމުން ގެންދާ އޮންލައިން ޔުނިވަރސިޓީއެކެވެ. މި ޔުނިވާސިޓީގައި ހިލޭ ކިޔަވައިދޭ ޑިޕްލޮމާ ކޯސްތަކާއި، އަދި ކުޑަ ރަމްޒީ އަގަކާއެކު ކިޔަވައިދޭ ޑިގްރީ ކޯސްތައްވެސް ހިންގަމުން ގެންދެއެވެ.\nނޫރުލްއިސްލާމްގެ އިތުރުން ދިވެހިރާއްޖޭގައި އިސްލާމިކް އޮންލައިން ޔުނިވާސިޓީގެ އިމްތިޙާން ސެންޓަރެއް ޤާއިމުކޮށްފައިވަނީ މާލޭގައި ޖަމްޢިއްޔަތުއްސަލަފް އިންނެވެ. ފާއިތުވެދިޔަ ތިން އަހަރުދުވަހުގެ ތެރޭގައި6ފަހަރެއްގެމަތިން ޖަމްޢިއްޔަތުއް ސަލަފުންވަނީ އައީއޯޔޫގެ އިމްތިޙާނުތައް ރާއްޖޭގައި ބާއްވާފައެވެ.\nމިއީ އިސްލާމިކް އޮންލައިން ޔުނިވާސިޓީގެ އިމްތިޙާން އައްޑޫގައި ކުރިއަށް ގެންދާ ފުރަތަމަ ފަހަރެވެ. އެޔުނިވާސިޓީގެ ކޯސްތަކުގައި ބައިވެރިވާ އައްޑޫގެ ގިނަ ދަރިވަރުން ތަކެއްގެ އެދުމުގެ މަތިން އެ ޔުނިވާސިޓީގެ އިމްތިޙާން މަރުކަޒެއްގެ ގޮތުގައި ނޫރުލްއިސްލާމް ހަމަޖައްސާފައިވަނީ މިއަހަރުގެ ޖޫން މަހުގެ 16 ވަނަ ދުވަހު އެވެ.\n[މިހާތަނަށް މި ޞަފްޙާ ބަލާފައިވަނީ 2063 ފަހަރު]


Newsweek ge twitter hack koh Obama ge aailaa ah inzaareh\nނިއުސްވީކްގެ ޓްވިޓާ ހެކްކޮށް އޮބާމާގެ އާއިލާ އަށް އިންޒާރުގެ މެސެޖެއް\nމަޝްހޫރު ނިއުސްވީކް މަޖައްލާގެ ޓްވިޓާ އެކައުންޓް ހެކްކޮށް އެމެރިކާގެ ރައީސް ބަރަކް އޮބާމާގެ އާއިލާ އަށް އިންޒާރުގެ މެސެޖެއް ދީފި އެވެ.\nއިސްލާމީ ހިލާފަތެއް ކަމަށް އަމިއްލަ އަށް ހެދިގެން އުޅޭ އިސްލާމިކް ސްޓޭޓް (އައިއެސް) އަށް ތާއީދުކުރާ ކަމަށް ބުނާ "ސައިބަކެލިފޭޓް ހެކާސް" ކަމަށް ބުނާ ގްރޫޕުން ނިއުސްވީކްގެ ރަސްމީ ޓްވިޓާ އެކައުންޓް ހެކް ކުރުމަށް ފަހު ކޮށްފައިވާ ޓްވީޓްތަކުގައި އިސްލާމިކް ސްޓޭޓްގެ ދިދައިގެ ދަށުގައި ސައިބަ ޖިހާދު ކުރިއަށް ދާނެ ކަމަށް ބުނެފައިވެ އެވެ. އަދި ސީރިއާ އާއި އިރާގާއި އަފްޣާނިސްތާނުގައި އެމެރިކާގެ ބޮންތަކުން މުސްލިމުން މަރައި ގެއްލުން ދެމުން ދާއިރު ސައިބަ ޖިހާދުގައި މި ދަނީ އެމެރިކާގެ ސައިބަ ސެކިއުރިޓީ ސިސްޓަމް ހަލާކު ކުރަމުން ކަމަށް ވެސް ޓްވީޓްކޮށްފައިވެ އެވެ.\n"ﷲގެ އިރާދަފުޅާ އެކު ޕެންޓަގަންގެ ކޮމްޕިއުޓަރު ނެޓްވޯކްތަކުގެ ތެރޭގައި ވެސް ސައިބަ ޖިހާދު ދަނީ ކުރިއަށް. ނެޝަނަލް ސައިބަ ސެކިއުރިޓީ ސެންޓަރުގެ ސިއްރު މައުލޫމާތުތަކެއް މިއަދު ވާނީ އާންމުކޮށްފައި،" ޓްވީޓެއްގައި ބުނެފައިވެ އެވެ.\nއޮބާމާގެ އަނބިކަނބަލުން މިޝޭލް އަށް އިންޒާރު ދެމުން ބުނެފައި ވަނީ ކުރިއަށް އޮތީ "ބްލަޑީ ވެލަންޓައިން ޑޭ" އެއް ކަމަށެވެ. އަދި މި ދަނީ މިޝޭލްގެ ދެ ދަރިކަނބަލުންނާއި ފިރިކަލުންނަށް ފާރަލަމުން ކަމަށް ބުނެފައިވެ އެވެ.\nހެކްކޮށްފައިވާ އެކައުންޓްގެ ކޮންޓްރޯލް ނިއުސްވީކަށް ލިބުމުގެ ކުރިން ވަނީ އެ އެކައުންޓަށް ވަންނަ މީހުން، ސައިބަ ސެކިއުރިޓީއާ ބެހޭ ސިއްރު އަދި މުހިންމު މައުލޫމާތުތައް ހިމެނޭ ވެބްސައިޓަކަށް ދެވޭ ގޮތަށް ހަދައިފަ އެވެ.\nއައިއެސް އަށް ތާއީދުކުރާ ކަމަށް ބުނާ ގްރޫޕުން މީގެ ކުރިން ވެސް ވަނީ މީޑިއާގެ އެކި އިދާރާތަކަށް މިފަދަ ގެއްލުން ދީފަ އެވެ. އަދި އެމެރިކާގެ ސެންޓްރަލް ކޮމާންޑުގެ އެކައުންޓް ވެސް ހެކްކުރި އެވެ.


Will aai Chris boxing ring aran, Jake Paul ge varugadha hushahelhumeh! | ThePress\nEnglish Edition Thursday, May 19, 2022 28.29 °C overcast clouds\nLast Updated 20:41, 19 May\nވިލްއާއި ކްރިސް ބޮކްސިންގް ރިންގަށް އަރަން ޖޭކް ޕޯލްގެ ވަރުގަދަ ހުށަހެޅުމެއް!\n29 March 2022, 07:28\nމަޝްހޫރު ބަތޮލް ވިލް ސްމިތު (ވ) އަދި ކޮމީޑިއަން ކްރިސް ރޮކް (ކ) އާއި ޖޭކް ޕޯލް / ފޮޓޯ: ޓީއެމްޒީ\nމުނިފޫހިފިލުވުމުގެ ދާއިރާގައި ދޭ އެންމެ ޝަރަފުވެރި އެވޯޑްތަކުގެ ތެރޭގައި ގުނާލެވޭ އޮސްކާ އެވޯޑް ހަފުލާގެ މިއަހަރުގެ އިވެންޓާ ގުޅިގެން އެންމެ ގިނަ ބަޔަކު ދައްކަމުން އަންނަ އެއް ވާހަކައަކީ މަޝްހޫރު ބަތޮލް ވިލް ސްމިތު، އޮސްކާ ސްޓޭޖު މަތީގައި، ކޮމީޑިއަން ކްރިސް ރޮކްގެ ކަންފަތްމަތީގަައި ޖެހި ވާހަކައެވެ.\nވިލް ސްމިތުގެ އަންހެނުންގެ ބޮލުގެ އިސްތަށިގަނޑު ބާލާފައި ހުންނަނީ ބައްޔެއްގެ ސަބަބުން ކަން އެންމެ ފުރިހަމައަށް ނޭނގި ހުރެ، އޮސްކާ އެވޯޑް ހަފުލާގެ ސްޓޭޖުގައި ކްރިސް ޖެހި ޖޯކެއް ހަޖަމް ކުރަން ދަތިވެ، ވިލްވަނީ އަތް އިސްކޮށްފައެވެ. ހަޔާތުގައި ފުރަތަމަ ފަހަރަށް އޮސްކާއެއް ލިބުނު ހަފުލާގައި ވިލް އަތް އިސްކުރި ވާހަކަ ފަތުއަޑުކިޔާ، ދުނިޔޭގެ ހުރިހާ ހިސާބަކަށް ފެތުރިގެން ދިއުމާއެކު އޭނާ ވަނީ މައާފަށްވެސް އެދިފައެވެ.\nއޮސްކާ އެވޯޑް ސްޓޭޖު މަތިން އެކަން އޮބުނު ނަމަވެސް، އެކަން ބޮޑުކޮށްލީ ސެލެބްރިޓީ ބޮކްސިންގް ފަންނުވެރިޔާ ޖޭކް ޕޯލްއެވެ. އިމްޕްރެކްޓިކަލް ޖޯކާޒްގެ ތަރި ސަލް ވުލްކޭނޯ ވަނީ ޖޭކް ޕޯލް އެފަދަ ކަމެއް ކުރާނެ ކަމަށް އިޝާރާތްކޮށް، ޓްވީޓެއްވެސް ކޮށްފައެވެ. ޖޭކް ޕޯލްއަކީ މަޝްހޫރު ތަރިންނަށް ބޮކްސިންގް ރިންގް ހުށަހަޅައިގެން ގިނަ އަދަދަކަށް ފައިސާ ހޯދުމުގެ ރެކޯޑް އޮންނަ މީހެކެވެ.\nޖޭކް ޕޯލް ވަނީ ވިލްއާއި ކްރިސްގެ "ކޯޅުން" ބޮކްސިންގް ރިންގަށް ގެންދިއުމަށް، ކޮންމެ ތަރިއަކަށްވެސް 15 މިލިއަން ޑޮލަރު ހުށަހަޅާފައެވެ.\nޕޭ-ޕާ-ވިއު އުސޫލުން މިހާތަނަށް ކުރިއަށް ގެންދިޔަ މިފަދަ އެންމެ ކާމިޔާބު އިވެންޓަކީ މަޝްހޫރު ބޮކްސިންގް ލެޖެންޑް ފްލޮއިޑް މޭވެދާއާއި މެނީ ޕަކުއާއޯއާ ދެމެދު ކުރިއަށް ގެންދިޔަ ގޭމެވެ.\nކްރިސްއާއި ވިލްގެ ކުރިމަތިލުމަކީ ފިސާރި ކާމިޔާބު ވާނެ ޝޯއަކަށް ވާނެ ކަމަށް ގަބޫލުކުރެވެއެވެ. ނަމަވެސް، އެއީ ހަގީގަތަކަށް ވުން ދުރު، ކުރިމަތިލުމެއްކަން ހަނދާން ކުރަން ޖެހެއެވެ. މުނިފޫހިފިލުވުމުގެ ދާއިރާގެ ހަބަރުތަކަށް ބަލާއިރު، މިއީ ވުމަށް ވުރެ ނުވުން ގާތް ކަމެކެވެ.\nހޮލީވްޑް މުނިފޫހިފިލުވުން ލައިފްސްޓައިލް\nޒަރޫރީ ނޫން މުވައްޒަފުން ގޭގައި މަޑުކުރަން ބޮޑުވަޒީރު އަންގަވައިފި\nލަންކާގެ ބޭރުގެ އެހީ ވިލަރެސްކުރަން ނަޝީދު އައްޔަން ކޮށްފި\nމަސްވެރިއެއްގެ ލޮލަށް ބުޅިއެއް ހެރިގެން ގއ. ހޮސްޕިޓަލަށް ގެންގޮސްފި\n12 ކިލޯ ޑްރަގްސް: އިސްކޮށް އުޅުނު ސުމޭޝްއަށް2ދައުވާއެއް\nހީވަނީ މައިބަދައިގެ ހަލާކުނުވާ ބައި ޕީޖީއާހެދި ހަލާކުވާހެން: ލަމްހާ\nއިންޑިއާއިން ރާއްޖެއަށް ޓީބީ ބޭސް ހަދިޔާ ކޮށްފި\nފޭސް2ގެ އިސްލާމީ މަރުކަޒު ޑިޒައިން ކޮށްގެން އިނާމު ލިބުމުގެ ފުރުސަތު


Midhiya mahu import export in 288 Million rufiyaa libihjje - vNews.mv\nމިދިޔަމަހު އިމްޕޯޓް އެކްސްޕޯޓުން 288 މިލިއަން ރުފިޔާ ލިބިއްޖެ\nމަރްޔަމް ލީން 09 September 2021, 11:25\nމިިދިޔަ އޮގަސްޓްމަހު، އިންޕޯޓް އެކްސްޕޯޓުން ދައުލަތަށް 288 މިލިއަން ރުފިޔާ ލިބިއްޖެއެވެ.\nމޯލްޑިވްސް ކަސްޓަމްސް ސާވިސްއިން އާންމުކޮށްފައިވާ ތަފާސްހިސާބުތައް ދައްކާގޮތުން، އޮގްސްޓް މަހު ދައުލަތަށް ލިބުނު އާމްދަނީ 2020 ވަނަ އަހަރުގެ މި މުއްދަތާއި އަޅާބަލާއިރު ވަނީ، 182 އިންސައްތަ އިތުރުވެފައެވެ.\n2020 ވަނަ އަހަރުގެ އޮގަސްޓްމަހު 102 މިލިއަން ރުފިޔާ ދައުލަތަށް ލިބިފައިވާއިރު، މިއަހަރުގެ އޮގަސްޓްމަހު މި ޢަދަދުވަނީ 228 މިލިއަން ރުފިޔާއަށް އިތުރުވެފައެވެ.\nމިއަހަރުގެ އޮގަސްޓްމަހު ރާއްޖެއަށް އިމްޕޯޓް ކުރި މުދަލުގެ ސީއައިއެފް އަގު 2020 ވަނަ އަހަރުގެ އޮގަސްޓްމަހާއި އަޅާބަލާއިރު 63 އިންސައްތަ ވަނީ އިތުރުވެފައެވެ. 2020 ވަނަ އަހަރުގެ އޮގަސްޓްމަހު ދިވެހިރާއްޖެއަށް 2.1 ބިލިއަން ރުފިޔާގެ މުދާ އިމްޕޯޓް ކޮށްފައިވާއިރު، މިއަހަރުގެ އޮގަސްޓްމަހު މި އަދަދުވަނީ 3.5 ބިލިއަން ރުފިޔާ އަށް އިތުރުވެފައެވެ.\nމިދިޔަމަހު ރާއްޖޭން އެކްސްޕޯޓް ކުރި މުދަލުގެ އެފްއޯބީ އަގު 2020 ވަނަ އަހަރުގެ އޮގަސްޓްމަހު އަޅާބަލާއިރު 60 އިންސައްތަ ވަނީ ދަށްވެފައެެވެ. 2020 ވަނަ އަހަރުގެ އޮގަސްޓްމަހު ރާއްޖޭން އެކްސްޕޯޓް ކޮށްފައިވަނީ 675 މިލިއަން ރުފިޔާގެ މުދާލެވެ. މިއަހަރުގެ އޮގަސްޓްމަހު މި އަދަދުވަނީ 270 މިލިއަން ރުފިޔާއަށް ދަށްވެފައެވެ.\nފާއިތުވި މަހު ދިވެހިރާއްޖެއަށް އެންމެ ގިނައިން މުދާ އެތެރެކޮށްފައިވާ ގައުމުތަކަކީ އިންޑިއާ، ޗައިނާ އަދި ޔޫއޭއީއެވެ. އިންޑިއާ އިން 492 މިލިއަން ރުފިޔާގެ މުދާ އެތެރެކޮށްފައިވާއިރު ޗައިނާ އިން 458 މިލިއަން ރުފިޔާގެ މުދާ އަދި ޔޫއޭއީއިން 447 މިލިއަން ރުފިޔާގެ މުދާ ފާއިތުވި މަހު ވަނީ އެތެރެކޮށްފައެވެ.\nމިިދިޔަ މަހު އެންމެ ގިނައިން ރާއްޖޭން މުދާ އެކްސްޕޯޓްކޮށްފައިވާ ގައުމުތަކުގެ ތެރޭގައި ހިމެނެނީ، ތައިލޭންޑް، އިނގިރޭސިވިލާތް، ޖަރުމަނުވިލާތް، އަދި ނެދަލޭންޑްސްގެ އިތުރުން އިންޑިއާއެވެ.\nރާއްޖެއިން މިދިޔަމަހު އެންމެ އިންއިން އެކްސްޕޯޓް ކޮށްފައިވަނީ ގަނޑުކުރި ކަޅުބިލަމަހެވެ. އެގޮތުން 88 މިލިއަން ރުފިޔާގެ ގަނޑުކުރި ކަޅުބިލަމަސް އެކްސްޕޯޓް ކޮށްފައިވެއެވެ. ދެން އެންމެ ގިނައިން އެކްސްޕޯޓްކުރި ގަނޑުކުރި ކަންނެލިން 48 މިލިއަން ރުފިޔާ ލިބިފައިވެއެވެ.\nތިން ވަނަައަށް އެންމެ ގިނައިން އެކްސްޕޯޓްކުރީ ކައްކާ، ސާފުކޮށްފައިހުރި ކަޅުބިލަމަހެވެ. އޭގެ 48 މިލިއަން ރުފިޔާގެ މަސް މިދިޔަމަހު ވަނީ އެކްސްޕޯޓްކޮށްފައެވެ.\nމިއަހަރުގެ އޮގަސްޓްމަހު ރާއްޖެއިން ބޭރުން 111 އުޅަނދުފަހަރު އައިސްފައިވާއިރު، މިދިޔަ އަހަރުގެ މި މުއްދަތުގައި ރާއްޖެ އައިސްފައިވަނީ 146 އުޅަނދުފަހަރެވެ. އަދި މިއަހަރުގެ މި މުއްދަތުގައި 168 އުޅަނދެެއް ރާއްޖެއިން ފުރާފައިވާއިރު، މިދިޔަ އަހަރުގެ މި މުއްދަތުގައިވެސް ފުރާފައިވަނީ 168 އުޅަނދެވެ.\nވިޔަފާރި ރާއްޖެ މޯލްޑިވްސް ކަސްޓަމްސް